c: text/html

text:
བོད་མཁས་པ་མི་ཕམ་དགེ་ལེགས་རྣམ་རྒྱལ།
- བྱམས་པ་འཕྲིན་ལས།
བོད་མཁས་པ་མི་ཕམ་དགེ་ལེགས་རྣམ་རྒྱལ་ནི། རབ་བྱུང་བཅུ་པའི་ས་རྟ་སྤྱི་ལོ་ 1618 ལོར་འཁྲུངས་ཤིང་། ཡབ་ཡུམ་དང་ཆོ་འབྲང་གང་ཡིན་སོགས་ཀྱི་དཔྱད་གཞི་མ་རྙེད་རུང་། སྨན་དཔྱད་ཀྱི་སྐོར་ལ་ཟུར་ལུགས་དང་། འབྲུག་པ་པདྨ་དཀར་པོའི་རྗེས་སུ་འབྲངས་པར་མ་ཟད། བཀའ་བརྒྱུད་ཀྱི་གྲུབ་མཐའ་འཛིན་པའི་སྐྱེས་བུ་དམ་པའི་རྣམ་ཐར་བསྐྱངས་ནས་བཞུགས་མཁན་ཞིག་རེད། སྤྱིར་བོད་མཁས་པ་ཞེས་པའི་མཚན་སྙན་དེ་ནི་ཁོང་གིས་སྙན་ངག་འགྲེལ་པ་དཎྜིའི་དགོངས་རྒྱན་བརྩམས་པ་དེ་ཙམ་གྱིས་མ་ཡིན་པར་ཕྱི་ནང་རིག་བྱེད་གང་ལའང་མཁས་པའི་སྙན་གྲགས་གང་སར་ཁྱབ་པས་ཤེས་ལྡན་སྐྱེ་བོ་ཀུན་གྱིས་དོན་གྱི་མཁས་པ་ཆེན་པོ་རྩོད་མེད་ཅིག་ཡིན་པར་སོམ་ཉི་བྲལ།
རྗེས་འཛིན་རིག་པ་གཅིག་པུར་ཆ་བཞག་ནས་ཞུས་ན། 《སྨན་གྱི་རོ་ནུས་བཤད་པ་བེེ་ཌཱུརྱའི་མེ་ལོང་》ཞེས་བྱ་བ་བཤད་རྒྱུད་རྐྱང་སེལ་གྱི་ཁ་སྐོང་ལྟ་བུར་སྨན་སྣ་རེ་རེ་བཞིན་ལ་རོ་དང་། ནུས་པ། ཞུ་རྗེས་གསུམ་ལྡན་གྱི་བཤད་པ་སྔར་ནས་མ་བྱུང་བ་ལྟ་བུ་འདི་དང་། ཟུར་མཁར་བློ་གྲོས་རྒྱལ་པོས་《གསོ་བ་རིག་པའི་གཞི་ལམ་འབྲས་བུའི་རྣམ་གཞག་སྐོར་གྱི་དྲི་བ།》ཞེས་པའི་ལན་དུ་《དྲིས་ལན་ལེགས་བཤད་རིན་པོ་ཆེའི་སྣང་བ་གསར་པ།》ཞེས་བྱ་བ་མཛད། དཔེར་ན་ཟུར་མཁར་བློ་གྲོས་རྒྱལ་པོས་དྲི་བ། རོ་ནུས་ཡོན་ཏན་ཞུ་རྗེས་ཀུན། །ཚང་བའི་སྨན་གཅིག་ཡོད་དམ་མེད། །ཡོན་ན་ཚ་གྲང་གཉིས་ཀའི་ནད། །དེ་ཉིད་གཅིག་པུས་སེལ་བར་ནུས། །ཚ་བསིལ་གོ་ས་གཅིག་ཉིད་དུ། །འཚོགས་ན་འགལ་བ་ཇི་ལྟར་བརྩི། །འོན་ཏེ་ཨ་རུ་ར་ཉིད་ལ། །ཐམས་ཅད་ཚང་བར་མི་འདོད་དམ། །ཞེས་པའི་དྲི་ལན་དུ་ཤིན་ཏུ་འཐད་པ་དང་བཅས་པའི་སྒོ་ནས། སྤྱིར་གཉེན་པོ་རྫས་གཅིག་གི་སྟེང་དུ་རོ་ནུས་ཞུ་རྗེས་མ་ལུས་པར་མཉམ་དུ་ཚང་བའི་སྨན་མེད་པས་ནད་རྣམས་གཅིག་གིས་སེལ་བ་མ་ཡིན་པ་དང་། རྡུལ་རྫས་རགས་པ་རྩོམ་པའི་ཚེ་ཡང་རིགས་འདྲ་འཚོགས་པ་མ་གཏོགས་རྡུལ་ཕྲན་གཅིག་གི་གོ་སར་རིགས་མི་འདྲ་བ་མེ་ཆུ་ལྟ་བུ་མཉམ་དུ་འཚོགས་པ་མ་ཡིན་པའི་སྐོར་དང་། དམིགས་བསལ་ཨ་རུ་ར་ལ་ཚང་བར་བཤད་པ་ནི་དྲང་སྲོང་ཙ་ར་ཀ་《བདུད་རྩི་བམ་པོ་བཞི་པ་》དང་། 《བདེ་མཆོག་གི་རྒྱུད་རྡོ་རྗེ་མཁའ་འགྲོ།》 དྲང་སྲོང་གྲུབ་པའི་《སྨན་དཔྱད་བདུད་རྩི་སྙིང་པོ།》 《གསེར་འོད་དམ་པ་རྒྱ་འགྱུར།》 སོགས་ཀྱི་ལུང་དྲངས་ནས། ཨ་རུ་རྣམ་རྒྱལ་ཞེས་པ་ཕ་དམ་པའི་རྣམ་ཐར་ན་བྱི་ཤ་ཀོ་ར་ཙན་དན་གྱི་རིགས་ཞེས་བྱ་བའི་གླིང་ན་ཨ་རུ་ར་རྣམ་རྒྱལ་འདོམ་སྐོར་ཙམ་སྨིན་པ་དང་། གཞན་གླིང་ཕྲན་གཉིས་ན་ཡང་ཁྲུ་སྐོར་ཙམ་སྨིན་པར་ཡོད་གསུངས་པའི་སྐོར་དང་། བོད་འདིར་གཡུ་ཐོག་ཡོན་ཏན་མགོན་པོས་ཚོང་འདུས་མགུར་མོར་ཨ་རུ་རའི་ཆར་བབས་དུས། སྐུ་པང་དུ་ཨ་རུ་ར་གསེར་གྱི་མདོག་ཅན་སྙིམ་པ་ཁ་སྦྱོར་ཙམ་བབས་པ་སྲས་ལ་གནང་བ་དང་། དེ་བཞིན་སྔོན་དུས་ཁོ་ཁོམ་རྒྱལ་པོ་ལ་རྗེ་བཙུན་སྒྲོལ་མས་ལུང་བསྟན་ཏེ་ཨ་རུ་རྣམ་རྒྱལ་རྗེ་བཙུན་མི་ལ་ལ་ཕུལ་བས་ལོ་བདུན་ནད་ཡམས་ཞི་བའི་ལོ་རྒྱུས་སོགས་དྲངས་ནས་། དེང་སང་རྙེད་པ་འདྲ་བྱུང་ན་འདུ་བའི་ནད་ཐམས་ཅད་སེལ་ཞིང་བཀྲ་ཤིས་པ་སོགས་སྨན་གྱི་ནོར་བུ་ཡིན་ཚུལ་སྐོར་གསུངས་སོ།།
གཞན་ཡང་བོད་མཁས་པ་མི་ཕམ་དགེ་ལེགས་རྣམ་རྒྱལ་གྱིས་《ལུས་ཐིག་ཟླ་བ་ནོར་བུ་》ཞེས་པ་བརྩམས་པ་དེ་དག་སྨན་རྩིས་ཁང་དུ་སྔར་ནས་ཤིང་པར་བརྐོས་གནང་མཛད་པ་དང་། ཡོན་ཀྲང་མཁྱེན་རབ་ནོར་བུ་མཆོག་ནས་དེ་ལྟར་ཕྱག་ལེན་མཛད་དེ་སྨན་པ་མཐོ་རིམ་སློབ་གྲྭ་ཐོན་སྐབས་ལུས་ཐིག་ཟླ་བ་ནོར་བུ་ཇི་བཞིན་རྩ་ཐིག་བརྒྱབ་ནས། ལུས་ཀྱི་རྩ་གནད་དང་། ཤ་གནད། རུས་གནད་སོགས་ཀྱི་རྒྱུགས་སྤྲོད་ཆད་ལུས་མེད་པ་ཞུ་དགོས་པའི་ལམ་བཟང་མི་ཉམས་པ་གནས་ཤིང་། འོན་ཀྱང་སྡེ་སྲིད་རིན་པོ་ཆེས་བོད་མཁས་པའི་སྨན་རྕིས་སྐོར་ལ་དགག་བཞག་གི་བཀའ་རྩོམ་འགའ་ཤས་གནང་བ་ནི། མཁས་པ་མཁས་པའི་ནང་ན་མཛེས། །བླུན་པོས་མཁས་པ་ཇི་ལྟར་གོ། །ལེགས་བཤད་མཁས་པའི་བློ་གྲོས་ཀྱིས། །གོ་ཡིས་བླུན་པོས་དེ་ལྟར་མིན། །ཞེས་པ་ལྟར་དགོས་པ་དགོས་བྱེད་ངེས་ཅན་ཡོད་པ་ལས་བླུན་རྨོངས་བདག་འདྲས་དམ་པའི་རྣམ་ཐར་ལ་ལོག་རྟོག་དང་ཕྱོགས་ལྷུང་གི་དྲི་མའི་དབང་དུ་གྱུར་ནས་ལེགས་བཤད་དགའ་སྟོན་ལོངས་སུ་སྤྱོད་མ་ཐུབ་པའི་སྐལ་ངན་དུ་མ་གྱུར་བ་ཅི་ནས་ཀྱང་གནང་རྒྱུ་གལ་ཆེ་སྙམ་མོ།།
- འདི་ནི་མཁས་དབང་བྱམས་པ་འཕྲིན་ལས་ཀྱིས་བརྩམས་པའི་དཔེ་དེབ་《གངས་ལྗོངས་གསོ་རིག་བསྟན་པའི་ཉིན་བྱེད་རིམ་བྱོན་གྱི་རྣམ་ཐར་ཕྱོགས་བསྒྲིགས་》ནས་ཟུར་འདོན་བྱས་པ་ཞིག་ཡིན།
མཐའ་མའི་འདོན་ཐེངས་།: 29.06.2017 ཉིན། 12:44 PM<< སྔ་མ།

robotstxt: allowed

filter: keep


text:
ལབ་ཙེ་བརྩིགས་པ་དང་དེ་ལ་དང་དོད་བྱེད་པ་ནི་མདོ་དབུས་ཁམས་གསུམ་ས་ཁུལ་གང་དུ་ཡང་ཕྱིའི་རྣམ་པ་དང་གཞི་ཁྱོན་ཆེ་ཆུང་འདྲ་མིན་སྣ་ཚོགས་སུ་ཡོད་པ་མ་གཏོགས་སྤྱིའི་ཆ་ནས་བཤད་ན་ངོ་མ་ས་ཁྱབ་རྡོ་ཁྱབ་ཏུ་སོང་ཡོད་འདུག་པ་རེད།
དེ་ཡང་རིག་གནས་དེའི་ཐད་ཀྱི་ཤེས་བྱ་མང་པོ་ཞིག་ལབ་ཙེ་རྩིག་མཁན་གྱི་ཡོན་བདག་མང་ཚོགས་ཀྱིས་ཤེས་རྒྱུ་མེད་ལ། ཨེ་ཤེས་ཀྱི་བསམ་བློའང་མེད་པར་ཆེད་དུ་བསྐོས་པ་ལྟ་བུའི་མི་སྣ་སྐོར་ཞིག་གིས་ངག་ཁོ་ན་ལ་བརྟེན་རྒྱུ་ཡོད་པ་དེ། གཞུང་ལུགས་ཀྱི་དགོངས་གཞི་ལྟར་ཡིན་ཀྱང་སྲིད་མོད། འོན་ཀྱང་ཕྲན་ནས་ཤེས་མཁན་དང་ལག་ལེན་མཁན་མང་ན་དར་རྒྱས་ཆེ་ལ་ཡང་དག་ཏུའང་འགྲོ་ངེས་པའི་འདོད་འདུན་གྱིས་རང་ལག་ཏུ་སོན་པའི་གཞུང་ལུགས་ཀྱི་དཔེ་ཆ་འགའ་ཕན་ཚུན་གཤིབ་བསྡུར་དང་ཕན་ཚུན་ལྷན་ཐབས་ལ་བརྟེན་ནས་འདིའི་སྐོར་ལ་སྤྲོ་བ་ཡོད་པའི་ཀློག་པ་པོ་ཚོགས་ལ་ཁ་གསལ་དོན་འདུས་ཀྱིས་ངོ་ཙམ་སྤྲོད་འདོད་པ་ཡིན།
དང་པོ། ས་བརྟག་པ།
དེ་ཡང་། ལབ་ཙེའི་ལོ་རྒྱུས་དང་ཕན་ཡོན་བསྟན་པའི་སྐབས་སུ། ལྷའི་བཙུན་པ་བློ་བཟང་ཤེས་རབ་ནས། རྒྱལ་བོའི་ལབ་ཙེ་རི་རྩེར་བརྩིགས།། རྒྱལ་སྲིད་ཆོས་བཞིན་དར་བ་དང་།། སྲིད་ཞི་ཕྱོགས་བཞིར་བརྟན་པར་མཛད།། བཙན་པོའི་ལབ་ཙེ་གོང་ཁར་བརྩིགས།། བཙན་ཕྱུག་འཕན་གསུམ་འཛོམས་པ་དང་།། ཐབས་ཤེས་གཟུ་དཔང་རྒྱས་པར་མཛད།། རྨང་པོའི་ལབ་ཙེ་རི་ཁེལ་ཀར་བརྩིགས།། རྨང་པོའི་མི་རྒྱུད་གྲོལ་བ་དང་།། མི་ནོར་ཟས་གསུམ་འཕེལ་བར་མཛད།། ཕྱུག་པོའི་ལབ་ཙེ་འཕྲང་ཁར་བརྩིགས།། མི་ནད་ཡམས་ནད་ཆད་པ་དང་།། བདེ་སྐྱིད་དགེ་བ་རྒྱས་པར་མཛད།། ཅེས་པ་དང་། ཞྭ་དམར་པ་དགེ་འདུན་བསྟན་འཛིན་རྒྱ་མཚོས་མཛད་པའི་ལབ་ཙེའི་མཆོད་ཆོག་ཏུ། བཙན་པོའི་ལབ་ཙེ་རི་ཡི་རྩེ་མོ་དང་།། འཕན་པོའི་ལབ་ཙེ་རི་ཡི་ཁེལ་ཁ་སྟེ།། ཕྱུག་པོའི་ལབ་ཙེ་རི་ཤོད་ཀླུང་དུ་བརྩིགས།། ཡུལ་མིའི་བཙན་ཕྱུག་འཕན་གསུམ་དར་བར་བྱས།། ཞེས་པ་དང་། གཞན་ཉང་སྐྱེས་སྣང་མཛད་རྡོ་རྗེ་སོགས་ཀྱིས། ཀྱེ་ཏི་རི་བོའི་རྩེ་མོ་དང་།། ལབ་ཙེ་རི་བོའི་སྐེད་ནས་ཏེ།། དཔའ་མཁར་རི་བོའི་འདབས་སུ་བརྩིགས།། ཞེས་པ་སོགས་ལས་ཀྱང་ཤུགས་ཀྱི་བསྟན་དོན་དང་་ལབ་ཙེ་དངོས་སུ་བརྩིགས་པ་ལ་སྦྱོར་དངོས་རྗེས་གསུམ་གྱི་གོ་རིམ་གཏན་འཁེལ་དུ་ཡོད་པ་ལ་བསམ་གཞིག་མི་བྱེད་པར་ངོས་ཐད་ཀྱི་ས་གནས་གཅིག་པུ་གཙོར་བཟུང་སྟེ་ལབ་ཙེ་བརྩིགས་སྲོལ་ཕལ་ཆེར་མེད། དེའི་ཕྱིར། གཟའ་སྐར་འཕྲོད་སྦྱོར་ལེགས་པའི་དགེ་བའི་ཉིན་ཞིག་བདམས་ཏེ།ས་དཔྱད་ཀྱི་གཞུང་ལྟར། ཀ་བཞི་སྲུང་བཞི་ཚང་བ་སྤྱི་ལ་དགོས།། དགོན་སྡེ་རི་ཁྲོད་རྒྱལ་ཁབ་བློན་པོའི་གྲོང་།། གྲོང་ཁྱེར་ཆུང་འབྲིང་ཆེ་གསུམ་གནས་པའི་གཞིར།། ས་ཡི་དགེ་བཅུ་དག་ཀྱང་ཚང་བ་གཅེས།། ལྷ་ཁང་ཚྭ་ཁང་སྐུ་འབུམ་རྡོ་འབུམ་དང་།། གཏེར་སྦ་དཔའ་མཁར་ལབ་ཙེ་དུར་ཁྲོད་སོགས།། ས་ཡི་དགེ་བཅུ་ཚང་བ་མི་དགོས་ལ།། གཞན་རྣམས་ཕལ་ཆེར་ཀུན་ལ་ཐུན་མོང་ངོ།། ཞེས་པ་དང་། གཞན་གསས་མཁར་ལྷ་ཐོ་བརྩིགས་པའི་ས།། རི་ཡི་རྩེ་རུ་བརྩིགས་མི་བརྩིགས།། གཞི་བདག་དང་ལེན་མི་ལེན་ཡོད།། དེ་ཕྱིར་རྩེ་རུ་བརྩིགས་མི་བྱ།། རི་ཡི་རྩེ་ལྐོག་དཀྱིལ་ཙམ་གྱི།། ས་དྲག་མེད་ཅིང་ས་དཔལ་བཟང་།། དེ་རུ་བརྩིགས་ན་ཉེས་འགལ་མེད།། མཎྜལ་མཆོད་འབུལ་ཚུལ་དུ་འོང་།། དེ་རྣམས་ཕྱི་ཡི་ས་དཔྱད་ཡིན།།ཞེས་གསུངས་ཡོད་པ་ལྟར་ས་གཞི་བརྟག་བསླང་སྦྱང་གསུམ་སོགས་ཀྱི་སྔོན་འགྲོ་བསྒྲུབས་རྗེས། མུ་མཐུད་དུ་ 《ས་བརྟག་བསླང་སྦྱང་གསུམ་བུམ་གཏེར་དང་བཅས་པའི་ལག་ལེན་མདོར་བསྡུས་ཨུཏྤལ་ཆུན་པོ》ཞེས་བྱ་བའི་ལག་ལེན་ལྟར། གཞི་བདག་སོགས་ལ་གཏོར་མ་དང་བསང་བཏང་ལ། དེ་རྗེས་རང་ལྷའི་ང་རྒྱལ་ལ་གནས་པས་བདུད་རྩི་འཁྱིལ་བའི་སྔགས་བཟླ་བཞིན་ཞེང་མཐོ་གང་ངམ་ཁྲི་གང་ཙམ་གྱི་ཁུང་བུ་བརྐོས་ཏེ། དེ་མ་ཐག་དེ་ཉིད་ཀྱིས་སླར་ཁུང་བུ་དེ་བཀབ་པས། ས་ལྷག་ན་མཆོག་ལ། མ་ཁེངས་ན་མི་རུང་བ་དང་། དེ་མིན་ཁུང་བུ་བཀང་བ་དེ་འཁྱིལ་བའི་སྔགས་བརྗོད་ཅིང་སླར་མཐོ་གང་བརྐོས་ནས་ཆུས་བཀང་ལ་འབྲུ་གསུམ་བཟླ་བཞིན་དུ་ཤར་དུ་མྱུར་ཙམ་གོམ་པ་བརྒྱད་སོང་ནས་ལོག་འོང་སྟེ་བལྟས་པས་ཆུས་བཀང་ཡོད་པའམ། ཕྱེད་ལྷག་ཙམ་ཡོད་ལ་གཡས་སུ་འཁོར་བའམ་མི་འཁོར་ནའང་རུང་། སྐམ་པའམ་ཉུང་ཙམ་ཡོད་པ་དང་། ཡང་ན་གཡོན་དུ་འཁོར་ན་གཞི་དེར་བརྩམས་མི་རུང་ལ། ཡང་རུང་བའི་མཚན་མ་མཐོང་ཡང་ཆུ་སྒྲ་དང་བཅས་བགེགས་ཡོད་པས་འཁྱིལ་བའི་སྔགས་ཀྱིས་བསྐྲད་དགོས་པ་སོགས་ཀྱི་བླང་བྱ་ལྟར་ཆོ་གའི་རིམ་པ་དང་པོ་སྟེ་ཡོངས་གྲགས་སུ་ས་ལ་ལྟ་བ་ཞེས་པ་དེ་ནན་ཏན་དུ་བསྒྲུབས་པར་བྱས་པའོ།།
གཉིས་པ། ས་སློང་བ།
ཆོ་ག་འདི་ནི་གོང་དུ་སོང་བའི ‘ས་བརྟག’ གི་བྱ་བྱེད་ཆ་ཚང་སོང་ནས་ས་གང་གཏན་ལ་ཕབ་རྗེས་ཡུལ་དེའི་ས་བདག་གནས་བདག་ལ་སློང་བའི་ཆོ་ག་སྟེ།《ས་དཔྱད་ཕྱོགས་བསྒྲིགས》སུ། བསླང་བ་ལའང་གཉིས་ཏེ། མངོན་པ་དང་། མི་མངོན་པ་ལས་བསླང་བའོ།། ཞེས་པ་ལྟར། ལབ་ཙེ་བརྩིགས་པའི་ས་ནི་སྔ་ས་ནས་ཡུལ་དཔོན་ནམ་མི་གཞན་གྱིས་ས་དེ་བདག་ཏུ་བཟུང་ཡོད་པ་ལས་ཉོས་པའམ་བསླངས་ནས་གནང་བ་ཐོབ་པར་བྱས་རྗེས། གདན་ཞུ་ལག་ལེན་པ་རྣམ་པས་ས་དེ་ལ་གནས་པའི་གཞི་བདག་ལ་གནང་བ་ཞུ་བ་སྟེ། གནས་དེར་སྟེགས་ཀྱི་ཁར་ཆུ་གཉིས་ཉེར་བཤམས་ལ། སྐྱབས་སེམས་སྔོན་དུ་བཏང་སྟེ། རང་ཉིད་སྐད་ཅིག་གི་འཕགས་པ་ཐུགས་རྗེ་ཆེན་པོའམ་རང་གི་ལྷག་པའི་ལྷ་གང་ཡང་རུང་བར་གྱུར་པར་བསམ་སྟེ། མཆོད་གཏོར་རྣམས། སྔགས་ཀྱིས་བསང་ཞིང་སྦྱངས། སྟོང་བའི་ངང་ལས་ཨོཾ་ལས་རིན་པོ་ཆེའི་སྣོད་ཡངས་ཤིང་རྒྱ་ཆེ་བ་རྣམས་ཀྱི་ནང་དུ་ཞུ་བ་ལས་བྱུང་བའི་མཆོད་གཏོར་རྣམས་བདུད་རྩིའི་རྒྱ་མཚོ་ཆེན་པོར་གྱུར། དེ་ནས། ཨོཾ་ཨཱ་ཧྰུཾ། ལན་གསུམ་བརྗོད་དེ་བྱིན་གྱིས་རླབས།རང་གི་ཐུགས་ཀའི་ཧྰུཾ་གི་འོད་ཟེར་གྱིས་ས་བདག་ཞིང་སྐྱོང་ཀླུ་སོགས་ཐམས་ཅད་འཁོར་དང་བཅས་པ་སྤྱན་དྲངས་ཏེ་མདུན་དུ་བསུ་ལ། དེ་ནས་གཏོར་བསྔོའི་སྔགས་སོགས་ཟློ་ཞིང་མཆོད་གཏོར་འབུལ་བར་བྱས་ཏེ། དྲིལ་སིལ་དང་བཅས་པས། གང་དག་འདི་གནས་ལྷ་དང་ཀླུ།། གནོད་སྦྱིན་སྲིན་པོའམ་ནི་གཞན།། དེ་དག་རྣམས་ལ་ས་འདི་ནི།། བདག་ཞུ་ཁྱེད་ཀྱིས་སྩལ་དུ་གསོལ།། འདིར་ནི་ཚོགས་བསགས་རྟེན་བཞེངས་ཕྱིར།། ས་བརྐོ་རྡོ་སློག་ཤིང་གཅོད་ལ།། ཕྲག་དོག་གང་ཡང་མི་བྱེད་ཅིང་།།ཕོག་ཐུག་ཉེས་ཀུན་ཞི་བར་མཛོད།། ཅེས་ལན་གསུམ་གྱིས་གསོལ་བ་བཏབ་ཅིང་། རྡོ་རྗེ་རྩེ་གསུམ་པའི་ཕྱག་རྒྱ་ས་ལ་ལན་གསུམ་བརྡབས་པ་དང་། ཡང་ན། རྡོ་རྗེ་གསོར་ཞིང་གཡོན་པས་དྲིལ་བུ་དཀྲོལ་ལ། སྐྱོབ་པ་སངས་རྒྱས་ཐམས་ཅད་ཀྱི།། སྤྱོད་པའི་ཚུལ་དང་ཁྱད་པར་དུ།། ས་དང་ཕ་རོལ་ཕྱིན་རྣམས་ལ།། ལྷ་མོ་ཁྱོད་ནི་དཔང་དུ་གྱུར།། སྐྱོབ་པ་ཤྰཀྱ་སེང་གེ་ཡིས།། ཇི་ལྟར་བདུད་ཀྱི་དཔུང་བཅོམ་པ།། དེ་ལྟར་བདག་གིས་བདུད་བགེགས་སྟོབས།། བཅོས་ནས་ཚོགས་བསགས་རྟེན་གསུམ་བཞེངས།། ཞེས་པ་ལྟ་བུ་ས་སློང་བའི་ཞུ་འབོད་ལན་གསུམ་བརྗོད་དེ། ས་སློང་བར་བྱེད་ལ་ས་ནི་ཚོགས་རྟེན་གང་རུང་བཞེངས་མཁན་དེར་འཐོབ་མིན་ལ་ཐེ་ཚོམ་གཏན་ནས་བྱེད་རྒྱུ་ཡོད་པ་མེད་པ་རེད།
གསུམ་པ། ས་སྦྱང་བའམ་འདུལ་བ།
ཆོ་ག་འདི་ནི་རྟེན་གསུམ་སོགས་མ་བཞེངས་པའི་ཡས་ཀྱི་གྲ་སྒྲིག་སྟེ། ཕྱིའི་སྔོན་འགྲོ་ནང་གི་རྗེས་མ་ཡིན་ལ། འདི་བསྒྲུབས་ཚར་པ་ནས་བཟུང་། ལས་ཀ་པ་རྣམས་ཀྱང་ལག་ལེན་པ་དང་བཟོ་བཀོད་པའི་བཀོད་སྒྲིག་ལྟར་ལས་ཀ་བྱེད་པའི་མགོ་བརྩམས་པ་རེད། དེ་ཡང་ཆོ་ག་འདི་ལ་རྒྱས་འབྲིང་བསྡུས་གསུམ་དུ་ཡོད་པས་འདིར་སྣེ་སྟོན་པ་ཙམ་དང་སྟབས་བདེ་བའི་ཕྱིར་མདོ་ཙམ་བཀོད་ན།《ས་དཔྱད་ཕྱོགས་བསྒྲིགས》སུ། ས་སྦྱང་བ་ལ་གསུམ། ས་བརྐོས་ནས་སྦྱང་བ། རྫས་སྔགས་ཏིང་འཛིན་གསུམ་གྱིས་སྦྱང་བ། བླ་མེད་ཀྱིས་སྦྱང་བའོ།། ས་བརྐོས་ནས་སྦྱང་བ་ལ་ས་བརྐོས་ཏེ་ཟུག་རྔུ་བསལ་ནས་སྦྱང་བ་དང་། ལྟོ་འཕྱེ་བརྟག་ནས་བརྐོས་ཏེ་སྦྱང་བ་སྟེ། གང་དུ་བྱེད་པའི་སའི་གཞི་ཁྱོན་ལས་ཅི་ཙམ་དགོས་པའི་ཚད་དང་ཤིན་ཏུ་འཚམ་པ་ཞིག་བརྐོས་ཏེ། རུས་པ། གྱོ་དུམ། ཐལ་ཐ། སྡོང་དུམ། ཚེར་མ། ཕུབ་མ། རྡོ་སོལ་ལ་སོགས་པའི་ཟུག་རྔུ་གང་ཡོད་བསལ་ནས། ས་ལྷག་མ་དེ་ཉིད་དྲི་ཞིམ་པོའི་ཆུ་དང་སྦྱར་ནས་དོང་དེ་བཀབ་ཅིང་།ས་དེས་མ་བཀང་ན་ས་གཞན་ཟུག་རྔུ་མེད་པ་སྣོན་པའོ།། གལ་ཏེ་ས་བསལ་བྱས་ཀྱང་བསལ་བྱ་མང་དྲགས་ན་ལག་པས་ས་ལ་རེག་ཅིང་སྔགས་བཟླས་ཏེ་ཉེས་པ་སེལ་བར་བྱེད་དོ།།
དེ་ནས་རང་ཉིད་སྐད་ཅིག་གིས་བགེགས་མཐར་བྱེད་དུ་གྱུར་བའི་ཐུགས་ཀའི་ས་བོན་གྱི་འོད་ཟེར་གྱིས་བགེགས་ཐམས་ཅད་མདུན་དུ་བཀུགས་པར་སེམས་ཤིང་། མཆོད་གཏོར་འབུལ་ལ་བྱིན་གྱིས་བརླབས་པའི་སྔགས་སོགས་བཟླས་ཏེ། གནས་འདིར་རྟེན་གསུམ་བཞེང་བ་ལ་བར་དུ་གཅོད་པའི་བགེགས་ཀྱི་ཚོགས་གང་ཡིན་པ་ཐམས་ཅད་གཏོར་མ་འདིས་ཚིམ་པར་གྱིས་ལ། ཞེས་པ་དང་། མཇུག་མཐར། སུམ་བྷ་ནི་བརྗོད་དེ། གུ་གུལ་གྱིས་བདུག་ཅིང་། ཡུངས་ཀར་གྱིས་བྲབ། རོལ་མོ་དྲག་ཏུ་བྱ་བ་སྟེ། ཞི་བ་དང་། ཞི་དྲག་ཕྱེད་མ་དང་། དྲག་པས་རིམ་བཞིན་བགེགས་སྦྱང་ངོ་།།
བཞི་བ། ལབ་ཙེའི་བཅའ་བ།
དེ་ཡང་།《ལྷ་རྟེན་བརྩིགས་ཚུལ་གྱི་ཆོ་ག་དགེ་ལེགས་དཔལ་སྟེར》ལས་ལབ་ཙེ་བཅའ་བ་ལ་ཐོག་མའམ་གཙོ་བོ་ཀླུ་གཏེར་གྱི་བུམ་པ་བཅའ་བ་དང་། ས་གཏེར་གྱི་བུམ་པ་བཅའ་བ། སྲོག་ཤིང་བཅའ་བ་བཅས་སོ།།
༡ ཀླུ་གཏེར་བུམ་པ་བཅའ་ཐབས།
བུམ་པ་ཡུལ་གང་ཡིན་གྱི་བྲེ་ཚད་ལས་མི་ཆུང་བས་བཅུད་ཤོང་བ། གསེར་དངུལ་ཟངས་གསུམ་མམ། མེད་ན་རྫ་གསར་བུམ་པའི་ནང་དུ། ཛ་ཏི་དང་། ཆག་ཚང་ཀུ་བ། གཟེ་མ། འཕང་ཆེན། བུ་ཤི་རྩེ། རྡོ་རྒྱུས། ཁྲ་བོ་གཟི། རྒྱ་སྤོས། མགྲོན་བུ་དཀར་པོ། ལེབ་རྒན་དར། སྙིང་ཞོ་ཤ། མཁལ་མ་ཞོ་ཤ། གུ་གུལ་དཀར་པོ། ། ཆུ་སྲིན་སྡེར་མོ། དུང་། མཚལ། ལྕོག་ལ། རས་སྐུད་དཀར་པོ། རྩྭ་རྨ་བྱའི་མདོངས། ཟི་ར་དཀར་ནག ནཱ་ག་གེ་སར། ནཱ་ག་བུ་ཥྦ། བལ་བོའི་ཟེའུ་འབྲུ། དམར། ཤིང་ལྕང་མ། ཨུཏྤལ། ལི་ཁྲི། སྦྲུལ་གྱི་པགས་པ། དུར་བ། ཐང་ལོ། སྨྱུག་ལོ། བ་དམར་པོའི་འོ་མ། ར་དཀར་མོའི་འོ་མ། ཡིད་བཞིན་ནོར་བུའི་གཟུགས་བྲིས་འབུར་གང་རུང་དང་། གཞན་ཡང་མི་བསོད་ནམས་ཅན་དང་། སྟོབས་དང་འབྱོར་བ་ཕུན་སུམ་ཚོགས་པ་དགུའི་ལག་ནས་སླེ་ཏྲེས་དང་། རྒྱ་མཚོའི་ལྦུ་བ། དབང་ལག ཤུ་དག་སྟེ་སྨན་ལྔ། གསེར་དངུལ་བྱུ་རུ་མུ་ཏིག་མུ་མེན་སྟེ་རིན་པོ་ཆེ་ལྔ། ཙན་དན་དཀར་དམར། ཛ་ཏི། ག་བུར། གུར་གུམ་སྟེ་དྲི་ལྔ། ནས་འབྲས་གྲོ་སྲན་ཏིལ་སྟེ་འབྲུ་ལྔ། གསེར། ལན་ཚྭ། བུ་རམ། མར། ཏིལ་སྟེ་སྙིང་བོ་ལྔ། སྦྲང་རྩི། ཀ་ར། འོ་མ། ཞོ། མར་སྟེ་བདུད་རྩི་ལྔ། དར་སྣ་ལྔ། འདོད་ཡོན་སྣ་ལྔ་རྣམས་ཀྱིས་གང་བར་བྱ། རྫས་དེ་རྣམས་ལ་དུག་དང་། གླ་རྩི། ཤ་ཆང་སྒོག་ཙོང་སོགས་ཀླུ་ལ་གནོད་པའི་རྫས་གཏན་ནས་འདྲེས་མི་རུང་ལ། བུམ་པའི་སྟོད་ཀྱི་ཆར་རབ་གསེར་དངུལ་ཟངས་སོགས་ཀྱི་བླུགས་ནས་བཅོས་པ་དང་། འབྲིང་ལ་རིན་པོ་ཆེ་བརྡར་བའི་ཙན་དན་ནམ། ཀླུ་སྨན་ས་སྣ་ལས་བྱས་པ། ཐ་མ་ལ་ཀླུའི་གཟུགས་ལྕང་མའི་བྱང་བུ་འམ་ཤོག་གུའམ། རས་སམ། གྲོ་ག་ལ་བྲིས་པ་དེ་རྣམས་གང་རུང་གིས་པདྨ་འདབ་མ་བརྒྱད་པའི་དབུས་སུ་ནོར་རྒྱས། ཤར་དུ་སྟོབས་རྒྱུ། ལྷོར་དུང་སྐྱོང་། ནུབ་ཏུ་མཐའ་ཡས། བྱང་དུ་ཝ་རུ་ཎ། ཤར་ལྷོར་འཇོག་པོ། ལྷོ་ནུབ་ཏུ་རིགས་ལྡན། ནུབ་བྱང་དུ་པདྨ། བྱང་ཤར་དུ་པདྨ་ཆེན་པོ། ཐམས་ཅད་ཀྱང་སྐུ་མདོག་དཀར་པོ་ཞལ་གཅིག་ཕྱག་གཉིས་པ་སྟོད་ལྷའི་ལུས་ཅན་དང་སྨན་སྦྲུལ་མཇུག་ཏུ་འཁྱིལ་བ། ཕྱག་གཉིས་ཀྱིས་རིན་པོ་ཆེའི་གཏེར་གྱི་བུམ་པ་ཐུགས་ཀར་འཛིན་པ། དབུ་ལ་སྦྲུལ་མགོའི་གདེངས་ཀ་ལྔ་དང་ལྡན་པ། ཡུམ་རྣམས་ཀྱི་གཟུགས་ཡབ་ལ་གཟིགས་ནས་བསྟེན་པར་བྱ་སྟེ། ནོར་རྒྱས་ལ་སྔགས་དང་བཅས། ཀླུའི་རྒྱལ་བོ་ནོར་རྒྱས་རྟེན་འདི་ལ་བརྟན་པར་བཞུགས་ནས་བདག་ཅག་དཔོན་སློབ་སྦྱིན་བདག་འཁོར་དང་བཅས་པ་རྣམས་ལ་ནོར་དང་འབྲུ་རིན་པོ་ཆེ་དང་།འདོད་དགུའི་ལོངས་སྤྱོད་དཔལ་འབྱོར་ཕུན་སུམ་ཚོགས་པ་ཐམས་ཅད་རྒྱུན་མི་ཆད་དུ་འབྱུང་བར་བསྩལ་དུ་གསོལ་སྭ་ཧཱ། ཞེས་བླུགས་མ་ཡིན་ན་མཐིང་ཤོག་ལ་གསེར་གྱིས་བྲིས་ནས་གཟུངས་འཇུག་ལྟར་འབུལ། བྱང་བུ་སོགས་ཡིན་ན་རྒྱབ་ལ་མཚལ་གྱིས་བྲིས། སྟོབས་རྒྱས་ལའང་སྔགས་དང་བཅས། ཀླུའི་རྒྱལ་པོ་སྟོབས་ཀྱི་རྒྱུ་རྟེན་འདི་ལ་ཞེས་སོགས་རང་རང་གི་ཕྱོགས་ལ་མ་ནོར་བར་བྲིས་ནས་བུམ་པའི་ནང་དུ་བཞུགས་སུ་བཅུག བུམ་པའི་ཁ་དར་སྣ་ལྔས་ལེགས་པར་བཅིངས་དགོས་པ་ཡིན་ནོ།། འདི་ནི་གཞུང་ལུགས་ལྟར་གྱི་ཀླུའི་གཏེར་བཅའ་སྲོལ་ཡིན་ལ། གོང་དུ་བརྗོད་པའི་རྫས་ཀྱི་ཆ་ནས་ཆུ་སྲིན་གྱི་སྡེར་མོ་ལྟ་བུ་ཅུང་དཀའ་བའི་རྫས་རིགས་འགའ་དངོས་མ་མིན་ཡང་རྩྭ་སྨན་དང་སྨན་འབྲས་སོགས་ནས་ཚབ་བྱེད་ཆོག་པའང་རྟོགས་དགོས་པའི་གནད་ཅིག་རེད་བསམས་སོ།།
༢ ས་གཏེར་གྱི་བུམ་པ་བཅའ་ཚུལ།
རིན་པོ་ཆེའམ་རྫ་གསར་བ་སོགས་ཀྱི་བུམ་པ་གཙང་མའི་ནང་དུ་ཨ་རུ་ར། སྐྱུ་རུ་ར། ཛ་ཏི། ལི་ཤི སུཀྨེལ། ཅི་གང་། གུར་གུམ། ཀ་ཀོ་ལ། ལུང་ཐང་། ག་བུམ། ཙནྡན་དཀར་དམར། རྒྱ་མཚོའི་ལྦུ་བ། སྙིང་ཞོ་ཤ ཀླད་ཀོར་ཞོ་ཤ མཁལ་མ་ཞོ་ཤ དབང་ལག ཀནྡ་ཀ་རི། བུ་ཤི་རྩེ། ཤུ་དག ལི་ཁྲི། ཤིང་ལོ་སྣ་ཚོགས། སྤོས་དཀར། གསེར་དངུལ་བྱུ་རུ། མུ་མེན་མུ་ཏིག ཟངས། ཤེལ་དུང་། མཆོང་། ནས་འབྲས་གྲོ་སྲན་ཏིལ་དང་ཟབ་སྣ་དགུ། སྦྲང་དང་ཀ་ར་བུ་རམ་འོ་མ་ཞོ་མར། ཁྲབ་བྱང་མིག་དགུ། སྟག་གི་སྡེར་མོ། ཕག་རྒོད་ཀྱི་མཆེ་བ། དོན་གྱི་སྣ། གཟིག་གི་ཐིག་ལེ། ཉའི་མགོ་རྣམས་བཞུགས་ཏེ་བཀང་བ་དང་། གཞན་བུམ་པ་གཅིག་ལ་རྩི་མར་གྱིས་གང་བར་བྱས་ཏེ། བུམ་པ་གཉིས་ཀའི་ཁ་དར་སྣ་ལྔས་དམ་པར་བཅིང་ངོ་།།
༣ སྲོག་ཤིང་བཅའ་ཚུལ།
སྲོག་ཤིང་ནི་རྩ་དབུ་མའི་མཚོན་དོན་ཡིན་ལ། སྐུའི་རྟེན་དང་ཐུགས་ཀྱི་རྟེན་བྱེད་ཅིང་། འདིར་གསུང་གི་རྟེན་མི་དགོས་པར་གསུངས་པ་ལྟར། སྐྱེས་བུ་དར་མ་མིང་བཀྲ་ལེགས་པོས། ཁ་ཤར་དུ་བསྟན་པའི་རི་ལས་ཨ་ཀ་རུ་དང་།ཤུག་པ་སོགས་ཤིང་བཟང་པོ་འདོམ་གང་ཙམ་ལ། ཤར་ངོས་མ་ནོར་བར་བླངས་ནས་གླིང་བཞིར་བྱས་ཐོག དེ་ལ་བཟང་དྲུག་དང་ར་དཀར་མོའི་འོ་མས་བྱུགས་ཤིང་། དེའི་ཤར་གྱི་འོག་ནས་སོར་གསུམ་གྱི་ཚད་ཙམ་ལ་གླིང་བཞི་བྲི། དེ་ནས་ཡར་མཐོ་གང་འཇལ་བའི་སྣར་ཁུང་གྲུ་བཞི་བརྐོས་པའི་ནང་མིག་གཅིག་ལ་སྲིད་པ་ཧུའི་ཕྱག་རྒྱ་སྔགས་ཚིག་དང་བཅས་པ་བྲི། གཡུ་དང་མགྲོན་བུ་བཏགས་པའི་རྟ་དཀར་ལུག་དཀར་དང་། མེ་ལ་མ་རེག་པའི་བྱ་རྒོད་སྒྲོ་བཞི་ཅན་སྨྱུག་མ་ཚིགས་གསུམ་གྱི་མདའ་ལ་གསེར་གཡུ་དུང་གསུམ་དང་། དར་ཚོན་སྣ་ལྔ་བཏགས་ཏེ། བྲེ་མཐོ་གང་ལས་མི་ཆུང་བའི་ནང་དུ། གོང་དུ་བཤད་པའི་སྨན་ལྔ་དང་རིན་ཆེན་ལྔ ། དྲི་ལྔ། འབྲུ་ལྔ། སྙིང་བོ་ལྔ། བདུད་རྩི་ལྔ་སོགས་རྫས་འདི་རྣམས་བཀྲ་མི་ཤིས་པའི་སྐྱོན་དང་བྲལ་བར་བསགས་ལ་ཁྱད་པར་ནས་སྔོན་གྱིས་བཀང་བར་བྱེད། སྲོག་ཤིང་གི་ངོས་ལ་འབྲི་རྒྱུ་ནི་ཀོང་ཙེའི་ལུགས་ལ་མཆོད་རྟེན་གྱི་སྤྱི་འགྲོས་ལྟར་བྱས་པས་འཐུས་ཤིང་། བོན་ལུགས་ལ་རང་གི་ཐུན་མོང་མ་ཡིན་པའི་འབྲི་ཚུལ་གཞན་དག་ཡོད་དེ། རྩེ་མོར་ཉི་ཟླ་སྐར་གསུམ་ལ་སོགས་པ་འབྲི་བ་སྟེ།རྒྱུ་མཚན་ནི། ཟུར་གཞན་ཞིག་ནས་བཤད་ན། ཉི་མ་གསུང་གི་རྣམ་པའི་ངོ་བོ་དང་། ཟླ་བ་སྐུའི་རྣམ་པའི་ངོ་བོ། ཁྱད་པར་དུ་ནཱ་ད་ཐུགས་ཀྱི་རྣམ་པའི་ངོ་བོ་ཡིན་ཚུལ་དེ་འབྲི་ཞིང་སྐར་མ་མི་འབྲི་བ་ནི་ད་ལྟ་སྤྱི་ལ་ཁྱབ་པར་བྱས་པ་ཙམ་རེད།
ལྔ་བ། ལབ་ཙེ་བརྩིགས་པ།
དེ་ནི་བྱ་བའི་ལག་ལེན་གྱི་དངོས་གཞི་སྟེ། ལབ་ཙེ་མ་བརྩིགས་པའི་ཡར་སྔོན་དུ་ཡོངས་སུ་བསྒྲུབས་ནས་གྲུབ་པའི་ཀླུ་གཏེར་གྱི་བུམ་པ་དང་། ས་གཏེར་གྱི་བུམ་པ་གཉིས་གཏེར་སྦ་བྱེད་དགོས་ཤིང་། སྐབས་དེར་དགོས་རྒྱུ་རྫས་དངོས་ལ།《ལྷ་རྟེན་བརྩིགས་ཚུལ་གྱི་ཆོ་ག་དགེ་ལེགས་དཔལ་སྟེར》ལས། བེར་དཀར་པོ་དང་། འབྲུ་ཟན་སྣ་དགུ། རྡོ་ལེབ་གསུམ་གྱི་གཅིག་ལ་རུས་སྦལ་གན་རྐྱལ་དུ་ཉལ་བའི་ཕོ་བར་དགུ་ལོང་འཐེན་པ་ཞིག་དང་གཅིག་ལ་སྦལ་བ་ཕོ་མོ་གཉིས། གཅིག་ལ་སྦྲུལ་ཕོ་མོ་གཉིས་བཅས་བྲིས་ཏེ། བྲེའི་གདན་གཞི་རས་ལ་པདྨ་འདབ་བརྒྱད་བཞི་ཚོན་སྣ་ལྔས་བྲིས་པའི་སྟེང་དུ་གཏེར་བུམ་རྣམས་བསྒྲིགས་རྗེས་སུ། ལྷོར་རུས་སྦལ་གཙོ་བཅས་སྦྲུལ་སྦལ་སོགས་ཕྱོགས་སོ་སོའི་གཏེར་བུམ་གྱི་ཐོག་ཏུ་བཞག་སྟེ་གནོན་པར་བྱེད། འདི་ནི་ལབ་ཙེ་མ་བརྩིགས་སྔོན་གྱི་ངེས་སྒྲུབ་ཀྱི་ཆོ་ག་ཞིག་ཡིན་མོད། འོན་ཀྱང་ད་ལྟའི་དུས་སུ་ས་གཏེར་སོགས་ཀྱི་ཕྱག་ལེན་མེད་པར་སྙིང་བོ་མེད་པའི་ལབ་ཙེ་བརྩིགས་མཁན་ཡང་ཡོད་པ་ལ། དེ་ནི་ས་བདག་ཀླུ་གཉན་སོགས་མི་དགྱེས་པར་མ་ཟད། རང་བྱུང་གནོད་འཚེ་མང་ཞིང་། ཐན་པ་དང་མུ་གེ་ནད་ཡམས་སོགས་སེམས་ཅན་ལ་མི་མཐུན་པའི་སྐྱོན་ཆེ་བས་ཕྱག་ལེན་ཇི་ལྟ་བུ་བཞིན་ཡོང་རྒྱུ་གལ་ཆེ། དེ་ཡང་ལབ་ཙེ་བརྩིགས་ན་གཞི་མ་སྟག་གཟིག་གི་པགས་པའམ་ཟ་འོག་གང་རུང་གི་གདན་གཞིའི་སྟེང་། ཨ་ཀ་རུ་དང་ཤུག་པ་ཙན་དན་སོགས་རྟེན་འབྲེལ་གྱི་རྟེན་ཤིང་བཞི་ཀ་འདོམ་གཉིས་གསུམ་ཅན་དགོས་ལ། དེ་ནས་འོ་མ་བསྲུབས་ནས་མར་ཐོན་པ་དང་འདྲ་བའི་གནད་ཀྱི་སྐོར་ཡིག་བཅུ་གསུམ་མམ་ཨ་བོ་རིག་འཛིན་བཅུ་གསུམ་ནི། དངོས་མིང་གིས་བཤད་ན། ལབ་ཙེར་གནས་པའི་ཡུལ་ལྷ་གཙོ་བོ་དེའི་བཟའ་ཉ་ཉོག་སྟེ། ཁོ་བོའི་མེས་པོ་དང་། ཕྱི་མོ། ཡབ་ཡུམ་གཉིས། ལྕམ་དྲལ་དགུ་སྟེ་ཕུ་ནུ་ལྕམ་སྲིང་དང་བུ་དང་ཚ་བོ་དགུ་ལ་ཟེར་ཞིང་། དེ་ནི་མིའི་འགྲོ་ལུགས་ལྟར་གྱི་འཚོ་བའི་ཁོར་ཡུག་དང་འཕྲིན་ལས་བསྐྱངས་རོགས་ཀྱི་སྡོངས་གྲོགས་ལ་བསམ་ན་འགྲིག་སྙམ། འདི་རྣམས་འབྲི་ཐབས་ནི། ཤུག་པའི་བྱང་བུ་སོར་བརྒྱད་ཅན་གྱི་སྟེང་དུ་རིག་འཛིན་བཅུ་གསུམ་པོ་རེ་རེ་བཞིན་མཚལ་གྱིས་འབྲི་དགོས་པ་མ་ཟད། བྱང་བུའི་རྒྱབ་ངོས་སམ་ཡང་ན་བྲིས་ན་འཚམ་པའི་གཞི་ལ། རིག་འཛིན་རེ་རེ་གྱི་ནུས་པ་ལྟར་ཡོན་བདག་རྣམས་ཀྱི་མི་རྒྱུད་དང་ལོངས་སྤྱོད་འཕེལ་བ་ལ་སོགས་ཀྱི་འཕྲིན་བཅོལ་དང་རེ་སྨོན་བཅས་འབྲི་ཞིང་། བསྐོར་ཡིག་བཅུ་གསུམ་མམ་རིག་འཛིན་བཅུ་གསུམ་མེད་ན་ལབ་ཙེ་བརྕིགས་པ་དོན་ཆུང་བའི་བཤད་རྒྱུན་ཡང་ཡོད། དེ་ནས་ཟན་ཕྱེ་ལས་བྱས་པའི་བྱ་ལུག་གཡག་གསུམ་དང་། རི་དྭགས་ཀྱི་གཟུགས་བཅུ་གསུམ་རེ་བྱ་བ་སྟེ། ཤུག་པའི་བྱང་བུ་མཐོ་གང་ཅན་དགུ་བཅུ་གོ་གཅིག་ལ། རྟ་དམར་བཅུ་གསུམ། གཡག་ནག་བཅུ་གསུམ། ལུག་སེར་བཅུ་གསུམ། ར་དཀར་བཅུ་གསུམ། བ་གླང་སྔོན་པོ་བཅུ་གསུམ། འབྲི་སྨུག་པོ་བཅུ་གསུམ། རྟོལ་མོ་ལྗང་ཁུ་བཅུ་གསུམ་རྣམས་དང་། བྱང་བུ་མཐོ་གང་ཅན་བརྒྱད་ལ་ཁྱུང་དཀར་པོ། བྱ་རྒོད་ནག་པོ། སྐྱ་ཀ་རྣམས་འབྲི་ལ། དེ་ནས་ད་དུང་བསྲུང་མ་བཞི་སྟེ། བྱང་བུ་མཐོ་གང་ཅན་བཞིའི་གཅིག་ལ་སེང་དཀར་མོ་དང་། གཅིག་ལ་འབྲུག་སྔོན་པོ། གཅིག་ལ་སྟག་སེར་པོ། གཅིག་ལ་འབྲོང་སྨུག་པོ་བཅས་རང་རང་གི་ལས་ལྟར་འཕྲིན་བཅོལ་རེ་སྨོན་གྱི་དོན་དང་བཅས་རིམ་པ་བཞིན་ཤར་ལྷོ་ནུབ་བྱང་གི་སྒོ་སྲུང་དུ་འབྲི་བའོ།།
དེ་ནས་བཀྲ་ཤིས་ཀྱི་ར་བའི་ཡུག་དཀར་པོ་གསུམ་དང་། གུར་ཕུབ་ཀྱི་མཁན་པ་དུར་བ་རྣམས་དང་། ཁྲབ་རྨོག་དང་། མེ་ལོང་བཅུ་གསུམ་བཏགས་པའི་བྱ་སྒྲོ་ཅན་གྱི་མདའ་བཅུ་གསུམ་གཞུ་དང་བཅས་པ། མེ་མདའ། གྲི་སོགས་མཚོན་ཆ་སྣ་ཚོགས། རལ་གྲི་བཅུ་གསུམ། མདའ་བཅུ་གསུམ། མདུང་བཅུ་གསུམ། རུ་མཚོན་འཕྱར་དར་བཅུ་གསུམ། མཁན་བྱ་བཅུ་གསུམ་སྟེ﹙རྒྱུ་མཁན་པ་ལས་བཟོ་བའི་འཕུར་གྲབས་ཀྱི་བྱ་བཅུ་གསུམ།﹚ཤིང་རིགས་བལ་ཚོན་གྱིས་བརྒྱན་པ། སྟག་པ་དང་སྦ་སྙུག་ལ་བཏགས་པའི་སྟག་གཟིག་ཟ་འོག་གི་རྒྱལ་མཚན། སྦ་སྨྱུག་ཚིགས་གསུམ་དར་སྣས་བརྒྱན་པ། ཤོག་བུའི་དོང་ཙེ་སྟོང་ཕྲེང་ཅན་དང་། སྟག་ལོ་བ་སྐྱེས་པ་དར་མ་མིང་དོན་བཟང་བོས། ཤར་ནས་རྡོ་དཀར་པོ། ལྷོ་ནས་རྡོ་སྔོན་པོ། ནུབ་ནས་རྡོ་དམར་པོ། བྱང་ནས་རྡོ་སེར་བོ། དབུས་ནས་རྡོ་དམར་པོ་རྣམས་ལེན་དགོས་ཤིང་། ས་བདག་ཀླུ་གཉན་རྣམས་ལ་འབུལ་རྒྱུའི་རྟ་དཀར་གཡག་དཀར་འབྲི་དཀར་ལུག་དཀར་རྣམས་དང་།གཞན་ཡང་དུང་དཀར་རྔ་སྦུབ་སིལ་སྙན་སོགས་རོལ་མོ་རྣམས་དང་། ཙནྡན་དཀར་དམར། ཨ་ཀ་རུ། བ་ལུ། ཤུག་པ་སོགས་ཀྱི་བསང་རྫས། མདའ་དར་རྣམས་ལེགས་པར་སྟ་གོན་བྱའོ།། དེ་ནས་སྔོན་ན་བཅོས་ཟིན་པའི་བུམ་པ་རྣམས་བསྒྲུབ་དགོས། དེ་སྒྲུབ་ཚུལ་ནི། འཕགས་པ་ཀླུ་སྒྲུབ་ཀྱིས་ཀླུའི་ཐེབས་གསུངས་ཡོད་པ་ལྟར། ཀླུ་རྣམས་ལ་མཆོད་གཏོར་བཏང་ན་མུ་གེའི་བསྐལ་བ་ལས་ཐར་བར་འགྱུར། ཞེས་གསུངས་པ་ལྟར་རམ། ལབ་ཙེ་བརྩིགས་པའི་ཞག་བདུན་གྱི་གོང་ལ་གཟའ་སྐར་བཟང་བོའི་དུས་སུ་གནས་གཙང་མར་ཅོག་ཙེ་སོགས་ཀྱི་སྟེང་དུ་པདྨ་འདབ་བརྒྱད་ཀྱི་དབུས་སུ་ཀླུ་གཏེར་གྱི་བུམ་པ། གཡས་སུ་གཏེར་གྱི་བུམ་པ། གཡོན་དུ་རྩི་མར་གྱི་བུམ་པ་རྣམས་བཞག་ནས། དེ་དག་གི་མདུན་དུ་ཟླུམ་གཏོར་དཀར་པོ། དཀར་གསུམ་མངར་གསུམ། ཀླུ་སྨན་སྣ་ཚོགས་ཀྱི་མཆོད་པ་རྣམས་བཤམས་ཏེ། རང་ཉིད་ཁྲུས་དང་གཙང་སྦྲ་བྱས་ལ། སྐྱབས་འགྲོ་སེམས་བསྐྱེད་ཚད་མེད་བཞི་བསྒོམ་པ་སྔོན་དུ་བཏང་ནས། སྭ་བྷ་ཝས་སྦྱངས། སྟོང་བ་ཉིད་དུ་གྱུར། སྟོང་བའི་ངང་ལས་པད་དཀར་ཟླ་བའི་དཀྱིལ་འཁོར་གྱི་སྟེང་དུ་རང་གི་སེམས་ཉིད་ཡི་གེ་ཧྲཱིཿ་དཀར་པོ། དེ་ལས་འོད་ཟེར་འཕྲོས། འཕགས་པ་མཆོད། སེམས་ཅན་ཐམས་ཅད་ཀྱི་སྡིག་སྒྲིབ་སྦྱངས་ནས་འཕགས་པའི་གོ་འཕང་ལ་བཀོད། རྒྱལ་བ་སྲས་བཅས་ཀྱི་ཐུགས་རྗེ་ནུས་པ་དང་བྱིན་རླབས་ཐམས་ཅད་སྤྱན་དྲངས་ཏེ་གང་དེར་ཡོངས་སུ་འཐིམས་པར་གྱུར་བ་ལས་རང་ཉིད་སྤྱན་རས་གཟིགས་དབང་ཕྱུག་ཏུ་བསྐྱེད། ཐུགས་ཀའི་ས་བོན་ལས་འོད་ཟེར་འཕྲོས་ཏེ། སེམས་ཅན་ཐམས་ཅད་ཀྱི་སྡིག་སྒྲིབ་སྦྱངས། རྒྱལ་བ་སྲས་བཅས་ཀྱི་བྱིན་རླབས་དང་ཐུགས་རྗེ་ནུས་པར་ཐམས་ཅད་སྤྱན་དྲངས་ཏེ་སྔགས་ཕྲེང་ས་བོན་དང་བཅས་པར་འཐིམས་པར་གྱུར་བར་བསམ་ལ། མཇུག་ཏུ་པདྨ་བཞི་སྦྱོར་གྱི་ཡིག་བརྒྱ་བརྗོད་ཅིང་། དེ་ནས་གཏེར་བུམ་དང་བང་མཛོད་ཀྱི་རྫས་རྣམས་སྟོང་བ་ཉིད་དུ་གྱུར། སྟོང་བའི་ངང་ལས་བྱུང་བའི་རིན་པོ་ཆེའི་བུམ་པ་མཚན་ཉིད་ཐམས་ཅད་དང་ལྡན་པ་བཅུད་བཟང་བོས་བཀང་ཞིང་། དགོས་འདོད་ཐམས་ཅད་འབྱུང་བའི་གཏེར་ཆེན་པོའི་བུམ་པར་གྱུར་བར་སེམས་ལ། བུམ་པའི་ནང་དུ་པདྨ་འདབ་མ་བརྒྱད་པའི་ལྟེ་བ་དང་བཅས་པའི་འདབ་མ་རྣམས་ཡོངས་སུ་རྒྱས་པ་ལས། དབུས་སུ་ནོར་རྒྱས། ཤར་དུ་སྟོབས་ཀྱི་རྒྱུ། ལྷོར་དུང་སྐྱོང་། ནུབ་ཏུ་མཐའ་ཡས། བྱང་དུ་ཝ་རུ་ཎ། ཤར་ལྷོར་འཇོག་པོ། ལྷོ་ནུབ་ཏུ་རིགས་ལྡན། ནུབ་བྱང་དུ་པདྨ། བྱང་ཤར་དུ་པདྨ་ཆེན་པོ། ཐམས་ཅད་ཀྱང་ཞལ་གཅིག་ཕྱག་གཉིས་པ། སྟོད་ལྷའི་ལུས་ཅན་སྨད་སྦྲུལ་མཇུག་ཏུ་འཁྱིལ་བ། ཕྱག་གཉིས་ཀྱིས་རིན་པོ་ཆེའི་གཏེར་གྱི་བུམ་པ་ཐུགས་ཀར་འཛིན་པ། ཁ་དོག་དག་པའི་ཤེལ་ལྟར་དྭངས་ཤིང་། ཡུལ་གྱི་དབང་བོ་སྣ་ཚོགས་སུ་སྣང་བ། སྤྱི་གཙུག་ན་ཡིད་བཞིན་གྱི་ནོར་བུ་རིན་པོ་ཆེ་དང་བཅས་པའི་སྦྲུལ་མགོའི་གདེངས་ཀ་བདུན་བདུན་དང་ལྡན་ཞིང་རིན་པོ་ཆེའི་རྒྱན་སྣ་ཚོགས་ཀྱིས་བརྒྱན་པ། གཡོན་ཕྱོགས་ན་རང་རང་དང་འདྲ་བའི་ཆུང་མས་བསྟེན་པ། དེ་ཐམས་ཅད་ཀྱི་སྤྱི་བོར་ཨོཾ་དཀར་པོ། མགྲིན་པར་ཨཱ་དམར་པོ། ཐུགས་ཀར་ཧཱུཾ་སྔོན་པོས་མཚན་པར་གྱུར། རང་གི་ཐུགས་ཀའི་ས་བོན་ལས་འོད་ཟེར་འཕྲོས། རྒྱ་མཚོ་ཆེན་པོའི་ཀློང་ནས་ཀླུའི་རྒྱལ་པོ་འཁོར་དང་བཅས་པ་སྤྱན་དྲངས་ནས་ཀླུ་རྒྱལ་མ་ལུས་འཁོར་དང་བཅས་གནས་འདིར་གཤེགས་ནས། བདག་ཅག་དཔོན་སློབ་སྦྱིན་བདག་འཁོར་དང་བཅས་རྣམས་ལ་ནོར་དང་འབྲུ་རིན་པོ་ཆེ་དང་།འདོད་དགུའི་ལོངས་སྤྱོད་དཔལ་འབྱོར་ཕུན་སུམ་ཚོགས་པ་ཐམས་ཅད་རྒྱུན་མི་ཆད་་དུ་སྩོལ་བར་སྔགས་སོགས་བཟླས་ནས་བཀྲ་ཤིས་ཀྱིས་མཐའ་བརྒྱན་པར་བྱའོ།།
འདི་ཞག་བདུན་གྱི་གོང་ནས་ཤ་ཆང་སྒོག་ཙོང་གླ་རྩི་སོགས་གཏན་ནས་མ་འདྲེས་པར་ཉིན་རེ་ལ་ཐུན་གསུམ་རེ་བྱས་ཏེ་ཉིན་བདུན་ལ་སྒྲུབ། དེ་ལྟར་ན་བཤད་ཚུལ་དུ་འབྱོར་བ་འཕེལ་བ་དང་། ལོ་ལེགས་པ་དང་ཕུན་སུམ་ཚོགས་པ་ཐམས་ཅད་འབྱུང་བའི་རྟེན་འབྲེལ་ཡག་ཤོས་སུ་གྲགས་ལ་དེ་ནས་གཏན་འཁེལ་གྱི་ཉིན་ལ་ལབ་ཙེ་བརྩིགས་པའི་སར་སླེབས་ཏེ། སྟེགས་ཀྱི་ཁར་ཆུ་གཉིས་ཉེར་སྤྱོད་དང་བཅས་པ་བཤམས་ལ། ཤེར་སྙིང་ལན་གསུམ་བཟློག་པ་དང་བཅས་པ་བཏོན་ནས།རང་ཉིད་སྐད་ཅིག་གིས་དཔལ་ཕྱག་ན་རྡོ་རྗེར་བསྐྱེད་དེ། ཚོགས་ཞིང་སྤྱན་འདྲེན་པར་བྱེད་པ་སྟེ། རང་ཉིད་སྐད་ཅིག་གིས་ཕྱག་ན་རྡོ་རྗེར་གསལ་བའི་ཐུགས་ཀར་ཟླ་བའི་དཀྱིལ་འཁོར་ལ་གནས་པའི་ཧཱུཾ་སྔོན་པོའི་འོད་ཟེར་གྱིས་རང་བཞིན་གྱི་གནས་ནས་བླ་མ་དང་གཉིས་སུ་མེད་པའི་དཔལ་ཕྱག་ན་རྡོ་རྗེའི་ལྷ་ཚོགས་ལ་སངས་རྒྱས་དང་བྱང་ཆུབ་སེམས་དཔའི་ཚོགས་ཀྱིས་བསྐོར་བ་མདུན་གྱི་ནམ་མཁར་སྔགས་ཟློ་དང་བཅས་སྤྱན་དྲངས་ཤིང་། གང་གི་དྲིན་གྱིས་བདེ་ཆེན་ཉིད།། སྐད་ཅིག་གིས་ནི་ཐོབ་འགྱུར་བ།། བླ་མ་རིན་ཆེན་ལྟ་བུ་ཡི།། རྡོ་རྗེ་ཅན་ཞབས་པད་ལ་འདུད།། ཕྱག་ན་རྡོ་རྗེ་སྟོབས་པོ་ཆེ།། གཏུམ་པོ་དྲག་པོ་རྡོ་རྗེའི་སྐུ།། མི་ཟད་ནམ་མཁའི་མདོག་འདྲ་བ།།འཇོམས་མཛད་ཁྱོད་ལ་ཕྱག་འཚལ་ལོ།། ཞེས་ཕྱག་བྱས་ལ། དེ་ནས་ལབ་ཙེ་བརྩིགས་པ་ལ་བར་དུ་གཅོད་པའི་བགེགས་ཀྱི་ཚོགས་རྣམས་ལ། སངས་རྒྱས་ཀྱི་བདེན་པ་དང་། ཆོས་ཀྱི་བདེན་པ། དགེ་འདུན་གྱི་བདེན་པ། ཁྱད་པར་དུ་དཔལ་ཕྱག་ན་རྡོ་རྗེའི་སྐུ་གསུམ་ཐུགས་ཀྱི་གསང་བ་བླ་ན་མེད་པའི་བདེན་པ་ལ་བརྟེན་ནས་ལབ་ཙེ་བརྩིགས་པ་ལ་བར་དུ་གཅོད་པའི་བགེགས་ཀྱི་ཚོགས་གང་ཡིན་པ་དེ་དག་ཐམས་ཅད་ལ་མཆོད་སྦྱིན་གྱི་གཏོར་མ་གང་ལ་གང་འཚམ་གྱིས་ཚིམ་པར་བྱས་ཤིང་། ཞི་བའི་སེམས་དང་ལྡན་པས་རང་རང་གནས་སུ་སོང་ཤིག་གིས་སྐུལ་བ་དང་། གལ་ཏེ་མི་འགྲོ་ན་ནི་ཁྲོ་བོ་ཡེ་ཤེས་ཀྱི་རྡོ་རྗེ་མེ་རབ་ཏུ་འབར་བས་མགོ་བོ་ཚལ་བ་བརྒྱར་འགས་པར་འགྱུར་བ་གདོན་མི་ཟའོ།། ཞེས་སུམ་བྷ་ནི་སྔགས་དྲག་ཏུ་བྱེད་ལ། དེ་ནས་སྔོན་ན་གྲུབ་ཟིན་པའི་ས་གཞི་བརྟག་བསླང་སྦྱང་གསུམ་ནང་གི་སྦྱང་བའི་ཚུལ་ནི་གོང་དུ་སོང་ཟིན་ལྟར་ཏེ། མདོར་ན། གཙོད་རྭ﹙རྡོ་རྗེའང་ཆོག﹚ས་ལ་བཙུགས་དེ། ཀྱེ་སངས་རྒྱས་དཀོན་མཆོག་བདེན་པ་དང་། དམ་ཆོས་དཀོན་མཆོག་བདེན་པ་དང་། མཆོག་གསུམ་བདེན་པའི་བྱིན་རླབས་ཀྱིས།། དཀྱིལ་འཁོར་དཔལ་དང་ལྡན་པར་ཤོག། ཉི་མ་ཐམས་ཅད་དགེ་བ་ཡིན།། རྒྱུ་སྐར་ཐམས་ཅད་བཟང་བོ་ཡིན།། སངས་རྒྱས་ཐམས་ཅད་རྫུ་འཕྲུལ་ཆེ།། དགྲ་བཅོམ་ཐམས་ཅད་ཟག་པ་ཟད།། བདེན་པའི་བདེན་ཚིག་དེ་དག་གིས།། དེ་རིང་ཡོན་བདག་འཁོར་བཅས་ཀྱིས།། བཅོལ་བའི་ཆོ་ག་ལེགས་གྲུབ་ཤོག། ཀྱེ་གཙོད་རྭ་ས་ལ་བཙུགས་པ་འདི།། སྟེང་གི་ལྷ་ལ་བཙུགས་པ་མིན།། འོག་གི་ཀླུ་ལ་བཙུགས་པ་མིན།། བར་གྱི་གཉན་ལ་བཙུགས་པ་མིན།། རྒྱུ་སྦྱོར་ཡོན་བདག་འཁོར་བཅས་ཀྱི།། མི་ནོར་ལོངས་སྤྱོད་ཚེ་བསོད་ལ།། གནོད་བྱེད་ཕུང་སྲི་ཤུལ་ཕུང་གི། སྙིང་ལ་ཤིན་ཏུ་གཟེར་བ་ཡིན།། གནོད་བྱེད་ཆུང་སྲི་ཕྱུར་ངན་གྱི།། སྙིང་ལ་ཤིན་ཏུ་གཟེར་བ་ཡིན།། གནོད་བྱེད་རྟ་སྲི་བཙན་སྟོང་གི། སྙིང་ལ་ཤིན་ཏུ་གཟེར་བ་ཡིན།། གནོད་བྱེད་ནོར་སྲི་དཀོར་འདྲེ་ཡི། ། སྙིང་ལ་ཤིན་ཏུ་གཟེར་བ་ཡིན།། གནོད་བྱེད་ལུག་སྲི་གཏལ་གོང་གི། སྙིང་ལ་ཤིན་ཏུ་གཟེར་བ་ཡིན།། གནོད་བྱེད་ར་སྲི་རྐོང་བུ་ཡི།། སྙིང་ལ་ཤིན་ཏུ་གཟེར་བ་ཡིན།། ཞེས་བརྗོད་ཅིང་ཡང་བསྐྱར་གཙོད་རྭ་ས་ལ་ཡང་ཡང་བཙུགས་ཏེ། ཀྱེ་ས་མཁན་ཡོན་བདག་འཁོར་བཅས་ལ།། གནོད་པར་བྱེད་པའི་སྟག་བདུད་རྣམས།། དུག་ཡས་སྣ་དགུས་མར་ལ་བཀར།། མནན་ནོ་དགྲ་བོ་སྟག་བདུད་དེ།། དྲག་ཏུ་བསྒྱུར་ཞིང་རབ་ཏུ་མནན། ཝ་དང་གྲུམ་སྤུས་མར་ལ་བཀར།། ཤིན་ཏུ་བསྒྱུར་ཞིང་རབ་ཏུ་མནན།། དགྲ་བོ་ཐམས་ཅད་དྲག་ཏུ་བསྒྱུར།། ཞེས་བརྗོད་ཅིང་། སྟག་ལོ་བའམ། ཕག་ལོ་བའི་སྐྱེས་བུ་དར་མ་མིང་དོན་བཟང་བོས་གཏན་འཁེལ་གྱི་ས་ལ་བུམ་པ་གསུམ་ཤོང་ཚད། ཟབ་ཏུ་མདའ་གང་ཙམ་བརྐོས་སུ་བཅུག﹙ལབ་ཙེའི་རྒྱ་ཆེ་ཆུང་དང་བསྟུན་པ་གལ་ཆེ﹚ དེའི་སྐབས་སུ། བཀྲ་ཤིས་བརྩེགས་པ། གནམ་ས་སྣང་བརྒྱད། གཟའ་ཡུམ། སྐར་ཡུམ། བཀྲ་ཤིས་དོན་གྲུབ་སོགས་བཏོན་ན་ཕུན་སུམ་ཚོགས་པའི་ཡན་ལག་ཏུ་འགྱུར་བ་ཡིན་ནོ།།
དེ་ནས་གཏེར་སྦ་པ་སྟེ། གོས་དཀར་པོ་གྱོན་ལ།ས་མཁན་མིའུ་ཐུང་འཕྲུལ་གྱིས་མཛད་པ་ལྟར་གྱིས། ཕྱོགས་བཞི་པོའི་ས་བདག་གཏེར་རྒྱལ་རྣམས་རེ་རེ་བཞིན་བོས་ཏེ། དེ་རིང་ཡོན་གྱི་བདག་པོ་འདིའི།། ལོངས་སྤྱོད་ཕུན་སུམ་ཚོགས་པའི་སྟེང་།། སྤྱོད་ཡུལ་བཟང་བོའི་ཞིང་ཁམས་ན།། ཟག་མེད་བདེ་བ་ཐོབ་པར་ཤོག། ཅེས་བརྗོད་ཅིང་། འབྲུ་ཟན་བླུགས། དེའི་སྟེང་དུ་རུས་སྦལ་དང་། སྦལ་བ་། སྦྲུལ་སོགས་གོང་སོང་ལྟར་བཞག དེའི་སྟེང་དུ་བུམ་པ་གསུམ་ཀའི་གདན་པད་འདབ་གསུམ་གྱི་དབུས་སུ་ཀླུ་གཏེར་གྱི་བུམ་པ། གཡས་སུ་ས་གཏེར་གྱི་བུམ་པ། གཡོན་དུ་རྩི་མར་གྱི་བུམ་པ་རྣམས་བཞག དེའི་སྟེང་དུ་སྔགས་ཅན་གྱི་རྡོ་ལེབ་བཞག་ཅིང་། འབྲུ་ཟན་སྣ་ཚོགས་གཏོར་བ་དང་བཅས་སྦ་བར་བྱས་རྗེས། ཀླུ་གཏེར་གྱི་སྨོན་ལམ་འདི་འདྲ་འདེབས་པའི་སྲོལ་ཡོད་དེ། ཀྱེ་དམ་པ་ཆོས་ཀྱི་གཏེར་སྦས་པས།། དམ་ཆོས་དར་ཞིང་རྒྱས་པར་ཤོག། ཡིད་བཞིན་ནོར་བུའི་གཏེར་སྦས་པས།། མི་ཟད་གཏེར་ལ་ལོངས་སྤྱོད་ཤོག། དུར་བ་རྩྭ་ཡི་གཏེར་སྦས་པས།། རིག་འཛིན་ཚེ་ནི་རྙེད་པར་ཤོག། སྨན་སྣ་ལྔ་ཡི་གཏེར་སྦས་པས།། ནད་ཀྱི་བསྐལ་བ་ཞི་བར་ཤོག། རིན་ཆེན་ལྔ་ཡི་གཏེར་སྦས་པས།། རིན་ཆེན་ལྔ་ལ་སྤྱོད་པར་ཤོག། དྲི་སྣ་ལྔ་ཡི་གཏེར་སྦས་པས།། ཚུལ་ཁྲིམས་ཕུན་སུམ་ཚོགས་པར་ཤོག།འབྲུ་སྣ་ལྔ་ཡིས་གཏེར་སྦས་པས།། མུ་གེའི་བསྐལ་བ་ཞི་བར་ཤོག། སྙིང་བོ་ལྔ་ཡི་གཏེར་སྦས་པས། སྐུ་ལྔ་ལྷུན་གྱིས་འགྲུབ་པར་ཤོག། བདུད་རྩི་ལྔ་ཡི་གཏེར་སྦས་པས།། དབང་བོ་ཐམས་ཅད་གསལ་བར་ཤོག། དར་སྣ་ལྔ་ཡི་གཏེར་སྦས་པས།། ཡེ་ཤེས་ལྔ་དང་ལྡན་པར་ཤོག། འདོད་ཡོན་ལྔ་ཡི་གཏེར་སྦས་པས།། འདོད་ཡོན་ལྔ་ལ་ལོངས་སྤྱོད་ཤོག། འདོད་དགུའི་རྫས་ཀྱི་གཏེར་སྦས་པས།། གང་ལ་ཅི་འདོད་འགྲུབ་པར་ཤོག། ཅེས་སྨོན་ལམ་འདེབས་ཤིང་བྱ་བྱེད་སྣ་ཚོགས་བྱེད། དེ་ནས་མུ་མཐུད་དུ་སྐད་གསེང་ཅུང་མཐོན་པོས། ཀྱེ་ས་ཡི་ལྷ་མོ་ལ་སོགས་པའི།། ས་བདག་རྣམས་ཀྱི་སྤྱན་ལམ་དུ།། ཨ་བུར་སྐྱུར་གསུམ་ཕུལ་བ་ཡིས།། ནད་རིགས་ཐམས་ཅད་མེད་པར་ཤོག། བཟང་དྲུག་སྣ་ཚོགས་ཕུལ་བ་ཡིས།། སྡུག་བསྔལ་ཐམས་ཅད་མེད་པར་ཤོག། ལུང་ཐང་བཟང་བོ་ཕུལ་བ་ཡིས།། མིག་ནད་ཐམས་མེད་པར་ཤོག། སྨན་ཤེལ་ག་བུར་ཕུལ་བ་ཡིས།། རྣ་ནད་ཐམས་ཅད་མེད་པར་ཤོག། རྒྱ་མཚོའི་ལྦུ་བ་ཕུལ་བ་ཡིས།། ལྕེ་ནད་ཐམས་ཅད་མེད་པར་ཤོག། སྙིང་བོ་ཞོ་ཤ་ཕུལ་བ་ཡིས།། སྙིང་ནད་ཐམས་ཅད་མེད་པར་ཤོག། ཀླད་གོར་ཞོ་ཤ་ཕུལ་བ་ཡིས།། གློ་ནད་ཐམས་ཅད་མེད་པར་ཤོག། མཁལ་་མ་ཞོ་ཤ་ཕུལ་བ་ཡིས།། མཁལ་ནད་ཐམས་ཅད་མེད་པར་ཤོག། དབང་བོ་ལག་པ་ཕུལ་བ་ཡིས།། ལག་པའི་ན་ཚ་མེད་པར་ཤོག། ཀནྜའི་ཀ་རུ་ཕུལ་བ་ཡིས།། རྐང་བའི་ན་ཚ་མེད་པར་ཤོག། སྦུ་ཤེལ་རྩི་འདི་ཕུལ་བ་ཡིས།། རྩ་ཡི་ན་ཚ་མེད་པར་ཤོག། ཤུ་དག་དཀར་པོ་ཕུལ་བ་ཡིས།།རུས་པའི་ན་ཚ་མེད་པར་ཤོག། ལི་ཁྲི་དམར་པོ་ཕུལ་བ་ཡིས།། ཁྲག་གི་ན་ཚ་མེད་པར་ཤོག། སྤོས་དཀར་བཟང་བོ་ཕུལ་བ་ཡིས།། དབུགས་མི་བདེ་བ་སེལ་བར་ཤོག། རིན་ཆེན་སྣ་ཚོགས་ཕུལ་བ་ཡིས།། ཚེ་བསོད་ཕུན་སུམ་ཚོགས་པར་ཤོག། འབྲུ་ཟན་སྣ་དགུ་ཕུལ་བ་ཡིས།། ལོངས་སྤྱོད་ཕུན་སུམ་ཚོགས་པར་ཤོག། དར་ཚོན་སྣ་ལྔ་ཕུལ་བ་ཡིས།། འདོད་དགུའི་ལོངས་སྤྱོད་འཕེལ་བར་ཤོག། དཀར་གསུམ་མངར་གསུམ་ཕུལ་བ་ཡིས།། ལུས་ངག་ཡིད་གསུམ་ཚིམ་པར་ཤོག། ཁྲབ་བྱང་མིག་དགུ་ཕུལ་བ་ཡིས།། འཇིགས་པ་ཐམས་ཅད་མེད་པར་ཤོག། སྟག་གི་སྡེར་མོ་ཕུལ་བ་ཡིས།། མཐུ་སྟོབས་ཕུན་སུམ་ཚོགས་པར་ཤོག། ཕག་གི་མཆེ་བ་ཕུལ་བ་ཡིས།། ཁ་དོག་སྟོབས་དང་ལྡན་པར་ཤོག། དོམ་གྱི་སྣ་འདི་ཕུལ་བ་ཡིས།། རྟག་ཏུ་མཐུ་དང་ལྡན་པར་ཤོག། གཟིག་གི་ཐིག་ལེ་ཕུལ་བ་ཡིས།། མྱུར་དུ་མཐུ་དང་ལྡན་པར་ཤོག། ཉ་ཡི་མགོ་བོ་ཕུལ་བ་ཡིས།། ཚངས་པའི་དཔལ་དང་ལྡན་པར་ཤོག། མར་གྱི་བུམ་པ་ཕུལ་བ་ཡིས།། མི་ཟད་གཏེར་ལ་ལོངས་སྤྱོད་ཤོག། བྱང་ཆུབ་སེམས་དང་ལྡན་གྱུར་ནས།། བླ་མེད་བྱང་ཆུབ་ཐོབ་བར་ཤོག། དེ་རིང་ཡོན་བདག་འཁོར་བཅས་ཀྱི།། བསམ་པའི་དོན་རྣམས་འགྲུབ་གྱུར་ཅིག། ཅེས་མེ་ཏོག་གཏོར་ནས་རྡོ་ལེབ་ཆེན་པོ་སོགས་ཀྱིས་ཁ་བཀབ་ཅིང་།དེའི་སྟེང་དུ་གཙང་མའམ་ས་དཀར་བོས་མཉམ་མཉམ་བྱས་པ་ན།ལབ་ཙེའི་གཏེར་བུམ་དང་བཅས་པའི་བཅའ་སྒྲུབ་འབུལ་གསུམ་གྱི་ལས་ཀའི་བྱ་བྱེད་མཐའ་དག་ཡོངས་སུ་གྲུབ་སོང་བ་རེད།
དེ་ནས་ལས་ཀྱི་གཞི་དངོས་ཏེ། ལབ་ཙེ་བརྩིགས་ཚུལ་ནི་གཏེར་འབུལ་ཟིན་ནས་ས་སྟེང་སྙོམས་ལ་གཙང་མ་བྱས་པའི་སྟེང་དུ་སྟག་གཟིག་གི་པགས་པའམ། ཟ་འོག་གང་རུང་གི་གཞི་བྱས་ཏེ་དབུས་སུ་སྲོག་ཤིང་བཞེངས། དེའི་རྒྱབ་ཏུ་རྟེན་འབྲེལ་གྱི་ཤིང་གི་རྩེ་མོར་སྲིད་པ་ཧུའི་ཕྱག་རྒྱ་བཏགས་ནས་དར་སྣ་ཚོགས་དང་ཤིང་ཐོག་སྣ་ཚོགས་ཀྱིས་བརྒྱན་ཏེ་བཞེངས། དེ་ལ་སྲོག་ཤིང་གི་རྩེ་མོ་ནས་ཏོག་གི་བར་རིམ་པ་བཞིན་རས་ཡུག་དཀར་དམར་མཐིང་སེར་ལྗང་ཁུ་རྣམས་ལྔས་ལེགས་པར་བཅིངས་ནས། མཚམས་བཞི་ལ་རྟེན་ཤིང་བཞི་ཀས་གཏུགས་ཏེ། དམུ་ཐག་དཀར་སེར་དམར་སྔོ་བཞི་ཀས་ཕྱོགས་མདོག་དང་མཐུན་པརའདོགས་ཤིང་ཕྱོགས་བཞིར་འཐེན་ཏེ་རྡོ་ལ་བཏགས་ནས་འདི་སྐད་དོ།། ཀྱེ་ཐག་དཀར་ཤར་དུ་འཐེན་པ་འདིར།། ས་བདག་ཆེན་པོ་སྟག་སྐྱ་བཞུགས།། དེ་རིང་ཡོན་བདག་འཁོར་བཅས་ལ།། མི་ཡི་ཕྱྭ་གཡང་དངོས་གྲུབ་སྩོལ། ཐག་སེར་ལྷོ་རུ་འཐེན་པ་འདིར། ས་བདག་གཡུ་འབྲུག་སྔོན་པོ་བཞུགས།། དེ་རིང་ཡོན་བདག་འཁོར་བཅས་ལ།། རིན་ཆེན་ཕྱྭ་གཡང་དངོས་གྲུབ་སྩོལ།། ཐག་དམར་ནུབ་ཏུ་འཐེན་པ་འདིར།། ས་བདག་ཆེན་མོ་བྱ་དམར་བཞུགས།། དེ་རིང་ཡོན་བདག་འཁོར་བཅས་ལ།། འཆི་མེད་ཚེ་ཡི་དངོས་གྲུབ་སྩོལ།། ཐག་སྔོན་བྱང་དུ་འཐེན་པ་འདིར།། ས་བདག་རུས་སྦལ་ནག་པོ་བཞུགས།། དེ་རིང་ཡོན་བདག་འཁོར་བཅས་ལ།། ཕྱུགས་ཀྱི་ཕྱྭ་གཡང་དངོས་གྲུབ་སྩོལ།། ནམ་མཁའི་འཁོར་ལོ་རྩིབས་བརྒྱད་ཀྱིས།། བཀྲ་ཤིས་ཕྱྭ་གཡང་དངོས་གྲུབ་སྩོལ།། ས་ལ་པདྨ་འདབ་བརྒྱད་ཀྱིས།། བཀྲ་ཤིས་འཁྱིལ་གཡང་དངོས་གྲུབ་སྩོལ།། ཞེས་བརྗོད་ཅིང་མེ་ཏོག་གཏོར། དེ་ནས་སྟོད་གཞི་ཡུལ་ལྷ་གཞི་བདག་གང་དེའི་མེས་པོ་དང་།ཕྱི་མོ་དང་།ཡབ་ཡུམ་དང་།ལྕམ་དྲལ་དགུ་རྣམས་སྲོག་ཤིང་གི་རྩེ་མོ་ནས་རིམ་པ་བཞིན་དུ་འདོགས་ལ། སྲོག་ཤིང་གི་མདུན་དུ་གོང་གི་སྦ་སྙུག་ཚིགས་གསུམ་གྱི་མདའ་དང་བཅས་པའི་བྲེ་པད་འདབ་ཀྱི་སྟེང་དུ་འཇོག་ལ། དེའི་ཕྱི་རོལ་དུ་འབྲུ་ཟན་ལས་བྱས་པའི་གཟུགས་རྣམས་བཞག་སྟེ།བྱང་བུའི་གཟུགས་བསྡོམས་པའི་དགུ་བཅུ་གོ་དགུ་ཡོད་པ་རྣམས་སྔར་གྱི་གོ་རིམ་བཞིན་འཇིམ་པ་བཟང་བོ་ལ་བཙུགས། ཕྱོགས་བཞིའི་སྒོ་སྲུང་བཞི་རྣམས་བཙུགས། དེའི་མཐའ་སྐོར་དུ་བཀྲ་ཤིས་ཀྱི་ར་བ་བྱ། དེ་ནས་མཁན་པ། ཤུག་པ། དུར་བ་སོགས་ཀྱིས་གུར་ཕུབ་བྱ། དེ་ནས་རྡོ་རྩིག་གྲུ་བཞི་བྱས་ཏེ། དེ་ལ་ཁྲབ་རྨོག ས་སྟག མེ་མདའ། གྲི། རལ་གྲི །མདའ། མདུང་། རུ་མཚོན། འཕྱར་དར། མཁན་བྱ། ཤིང་རིགས་བལ་སྣས་བརྒྱན་པ། སྟག་པའི་རྩེ་རྒྱལ། སྦ་སྙུག་གི་རྩེ་རྒྱལ། སྦ་སྙུག་ཚིགས་གསུམ་རྣམས་མཛེས་པར་བྱ། དེ་ནས་རྡོ་རྩིག་ཟླུམ་པོ་བྱ། དེ་ནས་ཤིང་བཟང་བོ་དང་། ས་རྡོ་བཟང་བོས་ཞིབ་ཏུ་ལེགས་པར་བརྩིགས་ཏེ། ཅིས་ཀྱང་མི་ཆོད་པ་མི་ཤིག་པར་བྱས་ནས། དར་སྣ་ཚོགས་དང་། ཤོག་བུའི་དོང་ཙེ་སྟོང་ཕྲེང་སོགས་ཀྱིས་མཛེས་པར་བརྒྱན་ཅིང་། ཞོ་དང་མར་སྦྱར་བ་དང་། ཤིང་ཐོག་སྣ་ཚོགས་དང་།འབྲུ་སྣ་ཚོགས་གཏོར་ཏེ། ཕྱོགས་བཞིར་ཕྱོགས་མདོག་དང་མཐུན་པའི་རྡོ་བཞི་རྣམས་བཞག་ལ། ཕྱོགས་བཞིར་ལབ་ཙེ་ཆུང་བ་བཅུ་གསུམ་རེ་བྱ་སྲོལ་ཡོད་ཀྱང་། ད་ལྟ་དར་མི་ཆེ། འདིའི་སྐབས་སུ་ཞྭ་བོ་དང་། ལོང་བ། འཐེང་བོ། རྨེ་ཅན། གྲིབ་ཅན། བཤན་པ། རབས་ཆད། དམ་ཚིག་ཉམས་པ་རྣམས་གཏན་ནས་མི་འབྱུང་བ་གལ་ཆེ་བར་མ་ཟད། ཁ་སྨྲས་ངན་པ་དང་བཀྲ་མི་ཤིས་པའི་སྐད་ཆ་རྣམས་སྤངས་ནས་ཡོན་བདག་རྣམས་དད་པ་ཆེ་བ་དང་། ཐམས་ཅད་སྙིང་དགའ་ཞིང་། མི་དགའ་ལྷ་དགའ་དང་བཅས་བྲོ་འཁྲབ་པ་དང་། ནས་གཏོར་བ་ལ་སོགས་པའི་རྟེན་འབྲེལ་འགྲིག་པར་བྱེད་དགོས་སོ།།
དེ་ནས་མཆོད་གཏོར་བཤམས་པ་ནི། གས་ཤིང་མ་ཆག་པ་སོགས་ཀྱི་སྣོད་རྣམས་ཀྱི་ནང་དུ། བླ་མ་ཡི་དམ་རྣམས་ཀྱི་གཏོར་མ། མཁའ་འགྲོ་ཆོས་སྐྱོང་གི་གཏོར་མ་དང་། ནང་མཆོད། ཆུ་གཉིས་ཉེར་སྤྱོད་ཚར་གསུམ་དང་། དཀར་གསུམ། མངར་གསུམ། ནས་དཀར་རྡོར་བཏགས་ལས་བྱས་པའི་རྒྱལ་ཆེན་བཞིའི་གཏོར་མ་ཟླུམ་གཏོར་ཆེན་པོ་བཞི། ཀླུའི་གཏོར་མ་ཟླུམ་གཏོར་ཆེན་པོ་གཅིག་ལ་ཟླུམ་གཏོར་བརྒྱན་ཀྱིས་བསྐོར་བ། ས་བདག་གི་གཏོར་མ་པད་སྡོང་བཤོས་བུ། གཞི་བདག་གི་གཏོར་མ་ཆེ་བ་གཅིག་ལ་གཏོར་མ་ཆུང་བ་བརྒྱད་ཀྱིས་བསྐོར་བ། བཙན་གྱི་གཏོར་མ་རྒྱས་འབྲིང་དགུ། གཞན་ཡང་། ཤ་ཕུད། ཆང་ཕུད། ཇ་ཕུད། འོལ་གོན། ཕྱེ་མར། གསེར་སྐྱེམས། དཀར་གསུམ་མངར་གསུམ། སྨན་སྣ་ཚོགས། རིན་ཆེན་སྣ་ཚོགས། འབྲུ་སྣ་ཚོགས། ཤིང་ཐོག་སྣ་ཚོགས། ཟས་སྣ་ཚོགས། ཤེལ་ཚིག་ཁྲི་དཀར་སྟོང་ནག ལན་ཆགས་གཏོར་མ། ངར་མི་སོགས་ཀྱི་མཆོད་གཏོར་གྱ་ནོམ་པར་བཤམས། གཞན་ཡང་གཡང་འགུགས་དང་། བསང་ཆེན་རིན་ཆེན་འཕྲེང་བ། ལྷ་དབང་བསྟོད་རྣམས་ཀྱི་མཆོད་གཏོར་རྣམས་རང་རང་གི་ཕྱག་ལེན་བཞིན་བཤམས། དེ་ནས་རིམ་བཞིན་གྱི་འདོན་ཆ་ནི། ཕྱག་རྡོར་གྱི་སྒྲུབ་ཐབས་དང་། རྣམ་སྲས་ཀྱི་སྒྲུབ་ཐབས། གསེར་འོད་གཡང་སྐྱབས། བསང་མཆོད་རིན་ཆེན་ཕྲེང་བ་དང་། དགྲ་ལྷའི་དཔངས་བསྟོད། ལབ་ཙེ་རྣམས་སོ། དེ་རྣམས་ལག་ལེན་མང་པོས་དུས་གཅིག་ཏུ་འདོན་ན།ཤར་ཕྱོགས་སུ་བསང་ཆེན། ལྷོ་ཕྱོགས་སུ་ལབ་ཙེ། ནུབ་ཕྱོགས་སུ་དགྲ་ལྷའི་དཔངས་བསྟོད། བྱང་ཕྱོགས་སུ་གཡང་འགུགས་རྣམས་རང་རང་གི་དཔེ་ཆ་དང་བསྟུན་ནས་འདོན་པར་བྱའོ།།
དེ་ནས་ལབ་ཙེ་ངག་འདོན་གྱི་རིམ་པ་ལ། སྐྱབས་འགྲོ་སེམས་བསྐྱེད་ཚད་མེད་བཞི་དང་། གོང་དུ་བཤད་པའི་ཕྱག་རྡོར་སྒྲུབ་ཐབས་རྣམས་སྔོན་དུ་བཏང་ནས། རྟ་དཀར་གཡག་དཀར་འབྲི་དཀར་རྣམས་ཀྱི་དཔྲལ་བ་སོགས་ལ་མར་བྱུགས། ཤིང་དར་སྣ་ལྔའི་བརྒྱན་ཅིང་། ཙནྡན་དཀར་དམར་ཨ་ཀ་རུ་བ་ལུ་ཤུག་པ་སོགས་ཀྱིས་བསང་བཏང་ཞིང་ཆུས་བྲན་ཏེ། སྔགས་འདོན་པ་དང་བཅས་ལབ་ཙེ་དང་མཆོད་རྫས་རྣམས་ཀྱང་བྱིན་གྱིས་བརླབས་ཤིང་། མཆོད་གཏོར་དམ་རྫས་སྤྱན་གཟིགས་ལབ་ཙེ་ལ་སོགས་པ་རྣམས་མཆོད་པའི་བྱེ་བྲག་བསམ་གྱིས་མི་ཁྱབ་པ་ཞིག་ས་བདག་ཀླུ་གཉན་ལ་སོགས་པའི་སྲིད་པའི་མགྲོན་རྣམས་ཀྱི་སྤྱན་ལམ་དུ་འབྱུང་ཞིང་རྒྱས་པར་གྱུར་བར་བསམ་ལ། དཔྲལ་བར་ནམ་མཁའ་མཛོད་ཀྱི་ཕྱག་རྒྱ་སྔགས་དང་བཅས་ལན་གསུམ་དང་། སྔགས་དྲུག་ཕྱག་རྒྱ་དྲུག་གིས་བྱིན་གྱིས་རླབས་ཏེ། ལྷ་རྫས་་ལས་གྲུབ་པའི་གཙང་མའི་མཆོད་ཡོན། གངྒཱའི་ཞབས་བསིལ། མཛེས་པའི་མེ་ཏོག། དྲི་ཞིམ་བདུག་སྤོས། མུན་སེལ་སྒྲོན་མེ། ངད་ལྡན་དྲི་ཆབ། རོ་བརྒྱའི་ཞལ་ཟས། སྒྲ་སྙན་རོལ་མོ། མཛེས་སྡུག་གཟུགས་མཆོག གདངས་སྙན་པི་ལྦང་། ཚིམ་བྱེད་དྲིམཆོག བཅུད་ལྡན་རོ་མཆོག འཇམ་མཉེན་རེག་མཆོག་ལ་སོགས་པ་རྣམས་ངོ་བོ་ཡེ་ཤེས་ལ་རང་བཞིན་རྣམ་པ་མཆོད་རྫས་ཟག་མེད་བདེ་སྟོང་ཟད་མི་ཤེས་པ་ནམ་མཁའི་མཐའ་དང་མཉམ་པར་གྱུར་ཅིག་དང་། ཕྱི་ནང་གསང་བའི་དམ་རྫས་སྤྱན་གཟིགས་བསམ་གྱིས་མི་ཁྱབ་པའི་དཀར་་གསུམ་འོ་མའི་རྒྱ་མཚོ། མངར་གསུམ་སྨན་གྱི་རིལ་བུ། བཅུད་ལྡན་བདུད་རྩིའི་ཞལ་ཟས། པད་སྡོང་དཔག་བསམ་ལྗོན་པ། འབྲིང་རྒྱས་ཞལ་ཟས་དམ་པ། གཏེར་མཛོད་ནམ་མཁའི་མཐའ་ཀླས་པ། འདོད་དགུ་འབྱུང་བའི་ནོར་བུ། མི་ཟད་གཏེར་གྱི་བུམ་པ། གསལ་བྱེད་ཉི་ཟླའི་ཟུང་འཇུག། མ་རྨོས་འཁྲུངས་པའི་ལོ་ཏོག ཡིད་བཞིན་འདོད་འཇོ་བ་མོ། རི་རབ་གླིང་བཞི་གླིང་ཕྲན། སྟོབས་ཀྱི་དབང་བསྒྱུར་འཁོར་ལོ། བསམ་པའི་དོན་གྲུབ་ནོར་བུ། ཤེས་རབ་གཟུགས་མཛེས་བཙུན་མོ། བཟོད་ལྡན་མཚུངས་མེད་བློན་པོ། མྱུར་མགྱོགས་ཤུགས་ལྡན་རྟ་མཆོག། ཐེག་མཆོད་སྟོབས་ལྡན་གླང་པོ། ཕས་རྒོལ་འཇོམས་མཛད་དམག་དཔུང་། ཁྱུང་དང་གཡུ་འབྲུག་སེང་གེ གྱི་ལིང་གསེར་རྟ་དངུལ་གཡག དུང་ལུག་མཆོང་འབྲི་ཤེལ་ར། བྱ་རྒོད་ཁྲ་གླག ངར་ངུར་སྟག་གཟིག དོམ་དྲེད་གཡི་སྤྱང་། སྲིད་པའི་རང་རྟག་ཕྱག་རྒྱ། ངོ་མཚར་བཀྲ་ཤིས་རྟགས་བརྒྱད། ཤོག་ཤོག་དོང་ཙེ་སྟོང་ཕྲན། མདའ་མདུང་རལ་གྲི་གོ་ཁྲབ་སྣ་ཚོགས། མཚོན་ཆ་གྲངས་མང་ཤུག་པའི་རྩེ་རྒྱལ། གཉན་ཤིང་སྟག་པའི་ཕོ་ཤིང་། ཀླུ་ཤིང་ཤིང་ཆེན་སེ་བ། སྦ་སྙུག་ཤིང་རྩེ་སྣ་ཚོགས། དར་ཚོན་བལ་ཚོན་སྣ་ཚོགས། རིན་ཆེན་འབྲུ་སྣ་སྨན་སྣ། ཤེལ་ཚིག་ཁྲི་དཀར་སྟེང་ནག བདུད་རྩི་སྨན་གྱི་གསེར་སྐྱེམས། ཕྱེ་མར་མཁན་ཤུག་དྲི་སྤོས། འཕུར་མ་བླ་རེ་ཡོལ་བ། དར་ཟབ་འཕན་གདུགས་ལ་སོགས་པ་རྣམས་ཟད་མི་་ཤེས་པ། ནམ་མཁའ་ལ་མཛོད། བར་སྣང་ལ་རྒྱན། ས་གཞི་ལ་གཏེར། རྒྱ་སྟོང་གསུམ་དང་མཉམ་པ། གཏིང་རྒྱ་མཚོ་ལས་ཟབ་པ། མདངས་ཉི་ཟླ་ལས་གསལ་བ། གྲངས་རྡུལ་གྲངས་དང་མཉམ་པ།བདག་སོ་སོའི་ཡིད་དང་མཐུན་པར་འབྱུང་ཞིང་རྒྱས་པའི་ཐུགས་དམ་མ་ལུས་པར་སྐོངས་པར་གྱུར་ཅིག་ཅེས་བདེན་སྟོབས་བརྗོད་པ་དང་བརྩིགས་པའི་ལས་སོ་སོ་ནས་གྲུབ་པའོ།།
ད་ནི་ལབ་ཙེའི་བརྩིགས་པའི་རིམ་པ་ལས་ཡོན་བདག་རྣམས་ཀྱིས་མཐོང་ཆེན་དང་དང་དོད་ཆེན་པོ་བྱེད་པ་སྟེ།ལྷ་ཚོགས་ཐམས་ཅད་གནས་འདིར་སྤྱན་འདྲེན་པའོ།། དེ་ནི་དུང་དཀར་སྦུབ་ཆ་སིལ་སྙན་སོགས་རོལ་མོའི་དབྱངས་དང་བཅས་པའི་སྒོ་ནས། ཀྱེ་དེ་རིང་སྲིད་པའི་ཉི་མ་ལ།། དཀོན་མཆོག་གསུམ་པོ་དགོངས་སུ་གསོལ།། དཀོན་མཆོག་རིན་ཆེན་དཔལ་ཞིང་འདིར།། སྙན་གསན་ལ་ནི་ཐུགས་དགོངས་ཤིག། བླ་མ་ཡི་དམ་མཁའ་འགྲོ་རྣམས།། མཆོད་པའི་གནས་འདིར་གཤེགས་སུ་གསོལ།། ཆོས་སྐྱོང་དཔའ་དགོན་བདུན་ཅུ་རྣམས།། མཆོད་པའི་གནས་འདིར་གཤེགས་སུ་གསོལ།། ལྷ་ཆེན་བརྒྱད་དང་ཀླུ་ཆེན་བརྒྱད།། གཟའ་ཆེན་བརྒྱད་དང་རྒྱུ་སྐར་ཚོགས།། རྒྱལ་ཆེན་སྡེ་བཞི་འཁོར་བཅས་རྣམས།། མཆོད་པའི་གནས་འདིར་གཤེགས་སུ་གསོལ།། ས་འོག་ས་སྟེང་ས་བླ་ན།། གནས་པའི་ས་བདག་ཀླུ་གཉན་དང་།། འབྱུང་བ་ལྔ་ཡི་ས་བདག་རྣམས།། མཆོད་པའི་གནས་འདིར་གཤེགས་སུ་གསོལ།། ལོ་ཟླ་ཞག་དུས་ཕྱོགས་མཚམས་ལྷ།། མཆོད་པའི་གནས་འདིར་གཤེགས་སུ་གསོལ།། རྨ་གཉན་སྦོམ་ར་ལ་སོགས་པའི།། གཉན་རིགསས་འཁོར་བཅས་གཤེགས་སུ་གསོལ།། མིང་སྲིང་ལྕམ་དྲལ་ལ་སོགས་པའི།། རྨ་གཉན་འཁོར་བཅས་གཤེགས་སུ་གསོལ།། འཛམ་བུ་ཀླུ་ཆེན་ལ་སོགས་པའི།། ཀླུ་རིགས་འཁོར་བཅས་གཤེགས་སུ་གསོལ།། གཉན་ཆེན་ཐང་ལྷ་ལ་སོགས་པའི།། གཉན་རིགས་འཁོར་བཅས་གཤེགས་སུ་གསོལ།། ལྷ་བཙན་མུ་ལེ་ལ་སོགས་པའི་བཙན་རིགས་འཁོར་བཅས་གཤེགས་སུ་གསོལ།། ཧང་ཀའི་རྒྱལ་བོ་ལ་སོགས་པའི།། ས་བདག་འཁོར་བཅས་གཤེགས་སུ་གསོལ།། གཞན་ཡང་ཡུལ་རིགས་གནས་པ་ཡི།། རྒྱ་གར་རྒྱ་ནག་བོད་ཀྱི་ཡུལ།། བལ་ཡུལ་མོན་ཡུལ་ཧོར་ཡུལ་དང་།། ཁྱད་པར་ཡུལ་ཕྱོགས་འདི་ཉིད་ཀྱི།། ས་བདག་ཀླུ་གཉན་འཁོར་བཅས་རྣམས།། མཆོད་པའི་གནས་འདིར་གཤེགས་སུ་གསོལ།། ཞེས་ཐེངས་མང་ཤུགས་དྲག་གིས་སྤྱན་དྲངས་པར་བསམ། སྤྱན་འདྲེན་ཐུབ་མིན་ལའང་ཐེ་ཚོམ་ཟ་མཁན་ཕལ་ཆེར་མེད་པ་སྟེ་དཔེ་རུ་གྲུབ་འདུག ཚང་མས་ཤེས་གསལ་ལྟར། སྐབས་དེར་ལྷ་སྤྱན་འདྲེན་པ་ནི་རེ་ཞིག་གི་མགྲོན་འབོད་ཙམ་མ་ཡིན་པར་གཏན་དང་ཡུན་དུ་བཞུགས་པའི་ཁྱིམ་འཛིན་བདག་པོ་དང་མཚུངས་པར་འདུག་དགོས་རྒྱུའི་རེ་སྨོན་དང་ཞུ་ཚིག་ནན་མོས་ལྷ་དག་བཞུགས་སུ་གསོལ་བའི་ཆོ་ག་ཞིག་སྟེ །ཀྱེ་ལབ་ཙེ་གཉན་པོའི་ཕོ་བྲང་འདིར།། སྤྱན་འདྲེན་བཞུགས་སུ་གསོལ་བ་ནི།། ལབ་ཙེ་འདི་ཡི་རྩེ་མོ་རུ།། ཆོས་སྐྱོང་སྲུང་མ་བཞུགས་སུ་གསོལ།། ལབ་ཙེ་འདི་ཡི་རྩ་བ་རུ།། ས་བདག་ཀླུ་གཉན་བཞུགས་སུ་གསོལ།། ཞེས་ཞུ་བ་ཡང་ཡང་བྱེད་པ་དང་། དེ་ནས་རོལ་མོའི་དབྱངས་དང་བཅས་པས་དགྱེས་པའི་ཚུལ་གྱིས་སེམས་གཡེང་བ་མེད་པར་དང་བའི་སྒོ་ནས་འདི་སྐད་དོ།། ཀྱེ་སངས་རྒྱས་རྐང་གཉིས་གཙོ་བོ་བདེན་པའི་མཆོག། ཆོས་ཉིད་ཆགས་དང་བྲལ་ཏེ་བདེན་པའི་མཆོག། དགེ་འདུན་འདུས་པའི་གཙོ་སྟེ་བདེན་པའི་མཆོག། བདེན་པའི་མཆོག་ནི་དཀོན་མཆོག་གསུམ་དག་གི། ཉི་མ་ཐམས་ཅད་དགེ་བ་ཡིན།། རྒྱུ་སྐར་ཐམས་ཅད་བཟང་བ་ཡིན།། བཅོལ་བའི་ལབ་ཙེ་ལེགས་གྲུབ་ཕྱིར།། དེ་རིང་བདག་སོགས་མགོན་སྐྱབས་སུ།། སངས་རྒྱས་ཆོས་དང་དགེ་འདུན་དང་།། བྱང་སེམས་ཉན་ཐོས་རང་རྒྱལ་སོགས།། དཔའ་བོ་མཁའ་འགྲོ་ལ་སོགས་པའི།། བཀའ་སྡོད་དམ་ཅན་སྲུང་མ་དང་།། སྟེང་འོག་ཕྱོགས་བཅུ་དག་གནས་པའི།། ལྷ་ཀླུ་གཞི་བདག་ཕྱོགས་སྐྱོང་བཅུ།། སྡེ་བརྒྱད་བྲན་གཡོག་འཁོར་དང་བཅས།། ཁྱད་པར་ཡུལ་ཕྱོགས་འདི་དག་གི། སྐྱོབ་བྱེད་ལྷ་ཀླུའི་རིགས་ལ་སོགས།། གཉུག་མར་གནས་པ་ཐམས་ཅད་ཀུན།། རྣལ་འབྱོར་བདག་གིས་སྤྱན་འདྲེན་ནོ།། ཐོགས་མ་མེད་པར་འདིར་བྱོན་དང་།། ལབ་ཙེ་དཀྱིལ་འཁོར་གནས་མཆོག་འདིར།། བདག་གིས་མཆོད་རྫས་དགའ་སྟོན་བཤམས།། རང་རང་མོས་པའི་རྟེན་རྫས་འབུལ།། དགྱེས་པར་བཞེས་ལ་དོན་ཀུན་མྱུར་དུ་སྒྲུབས།། ཞེས་འཕྲིན་ལས་བཅོལ་ཞིང་རིམ་བཞིན་ཕྱག་འཚལ་བའི་ཆོ་ག་དང་མཆོད་གཏོར་འབུལ་བའི་ཆོ་ག་གྲུབ་མ་ཐག་ཏུ་རྒྱན་འཛུགས་ཀྱི་ཆོ་ག་ཞིག་སྤེལ་སྲོལ་མཆིས་ཏེ། ཀྱེ་དེ་རིང་སྲིད་པའི་ཉི་མ་ལ།། བདག་དང་ཡོན་བདག་དོན་ཆེད་དུ།། སྲིད་པའི་ལབ་ཙེ་གཉན་པོ་བཞེངས།། ལབ་ཙེ་མ་བུ་བཅུ་གསུམ་བཞེངས།། འདི་ལ་རྒྱན་རྣམས་འཛུགས་པ་ནི།། གཡུལ་ལས་རྣམ་རྒྱལ་ཁྲབ་རྨོག་འདི།། ལབ་ཙེ་གཉན་པོའི་སྟེང་དུ་བཙུགས།། ས་སྟག་གཞུ་དང་བཅས་པ་རྣམས།། ལབ་ཙེ་གཉན་པོའི་སྟེང་དུ་བཙུགས།། ཐོག་གི་ཤུགས་ལྡན་མེ་མདའ་རྣམས།། ལབ་ཙེ་གཉན་པོའི་སྟེང་དུ་བཙུགས།། དགྲ་བགེགས་སྲོག་གཅོད་གྲི་རྣོན་རྣམས།། ལབ་ཙེ་གཉན་པོའི་སྟེང་དུ་བཙུགས།། རབ་ཏུ་འབར་བའི་རལ་གྲི་རྣམས།། ལབ་ཙེ་གཉན་པོའི་སྟེང་དུ་བཙུགས།། དགྲ་བགེགས་སྙིང་ལ་གཟེར་བའི་མདུང་།། ལབ་ཙེ་གཉན་པོའི་སྟེང་དུ་བཙུགས།། རུ་མཚོན་འཕྱར་དར་བཏགས་པ་རྣམས།། ལབ་ཙེ་གཉན་པོའི་སྟེང་དུ་བཙུགས།། མཛེས་པའི་མཁན་བྱ་དཀར་བོ་རྣམས།། ལབ་ཙེ་གཉན་པོའི་སྟེང་དུ་བཙུགས།། ཤིང་རིགས་བལ་སྣས་བརྒྱན་པ་རྣམས།། ལབ་ཙེ་གཉན་པོའི་སྟེང་དུ་བཙུགས།། སྟག་པ་སྦ་སྙུག་རྩེ་རྒྱལ་རྣམས།། ལབ་ཙེ་གཉན་པོའི་སྟེང་དུ་བཙུགས།། སྦ་སྙུག་ཚིགས་གསུམ་དར་སྣས་བརྒྱན།། ལབ་ཙེ་གཉན་པོའི་སྟེང་དུ་བཙུགས།། ཤོག་བུའི་དོང་་ཙེ་སྟོང་ཕྲེང་རྣམས།། ལབ་ཙེ་གཉན་པོའི་སྟེང་དུ་བཙུགས།། བྱ་རྒོད་དང་ནི་བྱ་རོག་དང་།། སྐྱུང་ཀ་དང་ནི་འུག་པ་རྣམས།། ལབ་ཙེ་གཉན་པོའི་སྟེང་དུ་བཙུགས།། དེ་རིང་བདག་གིས་ལབ་ཙེ་བརྒྱན།། རྒྱན་དང་ལྡན་པའི་ལབ་ཙེ་འདི།། སྲིད་དང་ཞི་བའི་མགྲོན་རྣམས་དང་།། ཀླུ་བདག་ས་བདག་རྣམས་ལ་འབུལ།། བཞེས་ནས་འགལ་རྐྱེན་ཞི་བ་དང་།། མཐུན་རྐྱེན་ཕུན་སུམ་ཚོགས་པ་ཡིས།། འཕྲིན་ལས་རྣམ་བཞི་འགྲུབ་པར་མཛོད།། ཞེས་ལབ་ཙེ་ལ་མཚོན་སྣ་ཚོགས་དང་།མཁན་པའི་རྒྱུ་ལ་ཟན་སོགས་དཀར་པོའི་རིགས་བསྲེས་ཏེ་བཀྲ་ཤིས་པའི་བྱ་བཅུ་གསུམ་བཟོས་ཡོད་པ་དག་བལ་སྐུད་ཀྱིས་ལབ་ཙེ་ལ་བཏགས་ནས་འཕུར་ཚུལ་བགྱིས་པ་སོགས་ལབ་ཙེ་ལ་ནང་བཀྲ་ཤིས་པ་དང་། ཕྱི་ནས་བལྟས་ནའང་རྒྱན་ཆ་འདོགས་པ་ལྟ་བུ་ཆོ་ག་དེ་སྒྲུབ་པར་བྱེད། དེ་ནས་ལབ་ཙེ་བརྩིགས་པའི་རིམ་པ་གཙོ་གྲས་ཀྱི་མཐའ་རྟེན་བཀྲ་ཤིས་ཀྱི་ཚུལ་ལྟ་བུ་སྟེ། སྤྱན་གཟིགས་འབུལ་བ་ནི །ལབ་ཙེ་ཡི་གྲུབ་ལུགས་དང་།མཆོད་གཏོར་གྱི་རྣམ་གྲངས།ལྷ་སྲུང་ལ་རེ་བཅོལ་གྱི་སྒོ་ནས་ཅི་བགྱིས་ཅི་དྲངས་དང་།ཅི་དམིགས་ཅི་བསམ་ཐམས་ཅད་རྩིས་གྲངས་འབུལ་བ་ལྟར་ལྷ་ཡི་མཐོང་ལམ་དུ་བཀོད་པ་ལ་ཟེར་ཞིང་། མདོར་བསྡུས་ཀྱིས་བཀོད་ན། ཀྱེ་དེ་རིང་ལབ་ཙེ་གཉན་པོ་འདི།། གཞི་མ་སྟག་དང་ཟབ་ལས་བྱས།། ཚད་དང་ལྡན་པའི་སྲོག་ཤིང་བཙུགས།། ས་ཡི་སྙིང་བོ་གསེར་ལས་བྱས།། རིན་ཆེན་སྙིང་བོ་གཡུ་ལས་བྱས།། རྡོ་ཡི་སྙིང་བོ་དུང་ལས་བྱས།། འོག་ན་འདོད་དགུའི་རྫས་ཀྱི་གཏེར།། ནང་ལ་མ་བུ་བཅུ་གསུམ་དང་།། གཟུགས་འགྲོས་རྣམ་པ་སྣ་ཚོགས་དང་།། ཕྱི་རུ་རྡོ་གཉན་བརྩིགས་པ་ལ།། མདའ་མདུང་རུ་མཚོན་བ་དན་རྣམས།། མཚོན་ཆ་སྣ་ཚོགས་བཙུགས་པ་འདི།། བླ་མ་ཡི་དམ་དཀོན་མཆོག་གསུམ།། འཇིག་རྟེན་སྐྱོང་བ་མཐུ་བོ་ཆེ།། སྣང་སྲིད་ལྷ་སྲིན་སྡེ་བརྒྱད་དང་།། ཀླུ་གཉན་ས་བདག་རྣམས་ལ་འབུལ།། གསལ་བྱེད་མར་མེ་སྤྱན་ལ་འབུལ། །དྲི་ཆབ་དམ་པ་ཐུགས་ལ་འབུལ།། ཞལ་ཟས་རོ་བརྒྱ་ལྗགས་ལ་འབུལ།། རོལ་མོ་སྣ་ཚོགས་སྙན་ལ་འབུལ།། ཡིད་འོང་གཟུགས་མཛེས་སྤྱན་ལ་འབུལ།། དབྱངས་སྙན་རོལ་མོ་སྙན་ལ་འབུལ།། དྲི་ཞིམ་སྣ་ཚོགས་ཤངས་ལ་འབུལ།། དར་ཚོན་སྣ་ལྔ་སྐུ་ལ་འབུལ།། ནང་མཆོད་གཏོར་མ་ཞལ་དུ་འབུམ།། གསེར་སྐྱེམས་བདུད་རྩི་སྐྱེམས་སུ་འབུམ།། དར་སྣ་མང་པོ་གོས་སུ་འབུལ།། གསེར་དངུལ་དར་ཟབ་རྒྱན་དུ་འབུལ།། སྲ་བའི་གོ་ཆ་ལུས་ལ་འབུལ།། རྣོན་པོའི་མཚོན་ཆ་ཕྱག་ལ་འབུལ།། གཡག་དཀར་སྐུ་ཡི་རྟེན་དུ་འབུལ།། རྟ་དཀར་གསུང་གི་རྟེན་དུ་འབུལ།། ལུག་དཀར་ཐུགས་ཀྱི་རྟེན་དུ་འབུལ།། འབྲུ་ཟན་སྣ་དགུ་མཛོད་དུ་འབུལ།། འདོད་ཡོན་སྣ་ཚོགས་དཀོར་དུ་འབུལ།། གསེར་གཡུ་དུང་གསུམ་སྙིང་བོ་འབུལ།། འབྲས་ཀྱི་བྱ་ལུག་གཡག་གསུམ་འབུལ།། ར་ལུག་འབྲི་གཡག་རྟར་བསྒྱུར་འབུལ།། བྱ་ཁྱུང་དཀར་པོ་སྟེང་དུ་འབུལ།། བྱ་རྒོད་སྨུག་པོ་མདུན་ནས་འབུལ།། སྟག་དང་སེང་གེ་མདུན་ནས་འབུལ།། དམ་རྫས་སྤྱན་གཟིགས་སྣ་ཚོགས་འབུལ།། བཞེས་ནས་བསྟན་པ་རྒྱས་པ་དང་།། འགྲོ་ལ་བདེ་སྐྱིད་འབྱུང་བ་དང་།། ལོ་ཕྱུགས་རྟག་ཏུ་ལེགས་པ་དང་།། དཔལ་འབྱོར་ཕུན་སུམ་ཚོགས་པ་དང་།། འཕྲིན་ལས་མཆོད་དོ་དཀོན་མཆོག་མཆོད།། གསོལ་ལོ་གསོལ་ལོ་ལྷ་རྣམས་གསོལ།། བསྟོད་དོ་བསྟོད་དོ་སྲུང་མ་བསྟོད།། བརྔན་ནོ་བརྔན་ནོ་གཞི་བདག་བརྔན།། རྒྱལ་ལོ་རྒྱལ་ལོ་ལྷ་རྣམས་རྒྱལ།།ལྷ་དང་སྲུང་མ་གཡས་སུ་རྒྱལ།།ཕམ་མོ་ཕམ་མོ་བདུད་རྣམས་ཕམ།།དགྲ་དང་བགེགས་རྣམས་གཡོན་དུ་ཕམ།།བཅོལ་བའི་འཕྲིན་ལས་མྱུར་དུ་སྒྲུབས།།ཀི་བསྭོ་ཆེ་འོ་ལྷ་རྒྱལ་ལོ།།ཞེས་བསང་མཆོད་རྒྱ་ཆེན་བྱེད་ལ།།གྲོ་ནས་ཀྱི་འབྲུ་ཟན་དགུང་ལ་གཏོར་ཞིང་།དུང་དང་བོའུ་སྐད་སོགས་གཞི་གཅིག་ཏུ་འདྲེས་པའི་སྣང་ཚུལ་ཡང་ཡོད།།སྐབས་འདི་ནས་ངེས་པར་ཤེས་དགོས་པ་ཞིག་ནི།སྤྱི་ན་སེམས་ཁམས་རིག་པ་དང་འབྲེལ་བ་ཡོད་པའི་རིག་གནས་ཀྱི་གཞུང་ལུགས་དང་ལག་ལེན་གཉིས་ཟུང་འབྲེལ་གྱི་བྱ་བྱེད་ཅིག་ཡིན་ན་ཞི་རྒྱས་དབང་དྲག་གམ་རྒྱས་འབྲིང་བསྡུས་གསུམ་གྱི་ཁྱད་པར་ཡོད་པ་དང་ཁྱད་པར་དེ་ལ་བརྟེན་ནས་ཐུན་མོང་མ་ཡིན་པའི་རིག་གནས་ཤིག་གི་རིན་ཐང་མངོན་པར་བྱས་པ་རེད། དེ་བཞིན་དངོས་སུ་བརྩིགས་པའི་ལབ་ཙེ་གང་ཡིན་པ་དེ། ཆོ་ག་དང་བྱ་བྱེད་ཐམས་ཅད་ཀྱང་ཞི་རྒྱས་དབང་དྲག་བཞི་ལས་དབང་དང་རྒྱས་འབྲིང་བསྡུས་གསུམ་ལས་རྒྱས་པ་ཡིན་པས། རྫས་དང་ལས་སོ་སོ་ནས་ཧ་ཅང་ཞིབ་ཚགས་དང་དམིགས་པའི་ཐད་ནས་ཀྱང་རང་ག་བ་ཞིག་གཏན་ནས་མ་ཡིན་ནོ།།གཞན་ད་དུང་གྲུབ་མཐའི་བཞེད་ལུགས་དང་།ས་ཆའི་ཁྱད་ཆོས་ལྟར“དམུ་ཐེག་ཡར་འཐེན”དང་།“བཞུགས་སུ་གསོལ་བ”“ཕྱག་འཚལ”“འཕྲིན་བཅོལ་སྨོན་ལམ“བཟོད་གསོལ”“ཤིས་པ་ཆེན་པོ”སོགས་ཀྱི་ཆོ་ག་ཕྲན་བུ་རེ་རེ་ནས་བཀོད་ཡོད་པའང་མང་དུ་མཆིས་ཀྱང་། དེ་དག་ལས་ས་ཁུལ་ཀུན་ལའང་མེད་ན་མི་རུང་བ་ལྟ་བུར་ཆགས་པ་ནི་དམུ་ཐག་ཡར་འཐེན་དང་།བཞུགས་སུ་གསོལ་བ།ཤིས་པ་ཆེན་པོ་སོགས་ཡིན་ལ།ཆོ་གའི་རིམ་པ་དང་བསྟན་དོན་སོགས་ནི་བསང་མཆོད་དག་ཏུ་བཀོད་པ་མང་བས།འདིར་དྲན་སློང་དང་གསལ་འདེབས་བྱས་པ་ཙམ་མོ།།
དེ་ནས་མཐའ་མཇུག་གི་རབ་གནས་ཆེན་མོ་བྱས་པ་ན། དགུང་ནས་བྱ་རྒོད་འཁོར་ན་དགྲ་ལྷ་འཁོར་བ་དང་ཆར་བ་བབས་ན་ཁྲུས་གསོལ་གནང་བ། འཇའ་ཚོན་ཤར་ན་གཞི་བདག་དགའ་བའི་ལྟས་སུ་བཤད་ཚུལ་ཡོད་པས་ཡུལ་མི་རྣམས་ཀྱིས་དེ་ལ་བརྩི་མཐོང་དང་རེ་སྒུག་ཆེན་པོ་ཞིག་བྱེད་པའི་གོམས་སྲོལ་ཞིག་ཀྱང་ཆགས་ཡོད། འདི་ནི་མི་དམངས་མང་ཚོགས་ཀྱིས་མཆོག་དང་རྩེ་མོ་གྱུར་བའི་ལབ་ཙེ་ཞིག་ལ་གནང་བའི་དཔྱད་བརྗོད་ཀྱང་རེད།།


text:
༢༠༡༧ ལོའི་ཡུ་རོབ་ཀྱི་ཧྥ་རན་སི་རྒྱལ་ཁབ་ཀྱི་སྲིད་འཛིན་འོས་བསྡུའི་ལས་རིམ་འགྲོ་བཞིན་ཡོད་པ་དང་། དེ་གར་ཨ་རིའི་སྲིད་འཛིན་ཌོ་ནལ་ཊོམ་གྱི་ལྟ་བ་ལངས་ཕྱོགས་འདྲ་བོ་འཛིན་མཁན་གྱི་བུད་མེད་ཅིག་གིས་འོས་མིར་ལངས་འདུག
ནིའུ་ཡོག་དུས་བབ་ཏུ་གནས་ཚུལ་སྤེལ་གསལ་ལྟར་ན། ཚོགས་པ་འགོ་འཛུགས་བྱས་ནས་ལོ་ངོ་༤༠ ལྷག་འགྲོ་བཞིན་པའི་ཧྥ་རན་སིའི་རྒྱལ་ཡོངས་འཐབ་ཕྱོགས་ཚོགས་པའི་སྲིད་འཛིན་འོས་མི་ལྕམ་མེ་རན་ནི་ལི་པེན་ནི། རྒྱལ་ཞེན་རིང་ལུགས་ཁྱབ་སྤེལ་བྱེད་མཁན་གྱི་འོས་མི་ཞིག་ཡིན་པ་དང་། མོས་ཨ་རིའི་སྲིད་འཛིན་ཌོ་ནལ་ཊོམ་གྱི་ལྟ་བ་ལངས་ཕྱོགས་ལ་བསྟོད་བསྔགས་བྱེད་ཀྱི་ཡོད་ཁར། སྲིད་འཛིན་ཁོང་ལ་རྒྱབ་སྐྱོར་ཐོག་འོས་བླུགས་མཁན་རྣམས་ལ་ཡང་བསྟོད་བསྔགས་བྱས་ཏེ། མོས་ཧྥ་རན་སིའི་ནང་གི་གནས་སྤོ་བ་སོགས་ལ་ལྟ་ཕྱོགས་ཡག་པོ་འཛིན་གྱི་མེད་འདུག
དེ་བཞིན་ཟླ་འདིའི་ཚེས་༥ ཉིན་ཧྥ་རན་སིའི་གྲོང་ཁྱེར་ལེའུན་ནང་དུ་མོས་འོས་བསྡུའི་ཁྱབ་བསྒྲགས་བྱས་ཡོད་པ་དང་། དེ་གར་མོ་རང་ལ་རྒྱབ་སྐྱོར་ཤུགས་ཆེན་བྱེད་མཁན་བཟོ་གྲྭའི་ལས་མི་དང་དམག་མི་ཟུར་པ་སྟོང་ཕྲག་མང་པོའི་མདུན་དུ་གཏམ་བཤད་བྱས་ཡོད་འདུག མོས་རྒྱབ་སྐྱོར་བ་ཚོར་འཛམ་གླིང་ནང་ཧྥ་རན་སིའི་རྒྱལ་ཁབ་དེ་དབང་འོག་བསྡུ་འདོད་ཡོད་མཁན་གྱི་དབང་ཆ་གཅིག་སྡུད་རིགས་གཉིས་ཡོད་པ་དེ། འཛམ་གླིང་གཅིག་གྱུར་དང་། ཁ་ཆེ་ཆོས་ལུགས་ཨི་སེ་ལམ་གྱི་ལྟ་བ་མཁྲེགས་བཟུང་དེ་གཉིས་ཡིན་སྐོར་བརྗོད་འདུག ཨ་རིའི་སྲིད་འཛིན་ཊོམ་ལ་བསྟོད་བསྔགས་དང་འབྲེལ་ནས། ཨ་རིས་རང་ཉིད་ཀྱི་ཁེ་ཕན་ལ་ཡིད་ཆེས་དང་རྒྱབ་སྐྱོར་བྱས་ཡོད་པས། མོས་ཀྱང་དེ་ལྟར་བྱ་རྒྱུ་ཡིན་སྐོར་བརྗོད་ཡོད་འདུག
དེ་བཞིན་མོས་ཧྥ་རན་སིར་ནག་ཉེས་ཀྱི་ལས་ཀ་བྱེད་མཁན་མང་ཆེ་བ་ཕྱི་མི་གནས་སྤོ་བ་ཚོ་ཡིན་པ་དང་། ཁ་ཆེ་དྲག་སྤྱོད་པ་ཚོས་ཧྥ་རན་སིར་དྲག་རྒོལ་གྱི་ཐབས་ཇུས་གདིང་གི་ཡོད་པ། ཡུ་རོབ་མཐུན་ཚོགས་ཀྱིས་ཧྥ་རན་སིའི་མི་མང་གི་ལས་ཀ་འཕྲོག་གི་ཡོད་སྐོར་བརྗོད་ནས། མོ་སྲིད་འཛིན་ལ་འདེམས་ཐོན་བྱུང་ན། ཟླ་བ་དྲུག་གི་ནང་ཚུད་ཡུ་རོབ་མཐུན་ཚོགས་ལས་ཕྱིར་འཐེན་བྱེད་མིན་ཐོག་མང་མོས་འོས་བསྡུ་བྱ་རྒྱུ་ཡིན་པ། རྒྱལ་ཁབ་ཀྱི་ས་མཚམས་བདག་བཟུང་བརྟན་པོ་དང་རྒྱལ་ཁབ་༢༨ ཅན་གྱི་ནེ་ཀྲོ་ཚོགས་པ་ལས་ཕྱིར་ཐེན་བྱ་རྒྱུ་སོགས་ཁས་ལེན་བྱས་ཡོད་འདུག
འོན་ཀྱང་སྲིད་འཛིན་ཊོམ་དང་མོའི་བར་ལ་མ་འདྲ་བ་ཞིག་ནི། མོས་སྲིད་འཛིན་ཊོམ་ལྟར་ཧྥ་རན་སིའི་རྒྱལ་ཁབ་དེའི་དཔལ་འབྱོར་ཡར་རྒྱས་གོང་འཕེལ་དང་བདེ་སྐྱིད་ཀྱི་དུས་ཚོད་ཤར་བ་བྱ་རྒྱུའི་ཁས་ལེན་བྱས་མེད་ཁར། མོས་ལོ་ལྔའི་ནང་རྒྱལ་ཁབ་དེ་སྔ་མ་ལྟར་ཞི་བདེ་དང་ལྷིང་འཇགས་བསྐྱར་གསོ་བྱ་རྒྱུ་ཁས་ལེན་བྱས་ཏེ། “ལོ་ངོ་བཅུ་ཕྲག་མང་པོའི་རིང་སྡར་མའི་བྱེད་ལས་དང་དཔལ་འབྱོར་དང་ཁྲོམ་རྭ་སོགས་ལ་གཞུང་གིས་ཐད་ཀར་ཐེ་གཏོགས་བྱས་མེད་པ་རེད། ད་ལྟ་ང་ཚོའི་འདེམས་ཀ་ནི་དཔལ་ཡོན་གྱི་འདེམས་ཀ་ཞིག་རེད།” ཅེས་དང་། “མ་འོངས་པར་ང་ཚོའི་ཕྲུ་གུ་རྣམས་ཧྥ་རན་སིའི་རིག་གཞུང་དང་དཔལ་ཡོན་ཡོད་པ། དེ་བཞིན་མང་གཙོ་ཡིན་པའི་རྒྱལ་ཁབ་གཅིག་ནང་འཚོ་བ་སྐྱེལ་རྒྱུ་རག་གི་རེད་དམ་”ཞེས་དོགས་འདྲི་བྱས་པ་དང་། དེ་བཞིན་མོས་ཧྥ་རན་སིར་ཡོང་མཁན་གྱི་ཕྱི་མི་གནས་སྤོ་བ་ཚོས། ཧྥ་རན་སིའི་རྒྱལ་ཁབ་ནས་ཐོབ་པའི་ཁེ་ཕན་ལོངས་སུ་སྤྱོད་པ་ལས། ཚུར་རྒྱལ་ཁབ་ལ་ཕན་དེ་ཙམ་ཆེན་པོ་ཐོགས་ཀྱི་མེད་སྐོར་བརྗོད་ཡོད་འདུག མོས་དེ་སྔོན་ཧྥ་རན་སའི་ནང་དུ་ཁྲིམས་མཐུན་གནས་སྤོ་བའི་གྲངས་འབོར་ཉུང་དུ་གཏོང་ཐབས་བྱེད་དགོས་ཁར། ཁྲིམས་འགལ་གྱི་གནས་སྤོ་བ་རྣམས་རྒྱལ་ཁབ་དེ་ཉིད་ལ་སྡོད་རྒྱུའི་ཐོབ་ཐང་མེད་སྐོར་གྱི་བསམ་ཚུལ་ཡོང་བསྒྲགས་ཁྱབ་སྤེལ་བྱས་ཡོད་པ་རེད་འདུག
མོའི་ཨ་ཕ་ནི་ཆབ་སྲིད་ཚོགས་པ་དེའི་ཚོགས་གཙོ་རྒྱུན་རིང་བྱེད་མྱོང་མཁན་ཡིན་པ་དང་། ད་ལྟའི་ཆར་མོས་ཚོགས་གཙོ་བྱེད་བཞིན་ཡོད་ཁར། ཧྥ་རན་སིའི་ས་གནས་ཤིག་གི་གྲོས་ཚོགས་འཐུས་མི་བྱེད་མྱོང་བ་དང་། ད་ལྟའི་ཆར་ཡུ་རོབ་གྲོས་མཐུན་ཚོགས་ཀྱི་འཐུས་མི་དང་ཧྥ་རན་སིའི་མངའ་སྡེ་ཞིག་གི་གྲོས་ཚོགས་འཐུས་མི་ཡང་ཡིན་འདུག
ཟླ་༤ པའི་ཚེས་༢༣ ཉིན་ཧྥ་རན་སིའི་སྲིད་འཛིན་གྱི་འོས་བསྡུའི་ལས་རིམ་པ་དང་པོ་དེ་བྱ་རྒྱུ་ཡིན་པ་དང་། སྐབས་དེའི་གྲུབ་འབྲས་ལ་འོས་མི་གཅིག་ལ་འོས་འབངས་ཀྱི་བརྒྱ་ཆ་༤༠ ནས་༤༥ དང་། འོས་མིའི་བར་འོས་གྲངས་ཀྱི་བརྒྱ་ཆའི་ཧེ་བག་དེ་བརྒྱ་ཆ་༥ ནས་༡༥ བར་མ་ཐོབ་ཚེ། འོས་མི་རྣམས་ཀྱི་ནང་ནས་འོས་ཤོག་མང་ཤོས་གཉིས་ཀྱི་བར་འོས་བསྡུ་རིམ་པ་གཉིས་པ་ཟླ་༥ པའི་ཚེས་༧ ཉིན་བྱ་རྒྱུ་ཡིན་པ་རེད་འདུག །
གསར་འགོད་པ་སྐལ་བཟང་དོན་གྲུབ།


text:
༢༠༡༦ལོའི་ཟླ༡༠བའི་ཚེས༦ཉིན། འཛམ་གླིང་ཀྲུང་མཐུན་བོད་ཀྱི་གསོ་རིག་ལྷན་ཚོགས་ཀྱི་རིག་གཞུང་ལོ་ཚོགས་སྐབས་གསུམ་པ་དང་བོད་ཀྱི་གསོ་བ་རིག་པའི་ལུས་སེམས་བདེ་ཐང་སྐོར་གྱི་བགྲོ་གླེང་ཚོགས་འདུ་དེ་ཨ་མེ་རི་ཀའི་ཧར་བིར་སློབ་ཆེན་གྱི་གསོ་རིག་སློབ་གླིང་དུ་བསྡུས། སྤྲུལ་སྐུ་རྒྱ་མཚོ་ཡང་ཚོགས་འདུ་ལ་ཕེབས་ཏེ《བསམ་གཏན་ལ་བརྟེན་ནས་དོགས་འཚེར་སེམས་ནད་འཇོམས་པ》ཞེས་པ་གཏམ་བཤད་གནང་། དེ་ཡང་གཏམ་བཤད་ཀྱི་ནང་དོན་ཆ་ཚང་གཤམ་གསལ་ལྟར། བསམ་གཏན་ལ་བརྟེན་ནས་དོགས་འཚེར་སེམས་ནད་འཇོམས་པ།
སྐབས་དང་པོའི་ལམ་གྱི་བགྲོ་གླེང་འདུ་འཛོམས། གདན་ཞུའི་སྐུ་མགྲོན། ཧྭ་ཤུལ་བཀྲ་ཤིས་རྡོ་རྗེ། ཁ་བྱང་། དམངས་ཁྲོད་ཁོར་སྲུང་གི་ལམ་འདི། གཙོ་སྒྲུབ། རྣོ་སྦྲེང་གློག་བརྙན་འཕྲིན་སྨྱན་སྦྱོར་ཚད་ཡོད་ཀུང་ཟི། ལམ་གྱི་ཉམས་མྱོང་། ལམ་གྱི་དཀའ་ཁག ལམ་གྱི་བདེན་པ། ང་ཚོས་ལྷན་དུ་ལམ་གྱི་གཏམ་རྒྱུད་ལ་ཉན། ﹀ ལམ་གྱི་གཏམ་རྒྱུད་ལ་ཉན་བཞིན་ང་ཚོས་ལམ་གྱི་བདེན་པ་འཚོལ། ལམ་ལ་ཆས་ཁར། ལམ་གྱི་གཏམ་རྒྱུད་ལ་ཉན།
བསྟན་འཛིན་ཉི་མ། མཚོ་སྔོན་མཚོ་ལྷོ་ནས་ཡིན་ཞིང་ནུབ་བྱང་མི་རིགས་སློབ་ཆེན་གྱི་མཛེས་རྩལ་སློབ་གླིང་ནས་སློབ་མཐར་ཕྱིན།གློག་བརྙན་འཁྲབ་ཁྲིད་དང་འཁྲབ་གཞུང་གསར་རྩོམ།གློག་བརྙན་མཛེས་རྩལ།འགུལ་རིས་ཇུས་འགོད་སོགས་ཀྱི་ལས་ཀ་སྣ་མང་ལ་འཇུས་མྱོང་།
སྡེ་རོང་ཚེ་དོན་ལགས་ཀྱི་བོད་ཀྱི་ལོ་རྒྱུས་གླེང་བ།(སྨད་ཆ) གདན་ཞུའི་སྐུ་མགྲོན། སྡེ་རོང་ཚེ་རིང་དོན་གྲུབ། བཅར་འདྲི་མཁན། རྣོ་སྦྲེང་། བརྙན་ལེན་པ། ལྷ་ལུང་། སྒྲིག་སྦྱོར་བ། ཨོ་རྒྱན། རྩོམ་སྒྲིག་པ། དོན་གྲུབ། གཙོ་སྒྲུབ། རྣོ་སྦྲེང་གློག་བརྙན་འཕྲིན་སྨྱན་སྦྱོར་ཚད་ཡོད་ཀུང་ཟི།
སྡེ་རོང་ཚེ་དོན་ལགས་ཀྱི་བོད་ཀྱི་ལོ་རྒྱུས་གླེང་བ།(སྟོད་ཆ) གདན་ཞུའི་སྐུ་མགྲོན། སྡེ་རོང་ཚེ་རིང་དོན་གྲུབ། བཅར་འདྲི་མཁན། རྣོ་སྦྲེང་། བརྙན་ལེན་པ། ལྷ་ལུང་། སྒྲིག་སྦྱོར་བ། ཨོ་རྒྱན། རྩོམ་སྒྲིག་པ། དོན་གྲུབ། གཙོ་སྒྲུབ། རྣོ་སྦྲེང་གློག་བརྙན་འཕྲིན་སྨྱན་སྦྱོར་ཚད་ཡོད་ཀུང་ཟི།
བོད་སྐད་བཤད་ནས། ཧ་ལམ་ང་རང་ཕོ་ལོ་བཅོ་བརྒྱད་ཡས་མས་ཤིག་གི་དགུན་ཁར་ཕུ་བོས་ང་ལ་དཔེ་དེབ་འདི་ལེགས་སྐྱེས་སུ་བསྐུར་འདུག ལོ་དེར་ང་རང་སི་ཁྲོན་ཞིང་ཆེན་བོད་ཡིག་སློབ་གྲྭར་ཞུགས་པའི་སློབ་སྐབས་དང་པོ་ཡིན་མོད།བོད་ཡིག་དཔེ་ཀློག་གི་ཆུ་ཚད་ཤིན་ཏུ་ཞན་པས་འབྲོག་སྐད་དག་དག་གི་ལམ་ནས་བྲིས་པའི་དཔེ་ཆ་འདི་ཕ་མ་ཚོར་བཏོན་པ་ཙམ་ལས།རང་གིས་ཆེད་དུ་དགའ་ཞེན་དེ་འདྲ་མེད་རྐྱེན་བལྟ་འདོད་ཆེན་པོ་སྐྱེས་མ་སོང་།དེའི་ཕྱིར།དཔེ་ཆ་འདིའི་ལེ་ཚན་ཁ་ཤས་བཏོན་རྗེས་ཁྱིམ་གྱི་གནས་གང་རུང་ཞིག་ཏུ་བཞག་བཞག དེའི་རྗེས་ནས་སློབ་གྲོགས་འགའ་རེ་ཡི་ཤུགས་རྐྱེན་འོག་ནས་ངས་དཔེ་ཆ་མང་པོ་ཞིག་ཀློག་འདོན་ཐུབ་ཅིང་ནང་དོན་ཡང་རིམ་བཞིན་ལེགས་པོར་ཤེས་དུས།དགེ་སློབ་ཀུན་གྱིས་ནགས་ཚང་ཞི་ལུའི་སྐྱིད་སྡུག་ཅེས་པའི་དཔེ་དེབ་དེ་དངོས་གནས་ཡག་པོ་འདུག་ཅེས་གླེང་གིན་པ་གོ་བས།གྲོགས་པོ་འགའ་ཤས་དང་ང་རང་གིས་ཡུན་རིང་བཙལ་མོད་ལག་རྙེད་མ་བྱུང་།དེའི་དེར་རང་གིས་འབྲོག་ཁྱིམ་ནས་དཔེ་དེབ་དེ་དགོས་མེད་དུ་གཡུག་སྟེ་མ་བལྟས་པར་འགྱོད་པ་ཤིན་ཏུ་སྐྱེས་སོང་།
གློག་བརྙན་འཁྲབ་ཁྲིད་པ་པདྨ་ཚེ་བརྟན་ལགས་ལ་བཅར་འདྲི་བྱས་པ། ལེ་ཚན། གཞོན་གསར་གླེང་སྟེགས། གདན་ཞུའི་སྐུ་མགྲོན། པདྨ་ཚེ་བརྟན། བཅར་འདྲིན་མཁན། རྣོ་སྦྲེང་། བརྙན་ལེན་པ། ཀུན་དགའ། བཅར་འདྲི་བྱེད་ཡུལ། གཙུག་ན་ཏོག་ཚང་། གཙོ་སྒྲུབ། གཞོན་གསར་དྲ་བ།
རྣོ་སྦྲེང་། དྲ་སྦྲེལ་གྱི་དུས་རབས་ནི། སྟབས་ལེགས་ན་ཕག་ལ་ཡང་གཤོག་པ་ཐོགས་ཏེ་བར་སྣང་ལ་འཕུར་ཐུབ་པའི་དུས་རབས་ཤིག་ཡིན་ཞེས་ཀུན་གྱིས་བཤད་ལ། དངོས་གནས་ཕག་གཤོག་ཐོགས་དང་གླང་ཁྲི་འདུག ཝ་གོས་གྱོན་གྱིས་རང་རེའི་སྤྱི་ཚོགས་སུ་ཡང་གོས་སྣུམ་གྱིས་ཟས་པ་བཞིན་བཀང་ཡོད། དེ་ལ་ཐབས་ཅི་ཡོད། ད་ལྟའི་སྤྱི་ཚོགས་ཧྲིལ་བོའི་ངོ་གདོང་རེད་པས། སྐད་ཆ་རེ་གཉིས་ཀྱིས་མི་འདོད་ཚུལ་བཤད་པ་དང་སྡིགས་དམོད་བོར་བ་ཙམ་གྱིས་ཁད་ཀྱིས་གཞོམས་འགྲོ་བ་ཞིག་ག་ལ་ཡིན། ཁོ་བོས་སྔོན་ཆད་ཅིག་ལ་བཤད་མྱོང་བ་བཞིན། དྲ་སྦྲེལ་གྱི་དུས་རབས་འདི་ནི། “དོན”འུར་གྱིས་མི་སྤེལ་བར་“འུར”འུར་གྱིས་སྤེལ་བའི་དུས་རབས་ཤིག་ཡིན་པ་དང་། ཁ་གཡང་དང་ལག་ལེན་གཉིས་ལས་ཁ་གཡང་འགངས་སུ་བརྩི་བའི་དུས་རབས་ཤིག་རེད།
སྒོ་ཡོན། ལོ་ངོ་བཞིའི་ཡར་སྔོན་དུ་གྲོགས་པོ་ཞིག་བརྒྱུད་དེ«མེས་པོའི་མཆོད་སྤྲིན»ཞེས་པའི་ལོ་དེབ་ཅིག་ལག་ཏུ་ཐོབ་ཅིང་། དེར་རྫོང་སར་འཇམ་དབྱངས་མཁྱེན་བརྩེ་ལགས་ལ་བཅར་འདྲི་ཞུས་པ་ཞིག་ཡོད་པ་མཇལ། དྲིས་ལན་ཞིག་ཏུ་ཁོང་གིས“……མ་འོངས་པར་ལོ་ཉི་ཤུ་ཙམ་གྱི་མཇུག་ལ་བོད་ཀྱི་སྐད་ཡིག་ཀྱང་སྲིད་དོན་དང་མཐུན་རྐྱེན་སོགས་གང་ནས་བསམ་ནའང་ཉམས་འགྲོ་ཡི་ཡོད་པ་རེད……”ཅེས་གསུངས་འདུག གསུང་ཚིག་འདི་ཉིད་ཐོག་མར་མཇལ་མ་ཐག་ང་ནི་རང་གི་མིག་ལ་ཡིད་མ་ཆེས་པར་གྱུར་པས། བསྐྱར་དུ་ཚར་འགའ་བཀླགས་ཀྱང་སྔར་བཞིན་ཚིག་དོན་གཅིག་པ་རེད། དེ་འཕྲལ་ཉེ་འཁོར་གྱི་གྲོགས་པོ་ཞིག་བོས་ཏེ་ཚར་གཅིག་གདོན་པར་བསྐུལ་ཡང་། ཁོང་གིས་ཀྱང་གོང་བཞིན་བཏོན་བྱུང་།
ཇེ་ཀེར་ཤི་ནཱ་མོར་ཌེ་J.Krishnamurti ཡི་ > ཞེས་པའི་དབྱིན་ཡིག་བརྩམས་ཆོས་ལས། ཆབ་འགག་ལྗང་ལོས་བསྒྱུར ། འཛམ་གླིང་འདིའི་ནང་གི་དཀའ་ངལ་ནི་ཧ་ཅང་རྒྱ་ཆེ་ལ་གཏིང་ཟབ་པའི་རྙོག་འཛིངས་ཞིག་རེད ། ང་ཚོས་དཀའ་ངལ་དེའི་གནས་ལུགས་རྟོགས་པ་དང་དོགས་གནད་སེལ་བ་ལ་ངེས་པར་དུ་ང་ཚོའི་སྤྱོད་ཚུལ་གྱི་ཁ་ཕྱོགས་འཚོལ་བ་དང་ཉེ་བར་བསྐྱོད་དགོས།
—གཞི་རིམ་པ། ༡ ཆུང་དུས་ཨ་མས། “ན་ཚ་མེད་པར་བཟའ་མི་མགོ་ལུས་འཛོམས་ན་སྐྱིད་པོ་ཡིན་”ཟེར་ནས་གདོང་ཆུང་འཛུམ་གྱིས་ཁེངས་དུས། ང་ལ་མིག་ཆུ་འཁྲུག་པ་ཕར་ཟད། དེ་ནི་དགེ་རྒན་བཙན་པོ་ཞིག་གིས་རྩིས་རིག་སློབ་ཁྲིད་བྱེད་པ་བཞིན། བྲོ་བ་ཅི་ཡང་མེད་པའི་སྐད་ཆ་ཕལ་བ་ལས་ཀྱང་ཕལ་བ་ཞིག་རེད་སྙམ། འོན་ཏང་ད་ནི། གོང་གི་ལོ་ལོན་རྒན་རྒོན་དང་། འོག་གི་བཟའ་ཟླ་བུས་ཕྲུག་ལ་ཚེ་རིང་ནད་མེད་དང་། སྐྱེ་འཆི་ལ་གོ་རིམ་ཡག་པོ་ཞིག་བྱུང་ན། དེ་ནི་ངའི་མི་ཚེ་འདིའི་བདེ་སྐྱིད་དང་། སྐྱེ་བ་འདིའི་ཚེ་ནོམ་དུ་ཤེས་ཡོད། ༢ ཁྱོད་ཀྱིས་འོས་མེད་ཀྱི་བྱ་བ་དང་། རྫུ་མེད་ཀྱི་ལས་ཀ་མང་པོ་བསྒྲུབས་ཏེ་ཕྱི་ལ་སོང་རྗེས། ཁྱོད་ཀྱི་གཞུག་ལ་ད་དུང་ཁ་པར་བཏང་ནས་མཐའ་མེད་པའི་དགོངས་ཡངས་གནང་མཁན་དང་། སེམས་དྲོ་བའི་སྐད་ཆ་རིན་མེད་དུ་བཤད་མཁན་ནི། ཁྱོད་ལ་ལས་ཀྱིས་སྦྲེལ་བའི་ཕ་མ་དང་། ལམ་ནས་རྙེད་པའི་ཆུང་གྲོགས་ཉུང་ཤོས་མ་གཏོགས་མེད།
སྔོན་བརྗོད། ཡུལ་ཤུལ་བ་ཚེ་དབང་བཀྲ་ཤིས། A འཇིག་རྟེན་གྱི་སྟོན་པ་སངས་རྒྱས་ལ་ཕྱག་འཚལ་ལོ། ། 《ངོ་མཚར་བའི་འཇིག་རྟེན་གྱི་གསང་བ་》ཞེས་པའི་དེབ་འདི་ནི་རང་བྱུང་ཚན་རིག་སྐོར་ལས་“གོ་ལའི་འཕེལ་འགྱུར་རིག་པ་”དང་། “སྐྱེ་དངོས་འཕེལ་འགྱུར་རིག་པ་”གཉིས་ཀྱི་འགྲེལ་བཤད་ཚན་རིག་གི་དེབ་ཅིག་ཡིན། དེབ་འདི་ནི་མིག་སྔའི་ཆར་ཚན་རིག་གི་“བརྟན་གཡོའི་འཇིག་རྟེན་”གྱི་རྣམ་བཞག་དེ་མ་ལག་ཡོད་པ་དང་། ཆ་ཚང་བ། གོ་རིམ་ལྡན་པ།
ཀུན་དོན། (རྔ་བ) མི་ཞིག་གི་བསམ་པ་ཤིན་ཏུ་རྟོགས་དཀའ་སྟེ།ཏག་ཏག་དེ་ཡིས་སྡུག་བསྔལ་དང་སེམས་ཁུར་འབའ་ཞིག་བསྐྱལ་ལོ།།ངས་ནམ་ཡང་རང་ཉིད་ནི་གཙང་བའི་མཚོ་ཞིག་གམ་གཏིང་ཟབ་པའི་མཚེའུ་ཞིག་ཡིན་བསམས་ཅིང་།ཚེ་རིས་མཚོ་ནི་ངའི་ཕྱི་ནང་གསང་གསུམ་ལ་རྒྱུས་ཡོད་པའི་གཞི་བདག་རང་ཡིན་པར་འདོད།དོན་དངོས་སུ་ས་བོན་དཀར་པོ་ལ་འབྲས་བུ་དཀར་པོ་སྐྱེ་བའང་མ་ཡིན་ཏེ།དེ་ནི་ཞིང་ལ་འདེབས་པའི་ལྡུམ་ཚལ་མང་པོ་ཞིག་དང་འདྲའོ།། ད་ནངས་ཞོགས་སྔ་ངས་རང་གི་སྔས་འགྲམ་གྱི་ཉིན་ཐོ་འབྲི་དེབ་མི་འདུག་པ་ཤེས་རྗེས།འཚབ་འཚུབ་དང་བློང་བློང་བོར་གཡས་གཡོན་གང་དུ་བཙལ་ཀྱང་རྙེད་མ་སོང་།ངས་ཞིབ་ཏུ་བསམས་རྗེས།དེ་ནི་རང་གི་བཞག་བརྗེད་ཅིག་ཡིན་པའི་སེམས་གསོ་བྱས་ཙང་།ཉིན་ཐོ་ནི་མ་གཞི་ནས་གསང་བ་ཞིག་ཡིན་པས།བློ་བདེ་ལ་འབབ་ཐབས་རང་མ་བྱུང་མོད།ཅི་བྱ་གཏོལ་མེད་དུ་གྱུར་ཏོ།།
མི་རེ་རེ་ལ་རང་གི་འཚོལ་སྙེག་རེ་ཡོད། མི་རེ་རེ་ལ་རང་གི་དགའ་ཕྱོགས་རེ་ཡོད། ངེད་ཀྱི་ངོས་ནས། དཔལ་ཆེན་དབང་རྒྱལ་ལགས་ཀྱིས་བླངས་པའི་གཞས་འདི་ནི། ཚིག་དང་དབྱངས། བརྙན་ཕབ། ཁ་དོག་སྣོན་འཕྲི། སྒྲིག་སྦྱོར་སོགས་ཕྱོགས་གང་ཅིའི་ཐད་ནས་2016ལོའི་ཆེས་ཕུལ་དུ་བྱུང་བའི་གཞས་ཤིག་ཏུ་འདོད་པས། འདིར་ཆེད་དུ་འོས་སྦྱོར་བྱས་པ་ཡིན་ནོ། ——གཞོན་གསར་དྲ་བ། དཔལ་ཆེན་དབང་རྒྱལ། ཕ་ཡུལ་ཁམས་ནང་ཆེན་ནས་ཡིན་པའི་འབྲོག་ཕྲུག་ཅིག་ཡིན་ལ། ཁོའི་ཁྱིམ་ཚང་ཡང་འབྲོག་ཁྱིམ་ཕལ་མོ་ཆེ་གཞན་དག་དང་འདྲ་བར། ཁྱིམ་ཚང་གི་འཚོ་བ་དང་བདེ་སྐྱིད་ཀྱི་ཆེད་དུ། ཨ་མ་ལགས་གཡང་ཁྱིམ་དྲོན་མོ་སྲུང་མཁན་དང་ཨ་ཕ་ལགས་ནི་ཕྱི་ལ་འགྲིམས་མཁན་ཞིག་ཡིན།
ཀླུ་སྒྲུབ་སྒྱུ་རྩལ་གླིང་དང་འབྲེལ་ཏེ་རེབ་གོང་སྒྱུ་རྩལ་གྱི་གནས་བབ་སྐོར་གླེང་བ། གདན་ཞུའི་སྐུ་མགྲོན། ལྷ་རིས་པ་བཀྲ་ཤིས་རྒྱ་མཚོ། མདོ་འཛིན་པ། ཀླུ་རྒྱལ་དོན་གྲུབ། བརྙན་ལེན་པ། རྨེ་བ་ཆོས་འཕེལ། སྒྲིག་སྦྱོར་བ། པདྨ་རྒྱལ། སྤྱིའི་ལྟ་སྐུལ་བ། རྣོ་སྦྲེང་། བཀྲ་ཤིས་རྒྱ་མཚོ་ནི་སྤྱི་ལོ༡༩༦༧ལོར་རེབ་གོང་རྫོང་སེང་གེ་གཤོང་མ་མགོ་སྡེ་བར་སྐྱེས། ཁོའི་ཁྱིམ་རྒྱུད་འདིར་ཐང་ག་སྒྱུ་རྩལ་པ་གྲགས་ཅན་མང་པོ་བྱོན་མྱོང་སྟེ། དུས་རབས་བཅོ་བརྒྱད་པར་གྲགས་ཆེ་བའི་པ་བན་དང་། དེའི་ཕྱི་རབས་པ་རྡོ་རྗེ་མཁར། སྐལ་བཟང་ཚུལ་ཁྲིམས། ཚེ་རིང་རྡོ་རྗེ། འཕགས་པ། བཙན་ལྷ། སྨན་བླ།སངས་རྒྱས་རྒྱ་མཚོ་བཅས་ནི་དུས་ཐོག་སོ་སོར་མཚན་སྙན་འབར་བའི་ལྷ་རིས་པ་ཤ་སྟག་ཡིན།
མཚན་ཉིད་རིག་པའི་སློབ་ཁྲིད་ཅིག་གི་སྐབས་སུ། དགེ་རྒན་གྱིས་སློབ་གྲོགས་ཚོར་གཏམ་རྒྱུད་འདི་བཤད་ཀྱིན་འདུག ལོ་ན་གཞོན་པའི་རྒྱལ་བོ་དོན་འགྲུབ་རྒྱལ་ཁབ་གཞན་ཞིག་ལ་དམག་འཐབ་པས་ཕམ་སོང་། སྤྱིར་བཏང་རྒྱལ་ བོ་དེས་རྒྱལ་བོ་དོན་འགྲུབ་གསོན་བཟུང་བྱས་ཏེ་སྲོག་ཁྲིམས་གཅོད་དགོས་པ་ཡིན་མོད། འོན་ཀྱང་། རྒྱལ་བོ་དེའི་བཙུན་མོས་རྒྱལ་བོ་དོན་འགྲུབ་ཀྱི་དར་ལ་བབས་པའི་ལང་ཚོ་མཐོང་རྗེས་ཧ་ཅང་སྙིང་དུ་སྡུག་སྟེ་དོན་འགྲུབ་ལ་ཧ་ཅང་གཏིང་ཟབ་པའི་དྲི་བ་ཞིག་ལ་ལན་འདེབ་ཏུ་བཅུག་ཅིང་།
གཞོན་པའི་ཁེ་ལས་དང་དེར་འབྲེལ་གྱི་སྲིད་ཇུས་སྐོར་གླེང་བ་ཞེས་པ་འདི་ནི། ངེད་གྲོགས་པོ་སྐོར་ཞིག་གིས་ཆེད་དུ་དགེ་རྒན་བསོད་ནམས་དབང་རྒྱལ་ལགས་གདན་འདྲེན་ཞུས་ཏེ།
སྟོད་ཆ། བོད་ཀྱི་ཟློས་གར་གྱི་རིན་ཐང་དང་དེའི་གནས་བབ་སྐོར་གླེང་བ། གདན་ཞུའི་སྐུ་མགྲོན། ཨ་ལོ་རིན་ཆེན་རྒྱལ་པོ། མདོ་འཛིན་པ། ཀླུ་རྒྱལ་དོན་གྲུབ། བརྙན་ལེན་པ། རྨེ་བ་ཆོས་འཕེལ། སྒྲིག་སྦྱོར་བ། པདྨ་རྒྱལ། སྤྱིའི་ལྟ་སྐུལ་བ། རྣོ་སྦྲེང་།
སྟོད་ཆ། སྨད་ཆ། བོད་ཀྱི་སློབ་གསོའི་ངོས་ཀྱི་གནད་འགའ་གླེང་བ། གདན་ཞུའི་སྐུ་མགྲོན། ནག་ཀྱཱ་བ་ཤ་བོ་ཚེ་རིང་། མདོ་འཛིན་པ། ཀླུ་རྒྱལ་དོན་གྲུབ། བརྙན་ལེན་པ། རྨེ་བ་ཆོས་འཕེལ། སྒྲིག་སྦྱོར་བ། ཀླུ་མོ་རྒྱལ། སྤྱིའི་ལྟ་སྐུལ་བ། རྣོ་སྦྲེང་།
ཨ་ནུ་ཚན་སྡེབ་ནི་ཡུལ་ཤུལ་ནས་ཐོན་པའི་སྒྱུ་རྩལ་ལ་དད་པ་རྣམ་དག་ཡོད་མཁན་གྱི་ན་གཞོན་གཉིས་ཏེ། ཁོ་གཉིས་ཀྱི་གླུ་གཞས་ལ། གླུ་ཚིག་གི་ནང་དོན་དང་རོལ་དབྱངས། ད་དུང་བརྙན་ལེན་སྟངས་སོགས་མདོར་ན་གླུ་གཞས་ཧྲིལ་བོར་དེང་རབས་ཀྱི་རྣམ་པ་དང་ཁྱད་ཆོས་ལྡན།
སློབ་དེབ་ཀྱི་ཕན་ཆོད་དུ། བསླབ་ཕྱིའི་ཀློག་དེབ་ཡག་པོ་ཞིག་འཛོམ་རྒྱུ་ནི། སློབ་མའི་ཤེས་ནུས་བརྩེ་གསུམ་བདེ་ཐང་གིས་འཚར་ལོངས་འབྱུང་བའི་རྨང་གཞི་ཡིན་པ་ཤེས་ཏེ། དེང་སྐབས། ངེད་ཅག་གི་དགེ་རྒན་དང་སློབ་གསོའི་ཆེད་མཁས་པ་སོ་སོས། བོད་རྒྱ་དབྱིན་གསུམ་དང་རྩིས་དངོས་རྫས་གསུམ་གྱི་བསླབ་ཕྱིའི་ཀློག་དེབ་མང་བོ་གསར་རྩོམ་དང་རྩོམ་སྒྲིག་བྱེད་ཀྱིན་པ་དེ་དངོས་གནས་ཡག རེབ་གོང་གི་དགེ་རྒན་ཚེ་ལོ་རྒྱལ་ལགས་ཀྱིས་ཀྱང་། ལོ་ངོ་ལྔ་དྲུག་ཅིག་གི་སྔོན་ནས་བཟུང་།
ཁག་དང་པོ། བདུན་ཕྲག་གཅིག་གི་སྔ་རོལ་དུ་ཕྲན་གུས་པས་དྲ་ལམ་བརྒྱུད་ནས་མཁྱེན་ལྡན་འཇིགས་མེད་བསམ་གྲུབ་ཀྱིས་བརྩམས་པའི《རེབ་གོང་དུ་ཡོད་པའི་ཧོར་ཅེའུ་མཁར་གྱི་མཁར་ཤུལ་དང་ཚེ་ཙེ་བཞི་བཤད་པ》ཞེས་པའི་རྩོམ་ཞིག་ལ་མཇལ་སྐལ་བྱུང་། ཕྲན་རང་ནི་ལོ་རྒྱུས་སྤྱི་དང་། བྱེ་བྲག་ཕ་ཡུལ་སྒོ་དམར་གྱི་རིགས་རུས་མཆེད་ཁུངས་སྐོར་ལ་དོ་སྣང་བྱེད་པར་ཤིན་ཏུ་སྤྲོ་བའི་ན་གཞོན་ཞིག་ཡིན་པས། བལྟ་རྒྱ་ཐོས་རྒྱ་དོག་ཀྱང་རྩོམ་དེར་འཁོད་པའི་ནང་དོན་རེ་འགའི་ཐད་ལ་དོགས་པ་མཆིས་པ་རྣམས་འདིར་དཀྱུས་གཅིག་ཏུ་གླེང་བར་བྱ།
མེ་ལྕེ། གངས་ཅན་ཡུལ་གྱི་རྩོམ་པའི་སྡེའི་ཡི་གེ་པ་ཕལ་མོ་ཆེ་ནི་སྙན་ངག་པ་རེད། སྙན་ངག་པ་རྣམས་ལ་ཁ་ཕོ་ཆེ། འུད་སྒྲོག་མང་། མགོ་འཕང་མཐོ། སྙན་ངག་པ་རྣམས་གཡམ་རྒྱུག་ལ་དགའ། དྲན་འཕྲུལ་ལ་བྱང་། སྤྲེལ་ལད་ལ་མཁས། ཁོང་ཚོས“འགན་འཁྲི་ཞིག་ཕྲག་ལ་མེད་ཚེ། །སྒྱུ་རྩལ་ནི་སྦྲུམ་དུ་མེད་དོ”ཞེས་པའི་རྩ་ཚིག་འདི་ཐེད་ལ་བོར་ཅིང་། “སྒྱུ་རྩལ་གྱི་ཆེད་དུ་སྒྱུ་རྩལ་བྱེད་ལོ”ཟེར་བའི་ཁ་གཡང་ཞིག་སྒྲོག་པར་བྱེད།
འདི་ཁྱོད་ཚོར། ཝུ་ཆང་འཐུང་ཐེངས་གཅིག་གི་སྤོད་ཡར་བྲིས། —གཞི་རིམ་པ། ངའི་དང་མའི་སློབ་མ་སྐོར་ཞིག་སློབ་མཐར་ཕྱིན་ནས་ཐོན། ལ་ཤས་འཐོན་ལ་ཉེ། ལ་ལས་དགེ་རྒན་སོགས་བཅའ་འདོད་ཟེར། འགའ་ཤོས་ཀྱིས་ཆུང་མ་ཞིག་ཀྱང་མཁོ་ཟེར། ངས་རྒན་གཏམ་འགའ་རེ་ལབ་འཇོག འོས་མིན་རང་གིས་དཔྱོད། སློབ་མའི་འཚོ་བ་ནི། ཐོགས་ས་འགྱེལ་ས་མེད་པའི་གཞུང་ལམ་ཞིག་ཡིན་པའི་དབང་དུ་བཏང་ཚེ། བྱ་བར་འཇུས་གཞུག་གི་མི་ཚེ་ནི། རྡོ་འབྱོང་འབའ་འབུར་མང་བའི་རྐང་ལམ་ཞིག་ཡིན་པ་འདི། ཐོག་མ་ཐོག་མའི་སེམས་སྐྱེད་དུ་གཟུང་དགོས།
དེང་གི་དུས་འདིར། བོད་ཀྱི་རྩོམ་སྟེགས་ཀྱི་སྒང་བ་རུ། རང་བསྟོད། རང་འུར། རང་སྤེལ་དང་། སྒམ་ཚུགས། ཆེ་བཤད། བམ་བཤད་ཀྱི་འཕྲིན་ལས་ཆེ་ཆེར་དར་བ་ལས།
ཚངས་དབྱངས་རྒྱ་མཚོ་དང་དགའ་རི་སྤྱང་གཉིས་ཀྱིས་བརྩམས། གཅིག ཁ་བ་ལེབ་མོའི་འཕུར་ལྡིང་རྩེན་པའི་ནངས་ཞོགས་ཤིག་ལ། དགེ་རྒན་སྣང་གསལ་ཡེ་ཤེས་ལགས་ནམ་རྒྱུན་དང་འདྲ་བར་སྔ་མོ་ནས་ཡར་ལངས་ཏེ་ཕྱི་རོལ་དུ་དཔེ་གཟིགས་ལ་སོང་། དྭངས་གཙང་གི་ཁ་བའི་འདབ་མ་རེ་རེ་ཁོའི་གནག་ཅིང་འཁྱིལ་བའི་སྐྲ་ལོའི་གསེང་ལ་འཐིམས། ཁོས་གདོང་ལ་མནབས་བའི་ཤེལ་མིག་དཀར་པོ་དེ་མཛུབ་མོས་ཡར་འདེད་ཙམ་བྱས་ནས་མདུན་དུ་བསྐྱོད།
ཁ་བ་བྷ་ཐ་ཡ་ཚོའུ་ན་ལེ་ཡིས་བརྩམས། ༼ འཇར་པན། ༽ གཙང་ཨ་ཚེས་བསྒྱུར། ༼ བོད། ༽ སྟོན་གྱི་ཟམ་ཟིམ་གྱི་ཆར་བས་རློན་པར་གཏོང་མི་ཐུབ་ན་ཡང་མིའི་སྐྱི་པགས་ལ་རློན་ཤ་དོད་ཐུབ།སྒོ་ཕྱིར་བུད་དེ་ཡོང་བཞིན་པའི་གཞོན་མས་གཞོན་པའི་ཆར་གདུགས་མཐོང་རྗེས། “ཨ།ཆར་འབབ་བཞིན་འདུག་ཨང་”ཞེས་གཟོད་ཆར་བ་འབབ་བཞིན་པ་ཚོར། སྐབས་དེར་གཞོན་པས་ཆར་གདུགས་བཀར་བྱུང་། སྤྱིར་བཏང་ཆར་བ་འགོག་བྱེད་དུ་ཆར་གདུགས་བཀར་བ་ཡིན་མོད།ཁོས་བྱེད་ཚུལ་ལ་བལྟས་ཏེ་བཤད་ན་གཞོན་མ་དེའི་གམ་དུ་རང་ཉིད་ཁ་སྐྱེངས་བཞིན་པ་འགེབས་བྱེད་ཡིན་པ་འདྲ།
༄༅།། སྤྱི་ལོ2016ལོའི་ཟླ4བའི་ཚེས23ཉིན་ཏེ་སྐབས21པའི་འཛམ་གླིང་དཔེ་ཀློག་ཉིན་མོར། མདོ་སྨད་ཁྱུང་མཆུ་རྫོང་གསེར་དེའུ་གྲོང་རྡལ་སློབ་ཆུང་གིས་འཛམ་གླིང་དཔེ་ཀློག་དུས་དྲན་གྱི་སྙན་ངག་གྱེར་འདོན་འགྲན་སྡུར་སྐབས་གསུམ་པ་དབྱངས་ཀྱི་གཤོག་པ་ལྗང་ཁུ་ཞེས་བྱ་བའི་ཆོ་ག་ཞིག་སྤེལ་ཚུལ།
བུས་རྩོམ་ཚན་པ་གསུམ། གཞི་རིམ་པ། 1. འ་ཡོ་ཡོ། འ་ཡོ་ཡོ། ༠ ཁ་བ་དཀར་པོ་གང་ནས་འབབ། ཁ་བ་དཀར་པོ་གནམ་ནས་འབབ། ཁ་བ་དཀར་པོ་གང་ལ་བབས། ཁ་བ་དཀར་པོ་ས་ལ་བབས། ས་འཁྱག་ནས་ཁ་བ་དར་ལ་གྱུར། དར་དཀར་པོའི་སྟེང་ནས་དར་ཤུད་སྟེག རྩལ་མེད་ནས་ཐང་ལ་བརྒྱབ་ནོ་ལྟོས། འ་ཡོ་ཡོ། འ་ཡོ་ཡོ།
ཚེས་༢༠ཉིན་གྱི་ཞོགས་པའི་སྐྱ་རེངས་ཀྱི་འཛུམ་ཟེར་དང་ལྷན་དུ། ༼ཚོ་ཤོག་གསར་པའི་བོད་ཀྱི་ཁེ་ལས་ལྟ་སྐོར་ཚོགས་པ་༽ཟི་ལིང་གི་མཁས་པ་མི་གསུམ་ལྷ་ཁང་གི་སྨོན་འདུན་གྱི་བསང་དུད་ཁྲོད་ནས་ལམ་ལ་ཆས་ཏེ། ཐེངས་འདིའི་ཚིགས་མལ་དང་པོ་སྟེ་དཔའ་ལུང་གངས་ལྗོངས་དགའ་ཡ་བོད་ཀྱི་གྱོན་ཆས་སྤྱི་གཉེར་ཁང་གི་ཕྱོགས་སུ་ཆས་མགོ་བརྩམས།
ལེའུ་ཚན་སྡེབ། མྱི་གསར་བ། མག་མོག འབར་བློ་དཀར། ____ལེའུ་ཚན་སྡེབ་ཀྱི་རྩོམ་རིག་གྲུབ་མཐའ་ལེའུ་རིང་ལུགས་སྒོ་འབྱེད་པ ། གླེང་སློང་། མཚོ་ལ་དར་ཁ་ཆགས་ཤིང་རི་ལ་སྐྱ་མདོག་དོད་པ་སྤང་ལ་རྩི་ཤིང་ཟད་ཅིང་མཁའ་ལ་སྤྲིན་ནག་ལྡང་བ་ནི་ཚེ་དང་བསོད་ནམས་ཉམས་ཤིང་དབང་ཐང་རླུང་རྟ་གུད་པའི་སྔ་ལྟས་ཕུན་སུམ་ཚོགས་པ་ཡིན་ཞིང་། སྤྱི་ཚོགས་ནི་འགྲན་རྩོད་ཀྱི་ཐག་པས་བཅིངས་ཏེ་ཤེས་རབ་ཉམས་ཤིང་སྨྲ་བ་འགག་སྟེ་རྨོངས་པ་ཁྲི་ཕྲག་མང་པོའི་ནང་ནས་མུན་པ་དང་ཉོན་མོངས་འགམ་ཞོར་ལོ་ངོ་བརྒྱ་སྟོང་མང་པོའི་ཆགས་འཇིག་གི་ལོ་རྒྱུས་བརྗེད་པའི་ཚོད་ལ་སླེབས་བྱུང་བས་ང་རང་ཚོ་ཅི་འདྲའི་སྐྱོ་དགོས།
ཨ་རིན། དངོས་ཡོད་འཚོ་བའི་ཁྲོད། ཕྱོགས་རིས་ཞེས་པའི་ཐ་སྙད་འདི་སྨད་པའི་ཚིག་སྟེ། སྐྱེ་བོ་གཅིག་གིས་སྐྱེ་བོ་གཞན་གཅིག་གི་འདུ་བྱེད་དང་རྣམ་འགྱུར་ལ་འོས་འཚམ་མིན་པའི་གདེང་འཇོག་དང་ལྟ་ཚུལ་བཟུང་བ་དེར་གོ་ཞིང་། དེ་ལྟ་བུའི་བརྩེ་སེམས་ངོས་ནས་རིས་སུ་བོར་བའམ་ཡང་ན་ཟུར་གཅིག་གི་ལྟ་རྟོག་དང་རྒྱུས་ལོན་བྱས་པ་དེས་ཕྱོགས་རིས་བསྐྱེད་པར་ བྱེད། ཡིན་ནའང་། དབྱིན་ཇིའི་ཆབ་སྲིད་པ་པུར་ཁེ་ལགས་ཀྱིས“མི་རྣམས་ནི་ཕྱོགས་རིས་ལ་བརྟེན་ནས་འཚོ་བར་བྱེད”པའི་ལྟ་དགོངས་བཏོན་ཏེ།
བསེ་ཆང་སངས་རྒྱས་དོན་གྲུབ། མི་རིགས་ཤིག་གི་རྩོམ་རིག་འཕེལ་རྒྱས་སུ་འགྲོ་དགོས་ན། རྩོམ་རིག་གསར་རྩོམ་དང་རྩོམ་རིག་དཔྱད་བརྗོད་གཉིས་ནི་མེད་དུ་མི་རུང་བའི་གྲུབ་ཆ་གཙོ་བོ་གཉིས་ཡིན། རྩོམ་རིག་གསར་རྩོམ་གྱིས་རྩོམ་རིག་དཔྱད་བརྗོད་ལ་རྒྱུ་ཆ་འདོན་སྤྲོད་བགྱི་ལ།
རྣོ་ལྕགས་ངར་མ། མཚོ་བོད་མཐོ་སྒང་ནས་རྩ་བ་རྒྱས་ཤིང་རྩེ་མོ་ཚུགས་པའི་རང་རེ་སྒང་བ་བོད་པ་ནི། ཐུགས་རྗེ་ཆེན་པོའི་གདུལ་ཞིང་། བྱམས་སེམས་དང་སྙིང་རྗེ་ཡི་ཞིང་ས། ལྷ་སྐུ་རྟེན་གསུམ་གྱི་ཕ་ས་མ་ཡུམ། དྲི་མ་དང་རྡུལ་གྱིས་མ་གོས་པའི་གཡའ་དག་པའི་ནམ་མཁའ། འཕྲུལ་ཆ་དང་འཛུགས་སྐྲུན་གྱིས་ལྷད་མ་ཞུགས་པའི་སྤང་རི་དང་ནགས་ཚལ། ཆུ་བོ་དང་མེ་ཏོག མདོར་ན་རང་བྱུང་ཁམས་ཀྱི་མཛེས་པ་དང་པོ་རུ་ངོས་འཛིན་བྱ་ཆོག་ཟེར། འོན་ཀྱང་། ང་ཚོ་དོན་དུ་དེ་ལྟར་ཡིན་ནམ། ང་ཚོས་མི་ཡུལ་གྱི་མཛེས་པ་དང་པོ་རུ་སྒྲེང་འོས་པའི་རང་བྱུང་གི་ཁམས་ཆེན་པོ་དེ། ཁྲག་དྲི་བྲོ་བའི་དམྱལ་བའི་ཁམས་ཆེན་མོ་ལ་ག་ཚོད་བསྒྱུར་མྱོང་། རྒྱུ་འབྲས་དང་མི་མཐུན་པའི་མི་གསོད་རྟ་འདེད་ཀྱིས་སྦྱོར་བ་ག་ཚོད་བརྩམས་མྱོང་། རབ་བྱུང་བས་ཡང་སྲིད་འཚོལ་བའི་སྐྱུག་ལོག་པའི་ལོ་རྒྱུས་ག་ཚོད་བྱུང་མྱོང་། གསུང་རབ་མེ་ཆུ་ལ་བཏབ་པའི་དུས་ངན་ག་ཚོད་ཤར་མྱོང་། རང་རེ་ལ་ཤ་ཚ་ཞིང་བློ་དཀར་བའི་སྐྱེས་བུ་ག་ཚོད་ཤུན་པགས་བཤུས་མྱོང་། རང་རིགས་བཙོང་ནས་རང་ཤ་ཟ་མཁན་གྱི་ཁྲེལ་མེད་ག་ཚོད་ཡོད་མྱོང་། དོན་གྱི་ང་ཚོ་ནི་《郁达夫》①ཡུས་ཏ་ཧྥུ་ཡིས་བཤད་པའི“རླབས་ཆེན་གྱི་མི་སྣ་བྱུང་མ་མྱོང་བའི་མི་རིགས་ནི་འཛམ་གླིང་སྟེང་ཆེས་སྙིང་རྗེ་བའི་སྐྱེ་འགྲོའི་ཚོགས་ཤིག་རེད་ལ།
བརྩམས་སྒྲུང་། — རྣོ་སྦྲེང་། 1 “ཡུགས་ས་མ་ཚང་ལ་འགྲོ་མི་རུང་། སྣ་ནག་མ་དེ” “ཡུགས་ས་མའི་ཉེ་སར་མ་བཏུད། གྲིབ་ཕོག་འགྲོ” ཆུང་ཆུང་བྱིས་པའི་དུས་ནས་ཡུལ་མི་དག་གིས་ཁོ་མོ་བས་མཐའ་རུ་དེད་ཡོད་པས། ངས་ཁོ་མོ་བཀྲ་མི་ཤིས་པའི་མཚོན་བྱེད་ཅིག་ཡིན་པ་ལས་ཅི་ཞིག་ལ་ཡུགས་ས་མ་ཟེར་བ་དང་ཡུགས་ས་མ་ཟེར་བ་ཅི་ཞིག་ཡིན་པ་མི་ཤེས། ལན་རེར།
དུས་ཚོད་ནི་ཚེ་སྲོག་ཡིན་ལ། དུས་ཚོད་ནི་དཀོན་ཅོག་ཡིན། དུས་ཚོད་ནི་གཡང་ལས་འགྲིལ་བའི་རྦབ་རྒོད་ཡིན། དུས་ཚོད་ནི་ལྷོག་ལྷོག་ལྡིང་བའི་འཕར་སྒྲ་ཡིན། དུས་ཚོད་ནི་ཤང་ཤང་བགྲོད་པའི་གཙང་བོ་ཡིན། དུས་ཚོད་ནི་ཕྱིར་ཡོང་མེད་པའི་ལོ་ཟླ་ཡིན།
ཇེ་ཀེར་ཤི་ནཱ་མོར་ཌེ་J.Krishnamurti ཡི་ >  > ཞེས་པའི་དབྱིན་ཡིག་བརྩམས་ཆོས་ལས། ཆབ་ཆ་ལྗང་ལོས་བསྒྱུར། དོན་དམ་པར་ང་ཚོས་ཅི་ཞིག་འཚོལ་བཞིན་ཡོད།
བོད་སྐད་བཤད་ཀྱིས་བསྒྱུར། རྒྱུ་མཚན་ཅིའི་ཕྱིར་“འཛམ་གླིང་གི་སྒོར་མོ་ཨ་རིའི་སྒོར་ཁུག་ཏུ་ཡོད་ལ། ཨ་རིའི་སྒོར་མོ་ཡ་ཧུ་དྷ་པའི་སྒོར་ཁུག་ཏུ་ཡོད།”ཟེར་བ་རེད། ངས་གྲོགས་མཱ་ལགས་ངོ་ཤེས་རྗེས་ད་གཟོད་སྐད་ཆ་འདིའི་དོན་རྟོགས་བྱུང་།
མེ་འཁྱེར། 1 བོད་རབ་བྱུང་བཅུ་བདུན་ཤིང་ལུག་ལོ་སྟེ་སྤྱི་ལོ2015ལོར། བོད་ཁུལ་གྱི་སེར་སྐྱ་མང་ཚོགས་གང་མང་གི་སེམས་ཁོང་ལ་ཟུག་རྔུ་སྦྱིན་ཞིང་མི་འདོད་པའི་རྒོལ་གཏམ་ཡོས་བཞིན་འཆའ་བའི་སྒོ་དབྱེ་སྤྱི་ཚོགས་ཀྱི་སྣང་ཚུལ་སྐྱོ་བོ་རེ་འགའ་བསྟུད་མར་བྱུང་བ་སྟེ།
གསར་འགོད་པ། དཔལ་གྲགས།  ཉེ་ཆར་སི་ཁྲོན་མི་རིགས་དཔེ་སྐྲུན་ཁང་གིས་པར་དུ་བསྐྲུན་པའི་བོད་ཀྱི་རྩོམ་པ་པོ་ཁང་གསར་ཚེ་དབང་རིག་འཛིན་གྱི་སྒྲུང་ཐུང་དེབ་གཉིས་པ《སྤྱང་ཀིའི་རྣ་ཚར》བྱ་བ་སྒོར་ཐོན་ཡོད།
ཙག་སྒྲ། ཚུལ་ཁྲིམས་གོམ་པ་ཡང་མོས་གྲྭ་ཤག་ལས་ཐོན་པ་ན། ནམ་ད་དུང་ཡོངས་སུ་གསལ་མི་འདུག་ལ། ཤར་ཕྱོགས་ཀྱི་རི་རྒྱུད་མཐོན་པོ་དག་རྡང་ལ་བཏགས་པའི་གཡག་རྒོད་ཁྱུ་ཞིག་དང་འདྲ་བར་ནག་ཡོར་ཡོར་དུ་མངོན། དགོན་པའི་མདུན་རིའི་དངོས་ཀྱི་མགོན་ཁང་ལས་གསལ་ལ་མི་གསལ་བའི་རྔ་སྦུག་གྱི་སྒྲ་ཞིག་གྲགས་འོང་བ་དང་སྟུན། ཆེས་གདོད་མའི་བསང་བསུར་གྱི་དྲི་མ་སྟུག་པོ་དེ་ཚུལ་ཁྲིམས་ཀྱི་སྣ་ལམ་བརྒྱུད་ནས་ཡིད་ཀྱི་གཏིང་དུ་སིམ་པ་ན། ཁོ་ལ་བཤད་མི་ཤེས་བའི་ཚོར་སྣང་ལྕི་མོ་ཞིག་སྐྱེས། དགོན་པའི་གླིང་གཞུང་རྒྱུད་ནས་འབབ་པའི་ཆུ་ཕྲན་དེས་དགུན་འཁྱགས་ཀྱི་སྐྱོ་ངལ་རིང་བོ་ཞིག་དྲུད་ནས་མདུན་དུ་བཞུར་ཀྱིན་བདའ། སྐྱ་རེངས་རབ་རིབ་ཁྲོད་ནག་སྒུར་སེ་འགྱིང་བའི་འདུ་ཁང་ཆེན་མོ་དེ་ཚུལ་ཁྲིམས་ ཀྱི་ཕ་མ་གཉིས་ཀྱི་རྒྱབ་གཟུགས་བཞིན་རྒས་ཁོག་གི་ངང་ནས་གནས་འདུག ཚུལ་ཁྲིམས་ཀྱི་ཡིད་ལ་སྐྱོ་སྣང་ཞིག་སྐྱེས་ནས་འདུ་ཁང་ཆེན་མོར་ཕྱག་གསུམ་འཚལ་ རྗེས་ལྗིད་ཏིག་ཏིག་གོམ་པ་དེ་རླངས་འཁོར་ས་ཚིགས་ཀྱི་ཕྱོགས་སུ་བསྒྱུར།
སྙུག་བཅུད་ལེན། ཏག་ཏག་ང་རང་ཕ་ཡུལ་ནས་ཡོང་ཁར། སྨུག་སྤྲིན་གྱི་རི་མོ་གོས་སུ་གྱོན་པའི་ཕ་ཡུལ་གྱི་རི་བོ་དག་གི་ཉག་ག་ནས་ངས་ རང་གི་གྲིབ་གཟུགས་མཐོང་གིན་འདུག་ཅིང་། གྲིབ་གཟུགས་ངོས་སུ་འགུལ་བཞིན་པའི་ང་ཡི་བློ་དཀར་གྱི་བྱེའུ་དེ་ཕ་ཡུལ་གྱི་ནམ་མཁའ་རུ་ལྡིང་སྐོར་རྒྱག་གིན་འདུག དེ་ལྟར་ང་རང་རེས་འཁོར་གྱི་སྒེའུ་ཁུང་འགྲམ་དུ་བསྡད་དེ་མར་མར་ཡོང་བ་ན། ངས་རླངས་འཁོར་གྱི་སྒེའུ་ཡོལ་གསེང་ནས་ཕ་ཡུལ་གྱི་འཇམ་ཀླས་པའི་དྲི་མ་དྭངས་མོ་དག་ཀྱང་སྣ་མདོའི་བུ་ག་བརྒྱུད་དེ་སེམས་ཀྱི་གཏིང་རིམ་ནས་ཚོར་ཐུབ་པར་མ་ཟད། ཕ་ཡུལ་དང་བར་ཐག་སྤྱི་ལེ་གཅིག་ཙམ་སོང་བའི་མཚམས་ཤིག་ཏུ། ངས་མགོ་བོ་སྒེའུ་ཁུང་ཕྱི་རོལ་དུ་ཇི་ལྟར་བུད་པའང་མ་ཤེས་པར་ཕ་ཡུལ་ཕྱོགས་སུ་ཅེར་ནས་ཡོད་ལ། དེ་དུས་ཀྱི་ངའི་ཕྱིར་མིག་ཁྲོད་ཀྱི་ཕ་ཡུལ་ནི་ཏག་ཏག་ཉིན་ཤས་ཡར་སྔོན་གྱི་ཞོགས་ པ་ཞིག་ལ་ང་རང་གནས་དེར་བསྡད་དེ་Ganonཔར་ཆས་ཀྱིས་བསྒྲོན་པའི་འདྲ་པར་ལྷོད་ཤ་ལྡན་པ་དེ་དང་གཅིག་པ་གཅིག་རྐྱང་རེད་འདུག
གདན་ཞུའི་སྐུ་མགྲོན། ལྡོང་ཡོན་ཏན་རྒྱ་མཚོ། མདོ་འཛིན་པ། ཚེ་དབང་རྒྱལ། སྒྲིག་སྦྱོར་བ། ཚེ་སྒྲམ། ལག་བསྟར་རྩོམ་སྒྲིག་པ། རྡོ་རྗེ་ཚེ་རིང་། པདྨ་རྒྱལ། རྩོམ་སྒྲིག་པ། ཚེ་རིང་། བཀྲ་ཤིས་ཚེ་རིང་། སྤྱིའི་འགན་འཛིན་པ། རྣོ་སྦྲེང་། ཕབ་སྐྲུན། རྣོ་སྦྲེང་གློག་བརྙན་འཕྲིན་སྨྱན་སྦྱོར་ཚད་ཡོད་ཀུང་ཟི། གསལ་བཤད། གཞོན་གསར་གླེང་སྟེགས་ནི་ལས་རིགས་དང་ལངས་ཕྱོགས་ལ་དབྱེ་བ་མེད་པར། ལས་རིགས་སོ་སོའི་སྟེང་གི་མི་སྣ་དག་དང་ལྷན་དུ་བགྲོ་གླེང་བྱེད་སའི་སྟེགས་བུ་ཞིག་ཡིན་ཞིང་། ཁྱེད་དང་ཁོ་ཡི་བསམ་བློ་དང་ལས་ཀ་སོགས་ཀྱི་སྐོར་ནས་ཁ་བརྡ་བྱེད་སའི་ཐུན་མོང་ལ་དབང་བའི་སྡིངས་ཆ་ཞིག་ཡིན།
༢༠༡༣ལོར«རིག་རྩལ་རྒྱང་སྐྱོད»སྒོར་ཕུད་པ་ནས་ད་ལྟའི་བར། ངས་འབེལ་རྩོམ་དང་ཐོར་རྩོམ་རང་བཞིན་གྱི་རྩོམ་ཡིག་བཞི་བཅུར་ཉེ་བ་བྲིས་ཤིང་། བརྗོད་དོན་མི་མཚུངས་པའི་ཁ་ནང་ལྟའི་རྩོམ་ཡིག་རྣམས་ལས། དུས་འདིར་ཅུང་འོས་འཚམས་ཡིན་པའི་རིགས་འགའ་ཕྱོགས་སྒྲིག་གི་མཚན་དོན་ལ«རང་རིག་རང་གསལ»ཞེས་གསོལ་ཡོད། དེ་ནི་ད་ལྟ་ཁྱེད་ཀྱི་ཕྱག་ཏུ་ཐོགས་པའི་དེབ་ཆུང་འདི་ཉིད་དོ།།
འདིར་གུས་པོ་རང་གིས་རྩོམ་འབྲི་དང་གྱེར་འདོན་བྱས་ཤིང་ལྷག་བསམ་རྣམ་པར་དཀར་བའི་གྲོགས་པོ་འགའ་རེའི་རོགས་རམ་དང་རྒྱབ་སྐྱོར་འོག་ཕབ་བསྐྲུན་བྱས་པའི་སྙན་ངག་གྱེར་འདོན་གྱི་ཆེད་བསྒྲིགས་ཟེར་སྡེར་《འཕུར་སྐྱོད་ཀྱི་རྨི་ལམ་》ཞེས་པ་འདི་མི་འགྱང་བར་ཚོང་རར་འགྲེམ་ལ་ཉེ་ཞིང་། འདིའི་ནང་དུ་རང་ཉིད་གྲྭ་པ་ཞིག་ཡིན་པ་དང་།
བདག་གི་ཨ་མ། བཤད་སྒྲོས་ཤིག་ལ། མ་མཛངས་མར་ཡོན་ཏན་བརྒྱད་ཚང་ཡིན་ཟེར་ནས། བུད་མེད་ཡ་རབས་ཤིག་ཡིན་ན་ཁྱད་ཆོས་བརྒྱད་ཚང་དགོས་པ་བཤད། གལ་སྲིད། དེ་ལྟར་གྲངས་ཀ་ཞིག་བརྩི་དགོས་པའི་དབང་དུ་བཏང་ན། ངའི་ཨ་མ་ལ་ནི། བརྒྱད་གཉིས་བཅུ་དྲུག་དང་བརྒྱད་གསུམ་ཉེར་བཞི་བརྩི་དགོས་ཀྱང་བརྩི་རྒྱུ་ཡོད་མེད་ལ་འདང་རྒྱག་མི་དགོས་སྙམ། ངའི་ཨ་མའི་ཁྱད་ཆོས་གཙོ་བོ་གཅིག་ནི། བྱ་བ་གང་བསྒྲུབས་ཀྱང་གོ་རིམ་ཡོད་པ་དང་འཆར་གཞི་ལྡན་པ་དེ་ཡིན། ནངས་སྔ་མོར་མལ་ལས་ལངས་རྗེེས། མོས་ཐོག་མར་ཁ་ལག་གཙང་མར་འཁྲུད་པ་དང་། དེ་ནས་མཆོད་པ་གཤོམ་པ་དང་ཕྱག་འཚལ་བ། ཁྱིམ་ལ་གཙང་སྦྲ་བྱེད་པ། ནངས་ཇ་སྐོལ་བ་སོགས་ཡིན། མོའི་བྱ་བ་སྒྲུབ་སྟངས་ལ་གོ་རིམ་དང་འཆར་གཞི་ཡོད་པས། ལས་ཀ་ཇི་ལྟར་མང་ཡང་མི་འགྲུབ་པ་དང་མི་ཚར་བ་མེད་ཅིང་། དཀའ་སྡུག་ཅི་འདྲར་ཐུག་ཀྱང་། དེ་ལ་ཕྱིར་སྣུར་དང་དཔའ་ཞུམ་སྤ་བཀོང་བྱེད་མཁན་ཞིག་ཀྱང་གཏན་ནས་མིན། མོས་རྒྱུན་དུ། “འཇིག་རྟེན་ཁམས་ན་དཀའ་ལས་རྒྱག་མི་དགོས་པའི་ལས་ཀ་ཞིག་གང་དུ་ཡོད།
རྩོམ་པ་པོ། ཁ་ཧྥོ་ཁ། [འཇར་མན།] ཁྲིམས་ཀྱི་སྒོ་ཁ་རུ་སོ་ལྟ་བ་ཞིག་འགྲེངས་ཏེ་འདུག་ཅིང་ཉིན་ཞིག་གྲོང་གསེབ་པ་ཞིག་ཁྲིམས་ཀྱི་སྒོ་ཁ་རུ་ཡོང་སྟེ་སོ་ལྟ་བ་དེར་ཁྲིམས་ཀྱི་སྒོ་ནང་དུ་འགྲོ་རུ་འཇུག་པར་རེ་བ་ཞུས། སོ་ལྟ་བས་ཁོ་ལ་ད་ལྟ་ནང་དུ་སོང་མི་ཆོག་ཅེས་བཤད་ཅིང་གྲོང་གསེབ་པ་དེས་བསམ་བློ་འཁྱུག་ཙམ་བཏང་རྗེས་ཅུང་ཙམ་འགོར་རྗེས་སོང་ཆོག་པ་ཡིན་ནམ་
གཞི་རིམ་པ། གོ་རེ་ཅུང་རྡོག་གཅིག་དྲན་པ། རེབ་ཐེངས་དེར། སློབ་གྲྭས་ཉིན་ལྔ་ལ་གནང་བ་བྱིན་པས། ང་ཁུ་བོ་དང་མཉམ་དུ་ཁོ་ཚང་གི་འབྲོག་སར་སོང་བ་ཡིན། དབྱར་ཟླ་དྲུག་པའི་འབྲོག་པའི་རྩྭ་ཐང་ནི་ངོ་མ་མཛེས་སྡུག་ལྡན་པ་ཞིག་སྟེ།
མེལ་ཚེ། མི་ལ“ཤེས་བྱ”དགོས། དཔེ་དེབ་དང་དངོས་ཡོད་ཀྱི་ཁྲོད་ནས་ཤེས་བྱ་མང་ཙམ་གསོག་ཐུབ་པ་བྱུང་ན། ཁྱོད་ལ“རྒྱུན་ཤེས”ངེས་ཅན་ཞིག་ཀྱང་ཚང་ཡོད་པ་ཡིན། སྤྱིར་བཏང་གི་མི་སེར་དཀྱུས་མ་ཞིག་ལ་མཚོན་ན། ཟླ་བའི་གོ་ལར་སྐྱོད་པའི་འཇིག་རྟེན་འཕུར་གྲུའི་རྒྱུ་ཆ་གྲུབ་ཚུལ་དངDNAཡི་གྲུབ་རིས་སོགས་ཀྱི་ཤེས་བྱ་དེ་རིགས་ནི“བློའི་ཡུལ་དུ་བྱ་རུང་བ་ངོ་མ”ཞིག་མིན། ཡིན་ན་ཡང་། མ་མཐའི་དགེ་སྡིག་དང་ཡག་བཙོག་གི་སྤང་བླང་འབྱེད་པའི་རྒྱུན་ཤེས་ནི་ཁོ་ལ་ངེས་པར་དགོས་པ་ཡིན། དེ་བས། མི་ཞིག་ལ་ཤེས་ཡོན་གྱི་དཔང་ཡིག་རྒྱ་མར་འཇལ་རྒྱུ་ཡོད་ཀྱང་རུང་ལ། “ཤེས་བྱ”ཡི་ཆུ་ཐིགས་ཟོ་བར་བཅུ་རྒྱུ་ཡོད་ཀྱང་བླ། མི་དེར་དངོས་ཡོད་དང་ཉིན་རྒྱུན་གྱི་འཚོ་བའི་ཁྲོད་ཀྱི“རྒྱུན་ཤེས”ཚང་མིན་ལ་ངེས་པར་བལྟ་དགོས་ཏེ། རྒྱུན་ཤེས་མེད་པའི་མི་དང་འབྲེལ་འདྲིས་བྱེད་པ་ནི་སྡུག་བསྔལ་ཞིག་ཡིན་ནོ༎ མི་ཞིག་ལ“ཤེས་བྱ”ངེས་ཅན་ཞིག་འཛོམས་ཐོག “རྒྱུན་ཤེས”ཀྱང་དང་ལེན་བྱེད་ཐུབ་ཚེ། ཁོ་ལ་ད་གཟོད་ཡར་བསྐྱེད་བྱུང་སྟེ། མི“ཤེས་རྒྱ”ཅན་ཞིག་ཏུ་འགྱུར་བའི་རེ་བ་ཡོད།
ཐེངས་འདིར་ཧྥ་རན་སིའི་ཕ་རེ་སི་ལ་བློ་ཡུལ་ལས་འགོངས་པའི་འཇིགས་སྐུལ་རིང་ལུགས་པའི་གནོད་འཚེ་ཕོག་སྟེ། འཛམ་གླིང་ཡོངས་ཀྱིས་ཕ་རེ་སི་ལ་མྱ་ངན་ཞུ་བའི་སྐབས་འདིར། ང་ཚོས་ཀྱང་འཛམ་གླིང་སྐྱེ་འགྲོ་ཡོངས་རྫོགས་མི་འདོད་རྐྱེན་ངན་དང་བྲལ་ཏེ། བྱམས་བརྩེ་དང་ཞི་བདེ་མི་རེ་རེའི་སེམས་སུ་དུས་གཏན་དུ་གནས་པའི་སྨོན་འདུན་ཞུ།
གཞི་རིམ་པ། རྩོམ་ཡིག་འདི་ནི། ཆུང་འབྲིང་སློབ་གྲྭའི་ལོ་རིམ་བཞི་བ་ནས་དགུ་བའི་བར་གྱི་སློབ་མ་དག་གི་བསླབ་ཕྱིའི་ཀློག་དེབ་ཀྱི་ཁམས་ལ། དཀར་ཐིགས་ཤིག་ཨེ་ཡོང་གི་བསམ་པས་ཀུན་ནས་བསླངས་ཏེ། སློབ་གསེང་དང་གཟའ་མཇུག་གི་ངལ་གསོའི་དུས་ཚོད་བློས་བཏང་ནས་དཀའ་ལས་ཅུང་ཟད་བརྒྱབ་པའི་འབྲས་བུ་ཡིན། རྩོམ་འདིའི་ཚན་པ་འགའ་རེ་དྲ་བ་འདིར་མུ་འགོད་བྱ་འདོད་པས། བྲིས་རྩོམ་འདིའི་མིང་གི་དག་ཆ་དང་ཚིག་གི་སྡེབ་སྟངས། དོན་གྱི་འབྱིན་ལུགས་སོགས་ལ་ཀུན་གྱིས་བློ་གྲོས་བསྡུར་འོང་བའི་རེ་བ་མི་ཆུང་བ་ཡོད། —རྩོམ་པ་པོས་ཐོག་མའི་གསལ་བཤད་དུ།
ནག་ཀྱཱ་བ་ཤ་བོ་ཚེ་རིང་། མིག་སྔར་ང་ཚོའི་སློབ་གསོའི་ལས་གནས་སོ་སོ་རུ་དཔེ་ངོས་ཀྱི་ཤེས་བྱ་ལྟར་སྣང་ཙམ་པོ་དང་ཉི་ཚེ་བ་ཁོ་ནར་སྤྱི་ཚོགས་དང་སློབ་གྲྭ ཁྱིམ་བདག དགེ་རྒན་བཅས་ཀྱིས་དཀྱུས་གཅིག་ཏུ་ཤི་་སྤར་འཐམས་པ་ལས་སེར་བོ་གསེར་ལས་བྲིན་པའི་ཀུན་སྤྱོད་དང་མི་གཤིས་བཟང་བོ་གསོ་སྐྱོང་གི་ལས་གཞི་རླབས་པོ་ཆེ་འདི་ཉིད་སྣང་མེད་དུ་བཞག་སྟེ། རང་དོན་དང་རང་ཉིད་ཁོ་ན་མ་གཏོགས་བསམ་མི་ཤེས་པ། གཞན་གྱི་སྐྱིད་སྡུག་དང་ལེགས་ཉེས་མི་རྟོགས་པ། ཕ་མ་དང་དགེ་རྒན་དགྲ་རུ་མཐོང་བ། སྡུག་བསྔལ་ཏིལ་འབྲུ་ཙམ་ཡང་རང་ཐོག་ཏུ་བབས་ན་གཅོག་མི་ཐུབ་པ། འདོད་པ་རི་རབ་ལས་ཆེ་ཡང་བརྩོན་པ་ཁབ་རྩེ་ལས་ཆུང་བ། ཁྲེལ་དང་ངོ་ཚ་མེད་པའི་དུད་འགྲོ་ལྟ་བུའི་མི་རབས་ཤིག་དང་བརྩེ་བ་དང་བྲལ་བའི་འཕྲུལ་ཆས་ལྟ་བུའི་རྗེས་རབས་པ་མང་བོ་ཞིག་ང་ཚོའི་མཐོང་ལམ་དུ་ཆུ་ལོག་བཞིན་བརྡོལ་བའི་ངང་ཚུལ་སྐྱོ་བོ་འདི་ལ།
རྣོ་སྦྲེང་། ་ “ཐག་་་ཐག་་་་ཐག་་་་་་”
“ལྷ་མོ་ཡག སྒོ་ཕྱེ་རོགས།” “ཐག་་་ཐག་་་་ཐག་་་་་་”
“ལྷ་མོ་ཡག སྒོ་ཕྱེ་རོགས།” གསར་བུ་ཞིག་ཁོ་མོའི་སྒེའུ་ཁུང་འགྲམ་ནས་ནག་སྒོང་ངེར་འགྲེང་ནས་དེ་སྐད་སྨྲས། ཁོ་མོས་ཅི་ཡང་མ་སྨྲས། གསར་བུ་དེར་སྡུག་ལ་སུན་པ་མེད་པར་ཡང་བསྐྱར་སྒེའུ་ཁུང་རྡུང་ཞོར་དུ་”ལྷ་མོ་ཡག སྒོ་ཕྱེ་རོགས་”ཞེས་སྨྲས། “སུ་ཡིན། ” “་ང་རང་ད་ཅི་ཉིན་གུང་ཁྱེད་ཀྱི་སྐྲ་བཞར་ཁང་ལ་ཡོང་བ་ཡིན།
ཁྱེད་ཀྱིས་སྒོ་ཕྱེ་དང་སུ་ཡིན་ཤེས་སོང་བ་མིན་ནམ།”
འདྲ་པར་གྱི་སྟེང་ནས་མནན་ཚེ་དྲ་ཐོག་དཔེ་ཁང་ནང་ལ་འགྲོ་ཐུབ། རྒྱ་ཆེ་བའི་དྲ་གྲོགས་རྣམ་པ་ལགས། ངེད་གཞོན་གསར་དཔེ་ཁང་གི་དྲ་ཐོག་དཔེ་ཁང་དངོས་སུ་སྒོ་ཕྱེ་ཡོད་ལ། ཕྱོགས་བཞི་མཚམས་བརྒྱད་ན་བཞུགས་པའི་ཀློག་པ་པོ་དག་གིས་དྲ་ཐོག་ནས་མངག་ཉོ་གནང་བའི་ཉིན་གཉིས་པ་ལ་བཟུང་སོ་སོར་བསྐུར་གྱིན་ཡོད།
མ་ཡིག་ཝེ་ཁེ་རིག་མཛོད་ཀྱི་དབྱིན་ཡིག་སྡེ་ཁག་ལས་བདམས། སྒྱུར་བ་བོ། པཎ་ཆེན་རྒྱལ། ངོ་སྤྲོད་མདོར་བསྡུས། རྒྱལ་སྤྱིའི་ཁྲིམས་ཞེས་པ་ནི་ས་ཁུལ་དང་ས་ཁུལ། རྒྱལ་ཁབ་དང་རྒྱལ་ཁབ་ཀྱི་མཉམ་འབྲེལ་དང་མཐུན་གནས་ལ་དམིགས་ནས་གཏན་འབེབས་བྱས་པའི་རྩ་འཛུགས་ཤིག་ལ་ངོས་འཛིན་བྱ་ཆོག
རྣོ་སྦྲེང་། བཤད་རྒྱུན་ལ། ཁ་སང་དེ་རིང་གི་དུས་སྐབས་འདིར་སྨྱན་བྱེད་ཀྱི་ནུས་པ་མེ་མདའ་ལས་རབ་ཏུ་འཕགས་ཡོད་ཟེར། བདེན་པ་འདྲ་སྟེ། དཀར་ནག་སྤྱི་ཚོགས་ཀྱི་སོ་མཚམས་ནས་མེ་མདའ་ལ་མི་སྐྲག་པའི་དཔོན་རིགས་མང་པོ་ཡང་སྨྱན་བྱེད་ལ་སྐྲག་ཅིང་འདར་བར་བྱེད།
འབྲོང་བུ་ཚེ་རིང་རྡོ་རྗེས་བརྩམས། དབང་དྲག་རྡོ་རྗེས་བསྒྱུར། གཅིག བོད་ཞི་བས་བཅིངས་འགྲོལ་བཏང་ཚུན་གྱི་ལོ་ངོ་དྲུག་ཅུ་ལྷག་ཙམ་རིང་གི་འཕེལ་རྒྱས་དང་བསམ་གཞིག་གི་འཕེལ་འགྱུར་ལ་བརྟག་སྐབས།
གཞོན་སྐྱེས་གཙང་ཨ་ཚེ་ཡིས་ཕ་ཡུལ་མགོ་ལོག་ནས་བླངས་པའི་ཡུལ་ལྗོངས་དང་མེ་ཏོག་གི་སྐོར་གྱི་པར་རིས་གདམས་བཀོད་ཁྱེད་ཀྱི་སྤྱན་སྔར་བསྟར་ཡོད་པས།
སྒྲེན་པོ། གྲོགས་པོ་ལགས། ཁྱོད་རང་ཉེ་ལམ་ལུས་བདེ་སེམས་སྐྱིད་ངང་བཞུགས་ཡོད་དམ། འདིར་ཁྱོད་ཀྱིས་བདུན་ཕྲག་སྔོན་མར་བསྐུར་འོང་བའི་ཉིད་ཀྱི་སྙན་ངག་དག་ངའི་ཡིག་ཟམ་དུ་བཀག་མེད་འབྱོར་ནས། ངས་སྐུ་ཉིད་ཀྱི་སྙན་ངག་ཚང་མ་ཤོག་ངོས་སུ་དཔར་རྗེས་ཞིབ་ཀློག་ཐེངས་གཅིག་བྱས་པ་ཡིན། ཉིད་ཀྱི་སྙན་ངག་བཀླགས་པ་ལས་ང་ལ་དགའ་སྐྱོང་ཟུང་གི་ཚོར་སྣང་སྣ་གཉིས་བྱིན་སོང་། ང་ལ་སྤྲོ་བ་བསྐྱེད་བྱེད་ཀྱི་རྐྱེན་གཅིག་ནི་ཁྱོད་ཀྱིས་རང་ཉིད་ཀྱི་གྲིབ་རིས་མ་བོར་བའི་སྙན་ངག་གི་འཇིག་རྟེན་ཞིག་ལ་སྙེག་གིན་པ་མཐོང་བས་ཡིན། འདི་ནི་ད་ལྟའི་བོད་ཀྱི་རྩོམ་སྟེགས་ལ་བལྟས་ནས་བཤད་ན་རྨི་ལྟས་ཤིན་ཏུ་ཡག་པོ་དང་གསོན་ཤུགས་གསར་བ་ཞིག་རེད། ཉིད་ཀྱི་སྙན་ངག་དག་ལས་གཞོན་དུས་ཁོ་ནར་དབང་བའི་ལང་ཚོ་དང་སྐད་ཆ། བརྩེ་དུང་། ཡན་གར་བའི་སེམས་ཀྱི་འཁྱེར་སོ།
སྒྲེན་པོ། ༡ ཁན་ཐི་དང་རྩོམ་རིག ཁན་ཐི(康德)མཆོག་གི་མཛེས་རྟོག་རིག་པའི་མ་ལག་གི་ལྟེ་ཐག་ནི་བདེན་དགེ་མཛེས་གསུམ་བར་གྱི་འབྲེལ་བ་ཞིབ་བརྗོད་བྱ་རྒྱུ་དེ་ཡིན། ཁོང་གིས་སྒྱུ་རྩལ་རྩོམ་རིག་གི་ངོ་བོ་རྗེན་པ་རང་དབང་རང་མོས་ཀྱི་རོལ་རྩེད་ཅིག་ལ་བལྟས་འདུག་མོད། ལྟ་བ་འདི་ནི་མང་མང་གིས་བསྙད་ཀྱིན་པའི་ནང་དོན་མཚོན་རྒྱུ་དང་ཡིད་ལ་ཅི་ཡང་མི་བྱེད་པ་ལྟ་བུ་ཞིག་ལ་གཏན་ནས་མ་བཞེད་པར། ཕྱི་དོན་གྱི་སྟོབས་ཤུགས་དང་འཕྲལ་རྐྱེན་སོགས་ཀྱིས་མ་བཅིངས་བའི་རང་བྱུང་ལྷུག་བབ་ཀྱི་བདེ་སྣང་ཁྱད་པར་བ་ཞིག་ལ་འདོད་ཀྱིན་ཡོད། དེ་བས་ཁན་ཐི་ལགས་ནས་བཞེད་ཀྱིན་པའི་རོལ་རྩེད་སྨྲ་བ་ནི་དོན་གྱིས་རང་དབང་སྨྲ་བ་དང་འདྲ་བོ་ཡོད། ཁོང་གིས་བསྟན་དོན། སྙན་ངག་པས་ཀུན་རྟོག་འགྱུ་ཤུགས་དང་བསམ་བློའི་འཕྲུལ་བཀོལ་ནས་མིའི་རིགས་ལ་སྐྱོ་སངས་ཀྱི་བདེ་ཚོར་ཞིག་བསྐྲུན་ཡོད་ནའང་།
—སྐུ་ཞབས་ཧུའུ་ཧྲིའི《བཟོད་སྒོམ་དང་རང་དབང》ཞེས་པ་བཀླགས་པ། ཀྲོའུ་པའོ་སུང་། 1959ལོའི་ཟླ་གསུམ་པར། སྐུ་ཞབས་ཧུའུ་ཧྲིས་ཐའེ་ལྦན་གྱི《རང་དབང་ཀྲུང་གོ》ཅེས་པའི་དུས་དེབ་སྟེང《བཟོད་སྒོམ་དང་
ཀྲང་མེས་བརྩམས། གྲ་གཉེན་ཚེ་རྒྱལ་གྱིས་བསྒྱུར། གཅེས་ཕྲུག ངའི་རེ་བར་ཁྱོད་ནི་དུས་ནམ་ཡིན་ཡང་ཕུགས་བསམ་རིང་ལུགས་པ་ཞིག་ཡིན་ན་བསམ། ཁྱོད་ཞིང་པ་ཞིག་ཡིན་ཆོག་ལ་བཟོ་བཀོད་པ་ཞིག་ཡིན་ཀྱང་ཆོག འཁྲབ་སྟོན་སྒྱུ་རྩལ་པ་ཞིག་ཡིན་ཆོག་ལ་མདོ་མེད་སྤྲང་པོ་ཞིག་ཡིན་ཀྱང་ཆོག
ཨ་འབུམ་བློ་བཟང་དམ་ཆོས་ཀྱིས་སྒྲིག་སྒྱུར་བྱས། སྤྱིའི་ཆ་ནས་བལྟས་ན། འཇར་པན་དང་ཀྲུང་གོའི་སློབ་གསོའི་ཁྲོད་དུ་རྗེས་ཤུལ་མི་འདྲ་བ་གཉིས་མངོན་གསལ་དུ་མཐོང་།
གྲ་གཉེན་ཚེ་རྒྱལ། བོད་ཟླ་དང་པོའི་ཚེས་གཅིག་ནས་བཅོ་ལྔའི་བར་ཆོ་འཕྲུལ་དུས་ཆེན་དུ་གྲགས་ཤིང་། སྔོན་རྒྱ་གར་འཕགས་པའི་ཡུལ་དུ་བདག་ཅག་གི་སྟོན་པ་ཤྰཀྱ་ཐུབ་པས་ཆོ་འཕྲུལ་སྣ་ཚོགས་ཀྱི་སྒོ་ནས་བདུད་དང་མུ་སྟེགས་པ་ཚར་བཅད་པ་དང་།
ཟླ་ཚང་དཔལ་མཁར་རྒྱལ། ༡ ༼ཕྲན་དཔྱད་ཀྱི་ནང་དོན་གཙོ་བོ་ནི་འཛམ་གླིང་སྲོག་ཆགས་ཀྱི་འཚོ་གནས་དང་གཅེས་སྲོག་ལ་འཇིག་ཉེན་ཐེབས་པ་
ཆིན་ལེ་ཆོན། ཨ་རིན་གྱིས་བསྒྱུར། དཔེ་ཆ་ཅི་ཞིག་ཀློག་དགོས། མཚམས་འདི་ནས་ཤེས་བྱ་ཇི་ལྟར་འཚོལ་བ་དང་དཔེ་ཀློག་ཇི་ལྟར་བྱེད་པའི་གནད་དོན་གླེང་བར་བྱ།
ནུབ་གླིང་ལོ་རྒྱུས་ལ་ཆ་རྒྱུས་ཆེན་པོ་མེད་པ་དང་། ཁོང་གི་ཀུ་རེ་རྣམ་པའི་འབྲི་ཐབས་ལ་བྱང་ཆ་མེད་ཚེ།
མི་རྐྱང་། སློབ་གྲོགས་སུས་བཤད་ཀྱང་ང་ནི་མི་རྐྱང་ཤ་ཐང་ཞིག་རེད་ཟེར། དེ་ལ་རྒྱུ་མཚན་མེད་པ་མ་ཡིན་ཏེ།
རྩོམ་ཡིག་མཁོ་སྤྲོད་པ། ཚེ་རིང་སྐྱིད། གཅིག་དགུ་གྱ་བཞི།
—1920ལོའི་པེ་ཅིང་སློབ་ཆེན་གྱི་སློབ་མགོ་ཚུགས་པའི་མཛད་སྒོའི་སྟེང་གི་གཏམ་བཤད། ཧུའུ་ཧྲི། དེ་རིང་ཁོ་བོ་ནད་ཀྱིས་མནར་བཞིན་སློབ་མགོ་ཚུགས་པའི་མཛད་སྒོར་ཞུགས་ཏེ།
མགོ་ལོག་རབ་ལྡན། ཤེས་རབ་ཀྱི་སྒྲོན་མེ་ཐོད་ལ་བཏེགས་ཤིང་། ཐོས་བརྩོན་གྱི་གཤོག་ཟུང་མཁའ་ལ་བརྐྱངས་ཏེ།
རྩོམ་པ་པོ་ངོ་སྤྲོད་མདོར་བསྡུས། གྷེ་ཏི.མོ་པ་སན་ (Guy de Maupassant 1850-1893) ནི་ཧྥ་རན་སིའི་འབྱོར་ལྡན་གྲལ་རིམ་གྱི་ཕྱུག་བདག་ཅིག་གི་ཁྱིམ་དུ་སྐུ་འཁྲུངས། ཁོང་ཧྥ་རན་སིའི་མཐའ་དཔྱོད་དངོས་ཡོད་རིང་ལུགས་ (realist) དང་རང་བྱུང་དངོས་ཁམས་རིག་པ། (naturalist) དེང་རབས་སྒྲུང་ཐུང་གི་ཤིང་རྟའི་སྲོལ་འབྱེད་རྩོམ་པ་པོའི་གྲས་(one of the fathers of the modern short story) (ལ་ལས་དེང་རབས་སྒྲུང་ཐུང་གི་འཐུས་ཚབ་རྩོམ་པ་པོའི་གྲས་ཀྱི་མི་སྣ་གཙོ་བོ་ཞེས་ཀྱང་འབོད) ཀྱི་རྩོམ་མཁན་གྲགས་ཅན་ཞིག་ཡིན་པ་མ་ཟད། ད་དུང་སྙན་ངག་མཁན་ཞིག་ཀྱང་རེད། ལོ་ན་བཅུ་གསུམ་སྟེང་ཕ་མ་གཉིས་གཉེན་འཐོར་རྗེས། མོ་པ་སན་རང་གི་མ་ཡུམ་ (ཁོང་མོ་ཡང་གནའ་དེང་གི་རྩོམ་རིག་ཤེས་བྱ་དང་དམིགས་སུ་དབྱིན་ཇིའི་རྩོམ་མཁན་གྲགས་ཅན་ཝེ་ལེམ.ཤཱ་ཁི་སི་ཕེར་ (William Shakespeare 1564 –1616) གྱི་འཁྲབ་གཞུང་དང་རྩོམ་རིག་སྒྱུ་རྩལ་ལ་དུང་བ་ཟབ་མོ་ཆགས་ཡོད) ལགས་ཀྱིས་བྱམས་སྐྱོང་དང་སློབ་སྒྲུབ་འོག་རིམ་བཞིན་འཚར་ལོངས་བྱུང་།
མཁས་དབང་དགེ་ཆོས་ཀྱི་སྤྱོད་ལམ་ཐད་ནས། མང་མང་གིས་འཇིག་རྟེན་མི་འབྲེལ་གྱི་ཀུན་སྤྱོད་རྣམ་གཞག་གཏོར་ནས་སྤྱོད་འཆལ་ཚུལ་འཆལ་དུ་བཤད་པ་དེ་ཡང་།
1 དེ་ནི་ནམ་མཁས་མཚམས་སྤྲིན་གྱི་འཛུམ་བག་ཁུར་བའི་སྟོན་མཇུག་གི་ས་སྲོད་ཅིག་སྟེ།
རྣོ་སྦྲེང་། མདུན་རིའི་སྒང་ནས་བལྟས་ཚེ། རི་བོ་གླང་ཆེན་དང་འདྲ་བ་ཞིག་གི་འདབས་རོལ་ན་ཆགས་ཡོད་པའི་སྟག་ལུང་དགོན་པ་ནི། ཅི་འདྲའི་གནས་ཁམས་ཆེན་ཞིག་ལོས་ཡིན་སྙམ་པའི་ཚོར་བ་སྟེར།
ལིན་ཆིན་ཤེན་གྱིས་བརྩམས། སྒོ་ཡོན་གྱིས་བསྒྱུར། བདག་གིས་རྨི་ལམ་ཞིག་རྨིས། རྨི་ལམ་ནང་ཁྲོམ་སྲང་དུ་འཕྲད་པའི་མིར་གསོལ་བ། “ཁྱེད་ཀྱིས་བདག་ལ་དཀའ་ངལ་དང་བར་ཆད། སྡུག་བསྔལ་མང་ཙམ་གནང་ཆོག་གམ།” མི་དེ་རྣམས་ཀྱིས་བདག་གི་རེ་སྐུལ་ཁས་ལེན་གནང་མ་སོང་། བདག་གིས་བྲེལ་འཚུབ་ཆེན་པོའི་ངང་ནན་གྱིས་ཞུ་དོན། “བདག་གིས་ཁྱེད་ལ་རྔན་པ་དབུལ་ཆོག དུས་ཚོད་རེར་ཤོག་སྒོར་ལྔ་བརྒྱ་ཡོད། ཁྱེད་ཀྱིས་བདག་ལ་མནར་གཅོད་བསྩལ་པར་འཚལ།” སྲང་ལམ་གྱི་མི་ཆ་མེད་དེ་ཚོས་མགོ་བོ་འཕྲེད་དུ་གཡུག་བཞིན་ཁུ་སིམ་མེར་བདག་དང་ཁ་བྲལ་འགྲོ། བདག་གིས་རང་ཉིད་ལ་བར་ཆད་སྩོལ་བའི་མི་ཞིག་བཙལ་མ་ཐུབ་པའི་སེམས་འཚེར་གྱིས་གཉིད་ལས་སད། བདག་ནི་མལ་ཁྲིའི་སྟེང་བསྡད་དེ་ཡུན་རིང་ཧང་སང་། དངོས་གནས་དཀའ་ངལ་དང་མནར་གཅོད། སྡུལ་བསྔལ་དག་ནི་ཅི་འདྲའི་རིན་ཐང་མངའ་བ་ལ་ཨང་། གལ་ཏེ་ཡོད་ཚད་ལམ་ལྷོངས་བྱུང་བ་ཡིན་ན། གང་སུ་དག་གིས་སེམས་པ་ལྷོད་པོའི་སྒོ་ནས་བསམ་གཞིག་ནན་དུ་གཏང་ངམ། གང་སུ་དག་ཡར་འགྲེངས་ནས་འཚོ་བའི་སླད་དུ་ཤེས་རབ་ཀྱི་རྩལ་སྤྱད་དམ། གང་སུ་དག་བློ་བདེ་བག་ཕེབས་ཀྱིས་ཕལ་བའི་འཚོ་གནས་ཁྲོད་ཀྱི་བདག་ཉིད་ལས་བརྒལ་ཏེ་མཐོ་བའི་རི་རྩེར་འཛེགས་པར་འགྱུར་རམ། གལ་ཏེ་དཀའ་སྡུག་མེད་པ་ཡིན་ན། གང་སུ་དག་གིས་ཟོལ་མེད་ཁེངས་སྐྱུང་གི་ཚུལ་དུ་པུས་མོའི་ལྷ་ང་ས་ལ་བཙུགས་ཏེ་གསོལ་བ་འདེབས་སྲིད་དམ། གང་སུ་དག་མཐའ་ཡས་པའི་སྲིད་ཁམས་ལ་ཡིད་རྟོན་ནམ། གང་སུ་དག་གི་བརྩེ་སེམས་དྭངས་མ་སྐྱེ་བ་ཕྱི་མར་བཅོལ་བར་འགྱུར་རམ། བདག་གིས་དཀའ་ངལ་དང་བར་ཆད། སྡུག་བསྔལ་བཅས་ལ་སྙིང་ཐག་པ་ནས་བཀའ་དྲིན་ཞུ་ཞིང་། དེ་དང་ལྷན་ཅིག་སྔར་བདག་ལ་བར་ཆད་བསྩལ་པའི་སྐྱེས་བུ་ཁོང་ཚོའི་གཞལ་མེད་ཀྱི་དྲིན་ལན་ཡང་ཚོར་བར་བྱ་སྟེ། ཁོང་ཚོ་ནི་ཅི་འདྲའི་བྱམས་བརྩེ་དང་ལྡན་པ་ལ། བདག་གིས་ཁོང་ཚོར་ཆེད་དུ་ཡོན་སྦྱར་བ་གང་ཡང་མེད་ཀྱང་། ཁོང་ཚོས་རིན་བྲལ་གྱི་དུས་ཚོད་བཀོལ་ནས་ཚོད་བགམ་དང་བདག་ཡར་འདེགས་པ་མ་ཟད། བདག་གི་ཤེས་རབ་འཕེལ་བར་སྡོངས་གྲོགས་མཛད་པའོ། ། ༢༠༡༤.༠༦.༡༢ཉིན་བསྒྱུར་གྲུབ། ༢༠༡༧.༠༧.༧ཉིན་ཞུ་དག་བྱས།
ང་ཚོ་མིའི་རིགས་ལ་འདི་འདྲའི་ཁྱད་ཆོས་སམ་རྟགས་མཚན་ཐུན་མོང་བ་ཞིག་ཡོད།རྟགས་མཚན་འདི་རྒྱལ་ཁབ་དང་རྒྱལ་ཁབ་མི་འདྲ་རུང་།མི་རིགས་དང་མི་རིགས་མི་འདྲ་རུང་།ཡང་ན་པགས་རིགས་དང་པགས་རིགས་མི་འདྲ་རུང་ཚང་མར་ཐུན་མོང་དུ་ལྡན་ཡོད།ང་ཚོས་ནམ་རྒྱུན་རྟགས་མཚན་འདི་བཀོལ་ནས་བྱ་བ་ཅི་རིགས་དང་རྒྱལ་ཁབ་ཅི་རིགས།ཡང་ན་མི་རིགས་དང་མིའི་བར་ལ་ཡང་སྤྱོད་དེ་ལེགས་ཉེས་ཀྱི་བརྡར་ཤ་གཅོད་པ་ཡིན།ཡིན་ཡང་།རྟགས་མཚན་འདི་མཚོན་ཆ་ཞིག་དང་འདྲ་བས་འཛིང་གསོད་ཀྱི་འགལ་བ་མང་པོའང་སློང་གིན་ཡོད། ལོ་རབས་གོང་མར་འཇལ་པན་བས་འཛམ་གླིང་གི་ཕྱོགས་སོ་སོར་དམག་རྒྱ་བསྐྱེད་དེ་ཚེ་སྲོག་མང་པོ་ཞིག་དམག་འཁྲིག་གི་ཁྲོད་ནས་སྐྱེན་ལམ་དུ་བཏང་།དེ་ལས་ལྷག་པར་དུ་ཀྲུང་གོར་བཙན་འཛུལ་རྒྱ་ཆེར་བྱས་པས་དོན་མེད་ཀྱི་ཚེ་སྲོག་ཁྲི་ཁྲི་འབུམ་འབུམ་འཇར་པན་གྱི་གདུག་རྩུབ་འོག་ནས་ཕྱི་མར་གཡུགས།དེའི་རྐྱེན་གྱིས་འཇར་པན་ཡབ་མེས་ཀྱིས་བཞག་པའི་ནག་ཉེས་འདིས་འཇར་པན་ཕྱི་རབས་ཀྱི་མི་དམངས་ཀྱི་འཚོ་བར་གསུབ་ཐུབ་མེད་པའི་དཀའ་ལས་སམ་སེམས་ངལ་མང་པོ་ཞིག་བཞག་ཡོད།དཔེར་ན་ཀྲུང་གོ་བ་མང་པོ་ཞིག་གིས་འཇར་རྒོལ་གྱི་འདུ་ཤེས་སམ་ལོ་རྒྱུས་དེ་གཏན་དུ་དྲན་ཆེན།
བོད་སྐད་བཤད། ང་རང་ཆུང་དུས་སློབ་སྦྱོང་ལ་དེ་འདྲའི་དགའ་མོས་མེད།སློབ་གྲོགས་ཚོས་རྒྱ་བོད་རྩིས་རིག་གི་སྦྱོང་དེབ་ཐོགས་ཏེ་སློབ་ཁང་དུ་བརྩོན་འགྲུས་བསྐྱེད་དུས།ང་རང་དུས་རྒྱུན་སློབ་བྱོལ་དུ་སོང་ནས་རི་ལུང་ཐང་གསུམ་དུ་རོལ་རྩེད་དང་གྲོང་པ་ཚོའི་སྒེའུ་ཤེལ་བཅག་སྟེ།དགེ་སློབ་དང་སྡེ་མི་ཀུན་གྱི་དམོན་འདོར་སར་གྱུར་བའི་བྱིས་པ་པྲ་ཆལ་ཞིག་ཡིན། སློབ་ཆུང་དུ་ཡོད་དུས།ང་ད་རུང་སློབ་གྲོགས་གཞན་གྱི་ཅ་ལག་བརྐུ་མཁན་ཞིག་ཡིན་རྐྱེན།སྐབས་ཤིག་ལ་ཐོན་དུས།དངོས་པོ་མང་པོ་ཞིག་ངས་མ་བརྐུས་ཀྱང་ངའི་མགོར་ལྷུང་གིན་ཡོད་པས།ང་རང་སློབ་གྲྭ་ལ་འགྲོ་རྒྱུར་ཤིན་ཏུ་སུན་སྣང་སྐྱེས་པ་ཡིན།དེའི་ཕྱིར།སློབ་ཆུང་མཐར་ཕྱིན་དུས།ཁྱིམ་ཚང་གང་བོས་ང་ལ་རྫོང་སློབ་འབྲིང་དུ་ཕྱིན་དགོས་པའི་བསྐུལ་བ་གནང་མོད།ངས་ཞོར་ལས་སུ་སོང་ནས་ཆད་པ་སྤྲོད་དགོས་རུང་མི་འགྲོ་ཞེས་རེ་ཞིག་ཁས་མ་བླང་། རེད་དེ།ཁྲིམས་ཀྱི་ལྕག་ཚན་བསྟན་ན་མ་གཞུས་རུང་ལུས་སེམས་གཉོམ་པའི་དཔེ་ལྟར།ཉིན་ཞིག་ཤོག་དཔོན་ཐོན་ཏེ་ཁྱིམ་མི་ཚོར་ཆད་པའི་སྐོར་ནས་སྐད་ཆ་མང་པོ་ཞིག་ལབ་པའི་རྐྱེན་དང་།དེའི་ཁར་ང་རང་འབྲོག་ནས་བསྡད་ན་མི་ལྷག་ཅིག་དང་།སྣོད་དུ་བཞག་ན་ཟས་ལྷག་ཅིག་ཡིན་པའི་རྒྱུ་རྐྱེན་གང་མང་འདུས་ཏེ།མཇུག་མཐར་ཐབས་ཟད་འུ་ཐུག་ནས་རྫོང་སློབ་འབྲིང་དུ་ཕྱིན་དགོས་བྱུང་།


text:
གངས་ལྗོངས་ཀྱི་ཤམ་བྷ་ལ་ངེས་དོན་བསྟན་པའི་འབྱུང་གནས་ཇོ་ནང་རི་ཁྲོད་ཆེན་མོ།
སྤེལ་དུས 2017-08-23
ཡོང་ཁུངས། བོད་ཀྱི་རིག་གནས་ཀུན་འདུས་དྲ་བ།
རྩོམ་པ་པོ། བསྟན་འཛིན་གྱིས་བསྒྲིགས།
དེ་ཡང་དཔལ་རྒྱལ་བ་ཇོ་ནང་བའི་བསྟན་པའི་གནས་གཞི་འདི་ནི་དུས་གསུམ་གྱི་སངས་རྒྱས་ཐམས་ཅད་ཀྱིས་བྱིན་གྱིས་བརླབས་ཤིང༌། སྒོས་སུ་འཕགས་པ་སྤྱན་རས་གཟིགས་ཀྱི་ཞིང་མཆོག་ཏུ་བྱིན་གྱིས་བརླབས། ཐོག་མར་སློབ་དཔོན་ཆེན་པོ་པད་མ་འབྱུང་གནས་བོད་དུ་བྱོན་པའི་དུས། ཕྱི་ལོ༨༡༠ཡས་མས་སུ་བརྟན་མ་བཅུ་གཉིས་ཀྱི་གནས་རྣམས་སུ་བྱོན་ཞིང༌། ཁྱད་པར་ནགས་རྒྱལ་གྱི་རི་ལ་ལན་མང་དུ་ཕེབས་པ་དང༌། ཇོ་ནང་བའི་སྒྲུབ་ཕུག་གོང་འོག་རྣམས་སུ་བཞུགས་པར་གྲགས།
གཞན་ཡང་རིག་པ་འཛིན་པའི་ས་ལ་བཞུགས་པ། སྣུབས་ཆེན་ནམ་མཁའི་སྙིང་པོ་དང༌། ངན་ལམ་ཀླུའི་རྒྱལ་མཚན། པ་ནམ་པ་ཚུལ་ཁྲིམས་འབྱུང་གནས་ལ་སོགས་པའི་སྐྱེས་ཆེན་དམ་པ་མང་པོས་སྒྲུབ་གནས་སུ་མཛད་ཅིང༌། བོད་འདིར་གསང་སྔགས་ཀྱི་བསྟན་པ་ཐོག་མར་བཀའ་དྲིན་ཆེ་བ་འབྲོག་མི་ལོ་ཙཱ་བའི་སློབ་མ། གྲུབ་ཐོབ་མ་བཞིའི་གཙོ་མོ་བཟང་སྒོམ་དཀོན་མཆོག་ཅེས་བྱ་བ་གནས་འདིར་བཞུགས་ཤིང་མཐར་འཇའ་ལུས་སུ་གཤེགས་ཤུལ་ད་ལྟ་ཡང་མཇལ་རྒྱུ་ཡོད། དེ་རྗེས་མ་ཅིག་སངས་རྒྱས་རི་མ་ཡུན་རིང་བཞུགས་ཤིང་བཀའ་གདམས་དང་རྫོགས་ཆེན་གྱི་སྒྲུབ་གྲྭ་བསྐྱངས། དེ་ཉིད་ཀྱི་སྒྲུབ་གྲྭ་མ་སྟོང་བའི་རྒྱུན་ལ། གྲུབ་ཐོབ་འདར་འཕྱར་རིན་ཆེན་བཟང་པོ་ཕེབས་ཏེ། གསང་འདུས་རིམ་ལྔ་གཙོ་བོར་གྱུར་བའི་གསར་རྙིང་གཉིས་འདུས་ཀྱི་སྒྲུབ་གྲྭ་མཛད། སེམས་འགྲེལ་སྐོར་གསུམ་ཉམས་སུ་བཞེས་པས་སྦྱོར་བ་ཡན་ལག་དྲུག་གི་ཉམས་རྟོགས་མཐར་ཕྱིན། འདི་དག་གི་སྐབས་སུ་སྒྲུབ་པ་གཙོ་བོར་འཛིན་པའི་གནས་མཆོག་ཅིག་ཡིན། སྒྲུབ་པའི་གནས་མཆོག་འདི་ནི་རིགས་ལྡན་སྤྲུལ་པའི་སྐུ། གྲུབ་ཐོབ་ཆེན་པོ་ཀུན་སྤངས་ཐུགས་རྗེ་བརྩོན་འགྲུས་ཀྱིས་ཕྱི་ལོ༡༢༩༣ལོར་གདན་ས་བསྐྱངས་པས་གནས་མིང་ཆོསརྒྱུད་ལ་ཐོགས་ནས་དཔལ་རྒྱལ་བ་ཇོ་ནང་བ་ཞེས་གྲགས་པའི་སྙན་པ་སྲིད་པའི་རྩེ་མོར་གཡོ་བའི་གདན་ས་ཁྱད་པར་ཅན་དེ་ཉིད་ལགས། གདན་ས་འདིར་ཀུན་མཁྱེན་དོལ་པོ་བ་ལ་སོགས་པའི་གདན་རབས་པ་སུམ་ཅུའི་རིང་བཤད་སྒྲུབ་གཉིས་ཀྱི་སྒོ་ནས་བསྟན་པ་རྒྱ་ཆེར་སྤེལ་པས་མཁས་གྲུབ་མང་པོ་བར་མ་ཆད་པར་བྱོན་ཞེས་གཏམ་སྙན་ལྷ་ཡི་རོལ་མོ་ཕྱོགས་ཀྱི་བུ་མོའི་མཛེས་རྒྱན་དུ་དུས་ད་ལྟའི་བར་དུ་མ་རྙིང་བར་སྤུད་ནས་ཡོད། གནས་འདིའི་མཐོང་གྲོལ་ཆེན་མོ་གནས་ཀྱི་ལྟེ་བར་བྱས་ནས་རྒྱབ་རིའི་གཡོན་ཕྱོགས་ཉི་བསྟན་ལ། ཆོས་རྗེ་ཡབ་སྲས་བཞིའི་བཞུགས་གནས་རྡོ་རྗེ་ཕག་མོའི་གནས་སྐྱིད་ཕུག་བདེ་ལྡན་འོད་གསལ་བྲག དེའི་གཡས་ཕྱོགས་ན་རིན་པོ་ཆེ་ཤེས་རབ་འབུམ་དང༌། མཁས་མཆོག་ཉ་དབོན་ཀུན་དགའ་དཔལ། རྒྱལ་སྲས་དངུལ་ཆུ་ཆོས་རྫོང་བའི་ཐུགས་སྲས་རྒྱ་མ་པ་ཡོན་ཏན་འོད་སོགས་ཀྱི་བཞུགས་གནས། ཤུག་པ་གནམ་ཕྱང་བདེ་ཆེན་བྲག་དེའི་སྟོད་ན་མཁས་གྲུབ་ཨོ་རྒྱན་དཀོན་མཆོག་གྲགས་པའི་བཞུགས་གནས། ཕུག་པ་གོང་འོག་གཉིས་ཡོད་པའི་གོང་མ་ན་སློབ་དཔོན་པད་འབྱུང་གི་བཞུགས་གནས། ཕྱིས་གྲུབ་ཐོབ་འདར་འཕྱར་བ་ཡུན་རིང་བཞུགས་ནས་སློབ་དཔོན་གྱིས་ཞལ་མངོན་སུམ་དུ་གཟིགས། སྐྱིད་ཕུག་གི་འོག་ན་དགེ་སློང་བཀྲ་ཤིས་བཟང་པོའི་བཞུགས་གནས་དང༌། རྡོ་རྗེ་གདན་དང༌། པདྨ་གདན་ཞེས་པའི་ཕུག་པ་གཉིས་ནི་ཆོས་རྗེས་འཛིན་པ་མཐར་ཕྱིན་པའི་གནས་ཡིན། ཐོག་མའི་བླ་མ་རྣམ་གསུམ་ཡུན་རིང་བཞུགས་པའི་གཟིམ་ཁང་དང་རྟ་མགྲིན་གྱིས་ཞལ་མངོན་སུམ་དུ་གཟིགས། སྒྲུབ་གནས་དེ་དག་རྒྱས་པར་ཤེས་འདོད་ན་རྗེ་བཙུན་གྱིས་མཛད་པའི་ཇོ་ནང་བའི་གནས་བཤད་ལ་གཟིགས་པར་ཞུ།


text:
སྐུའི་བླ་སྨན་པ་རྣམ་པས་༧གོང་ས་མཆོག་ནས་འབྱུང་འགྱུར་བདུན་ཕྲག་ཁ་ཤས་རིང་སྐུ་ངལ་གསོ་དགོས་སྐོར་ཞུས་པ་ལྟར་ལྷོ་ཨ་ཧྥེ་རི་ཁའི་མཛད་འཆར་རྣམས་ཕྱིར་འཐེན་གནང་ཡོད་འདུག
༧གོང་ས་མཆོག་གི་སྐུ་སྒེར་དྲ་རྒྱའི་ཐོག་གནས་ཚུལ་བཀོད་པ་ལྟར་ན། ༧གོང་ས་མཆོག་གིས་ལྷོ་ཨ་ཧྥེ་རི་ཁའི་བྷོཏ་སོ་ཝ་ན་(Botswana)སྤྱི་མཐུན་རྒྱལ་ཁབ་ཀྱི་སྲིད་འཛིན་ཨེན་ཁེ་མ་(Ian Khama)དང་། སེམས་དང་ཚེ་སྲོག་ཚོགས་པའི་ཚོགས་གཙོ་སུ་སན་བྷ་ཨུར་ཝུ་(Dr. Susan Bauer-Wu)ལགས་གཉིས་ལ། མགོན་པོ་གང་ཉིད་བྷོཏ་སོ་ཝ་ན་ལ་ཕེབས་མ་ཐུབ་པ་དེར་དགོངས་སེལ་གྱི་གསུང་འཕྲིན་ཞིག་བསྩལ་གནང་ཡོད་འདུག
དེ་ཡང་གསུང་འཕྲིན་ནང་། ཟླ་འདིའི་ཕྱི་ཚེས་ ༡༥ ནས་ ༢༠ བར་བྷོཏ་སོ་ཝ་ན་སྤྱི་མཐུན་རྒྱལ་ཁབ་ཀྱི་ནང་འཚོགས་འཆར་ཡོད་པའི་སེམས་དང་ཚེ་སྲོག་གི་ཚོགས་འདུའི་སྟེང་ཁོང་ཕེབས་འཆར་ཡོད་པ་དང་། དེ་བཞིན། ཁུལ་དེར་མཛད་འཆར་གཞན་ཡང་ཡོད་ཀྱང་། འདས་པའི་བདུན་ཕྲག་ཁ་ཤས་ནང་རྒྱ་གར་ནང་མུ་མཐུད་དེ་མཛད་འཕྲིན་སྣ་ཚོགས་བསྐྱངས་དང་སྐྱོང་མུས་ཡིན་སྟབས། ༧མགོན་པ་གང་ཉིད་ཅུང་ཟད་སྐུ་ལས་ཁག་ཡོད་པ་མ་ཟད། སྐུ་སྒེར་གྱི་ལྷ་རྗེ་རྣམ་པས་ཀྱང་སྐུ་ངལ་གསོ་དགོས་པ་ཞུས་ཡོད་པར་བརྟེན། འབྱུང་འགྱུར་གྱི་བདུན་ཕྲག་ཁ་ཤས་རིང་སྐུ་ངལ་གསོ་ཕྱིར་བཞུགས་སྒར་དྷ་རམ་ས་ལར་ཆིབས་ཞབས་བསྐྱང་རྒྱུ་ཡིན་སྐོར་བཀོད་འདུག
གསུང་འཕྲིན་ནང་། བྷོཏ་སོ་ཝ་ན་སྤྱི་མཐུན་རྒྱལ་ཁབ་ཀྱི་སྲིད་འཛིན་ཨེན་ཁེ་མ་ལགས་སུ། རྒྱ་ནག་གིས་ཁོང་གི་གཟིགས་སྐོར་ལ་ངོ་རྒོལ་བྱས་ཀྱང་། དེར་བརྩི་འཇོག་མ་གནང་བར་གཟིགས་སྐོར་དུ་གདན་འདྲེན་ཞུས་པར་སྙིང་ཐག་ནས་བཀའ་དྲིན་ཆེ་དང་རྗེས་སུ་ཡིད་རངས་ཡོད་ཀྱང་། ད་ལན་ཕེབས་མ་ཐུབ་པ་དེར་སྙིང་ཐག་ནས་དགོངས་སེལ་ཞུ་ཡི་ཡོད་སྐོར་གསུངས་ཡོད་འདུག
དེ་བཞིན། ཐེངས་འདིའི་སེམས་དང་ཚེ་སྲོག་གི་ཚོགས་འདུ་གོ་སྒྲིག་ཚོགས་ཆུང་གི་ཚོགས་གཙོ་ཌོག་ཏར་སུ་སེན་བྷ་ཨུར་ཝུ་ལགས་སུ། བྷོཏ་སོ་ཝ་ནར་ཆིབས་སྒྱུར་བསྐྱང་སྟེ་སེམས་དང་ཚེ་སྲོག་གི་ཚོགས་འདུར་མཉམ་ཞུགས་གནང་བར་ཐུགས་འདོད་ཀྱང་། ཕེབས་མ་ཐུབ་པ་དེར་དགོངས་སེལ་ཞུ་ཡི་ཡོད་པ་མ་ཟད། ཁོང་མཉམ་ཞུགས་མ་ཐུབ་ཀྱང་བགྲོ་གླེང་ཚོགས་འདུ་དེ་མུ་མཐུད་ནས་གནང་སྟེ་མཇུག་སྐྱོང་དགོས་པའི་ཐུགས་རེ་གནང་ཡོད་འདུག
རྒྱ་ནག་ཕྱི་འབྲེལ་ལས་ཁུངས་ཀྱི་མགྲིན་ཚབ་པ་ལུ་ཁང་(Lu Kang)གིས། བྷོཏ་སོ་ཝ་ན་སྤྱི་མཐུན་རྒྱལ་ཁབ་ལ་བོད་དང་འབྲེལ་བའི་གནད་དོན་ཐད་ཐག་གཅོད་ལེགས་པོ་བྱེད་དགོས་པ་དང་། རྒྱ་ནག་གི་འདོད་དོན་ལ་སྙིང་ཐག་པ་ནས་གུས་བརྩི་ཞུ་དགོས་ཞེས་བརྗོད་ཡོད་པ་མ་ཟད། རྒྱ་ནག་གིས་རྒྱལ་ཁབ་གཞན་གྱི་གནད་དོན་ཐད་ཐེ་གཏོགས་བྱེད་ཀྱི་མེད་སྟབས། རྒྱལ་ཁབ་གཞན་གྱིས་རྒྱ་ནག་གི་གནད་དོན་དང་འབྲེལ་ཡོད་ལ་ཐེ་གཏོགས་བྱས་ཏེ། རྒྱ་ནག་གི་འདོད་དོན་ལ་གནོད་འཚེ་བྱས་ན་ནམ་ཡང་འགྲིག་ཐབས་མེད་སྐོར་ཉེན་བརྡ་བཏང་ཡོད་འདུག་
སྐབས་དེར་བྷོཏ་སོ་ཝ་ན་གཞུང་གིས་རྒྱ་ནག་ལ་༧གོང་ས་མཆོག་གི་གཟིགས་སྐོར་དེ་ནི་བྷོཏ་སོ་ཝ་ན་གཞུང་གིས་གདན་འདྲེན་ཞུས་པ་ཞིག་མིན། འོན་ཀྱང་། ༧གོང་ས་མཆོག་ཆིབས་སྒྱུར་གནང་སྐབས་བྷོཏ་སོ་ཝ་ན་གཞུང་ངོས་ནས་རྒྱལ་ཁབ་གཅིག་གི་ཕྱི་དྲིལ་མི་སྣ་ཞིག་ལ་གུས་བརྩི་དང་ཆེ་མཐོང་འབུལ་བ་བཞིན་གནང་རྒྱུ་ཡིན་ཚུལ་ལན་འདེབས་གནང་ཡོད་པ་རེད།
༧གོང་ས་མཆོག་ཨ་ཧྥེ་རི་ཁའི་རྒྱལ་ཁབ་ཁག་ཏུ་ཕེབས་མ་ཐུབ་པ་ནི་ད་རེས་ཐེངས་གསུམ་པ་དེ་ཆགས་ཡོད་འདུག རྒྱ་ནག་གི་གནོན་ཤུགས་འོག་ཕྱི་ལོ་ ༢༠༡༡ ལོར་༧གོང་ས་མཆོག་གི་ཆོས་གྲོགས་ཡེ་ཤུའི་བླ་དཔོན་ཊུ་ཊུ་(Tutu)མཆོག་དགུང་གྲངས་ ༨༠ ཕེབས་པའི་མཛད་སྒོར་ཕེབས་རྒྱུའི་མཐོང་ཆེན་སྤྲད་མེད་པ་དེ་ཐེངས་དང་པོ་དང་། ཐེངས་གཉིས་པ་ནི་ ༢༠༡༤ ལོར་མི་རིགས་དཀར་ནག་དབྱེ་འབྱེད་ཀྱི་ལམ་ལུགས་མཇུག་བསྡུས་ནས་ལོ་ངོ་ ༢༠ འཁོར་བའི་མཛད་སྒོར་འཛམ་གླིང་གི་ནོར་བྷེལ་གཟེངས་རྟགས་བཞེས་མཁན་རྣམས་ལྷན་ཞུགས་ཀྱིས་བགྲོ་གླེང་ཚོགས་འདུར་ཐོངས་མཆན་ཕུལ་མེད་པ་རེད།
རྒྱ་ནག་དང་ཨ་ཧྥི་རི་ཀའི་རྒྱལ་ཁབ་ཁག་གི་བར་ཚོང་འབྲེལ་ཤུགས་ཆེན་པོ་བྱེད་ཀྱི་ཡོད་པ་མ་ཟད། རྒྱ་ནག་གིས་རྒྱལ་ཁབ་དེ་དག་ནང་ཚོང་གི་མ་རྩ་ཆེན་པོ་འཇོག་གི་ཡོད་འདུག ཨ་ཧྥེ་རི་ཁའི་རྒྱལ་ཁབ་མང་ཆེ་ཤོས་ནི་ད་ལྟ་དེང་དུས་ཀྱི་འཕྲུལ་ཆས་དང་ཤེས་ཡོན་གང་གི་ཆ་ཤས་ཀྱང་རྗེས་ལུས་ཡིན་པར་བརྟེན། རྒྱ་ནག་གིས་རྒྱལ་ཁབ་དེ་དག་གི་ནང་གཞུང་ལམ་དང་། ཆུ་མཛོད། ཆུ་གློག གནམ་ཐང་། དེ་བཞིན། སློབ་གྲྭ་སོགས་གསར་འཛུགས་བྱེད་པར་རོགས་རམ་བྱེད་ཀྱི་ཡོད་འདུག
གསར་འགོད་པ། ཉི་མ་ཚེ་རིང་།


text:
——ཐོབ་ཐང་རྩོད་ལེན་པ་བཀྲ་ཤིས་དབང་ཕྱུག་གི་སྙིང་སྟོབས་གླེང་བ།
ཚོང་ལས་ཙག་ཙིག་གཉེར་བཞིན་པའི་བོད་མི་ཚོང་པ་ཞིག་གིས་རང་གི་ལྷན་སྐྱེས་ཀྱི་འོས་འགན་ལྟར་ཕ་སྐད་ལ་སྲུང་སྐྱོབ་ཀྱི་ལས་དག་ཁུར་ལེན་བྱས་པ་ཙམ་དང་། རྩ་ཁྲིམས་དང་བཅའ་ཁྲིམས་སུ་མངའ་བའི་ཁྲིམས་ལུགས་ལྟར་སྐད་ཡིག་སློབ་སྦྱོང་དང་བཀོལ་སྤྱོད་ཀྱི་ཐོབ་ཐང་རྩོད་ལེན་བྱས་པའི་བྱུང་བ་ཨ་རིའི་སྨྱན་བྱེད་གྲགས་ཅན༼ནིའུ་ཡོག་དུས་བབ༽ལ་བརྗོད་པ་ཙམ་ལ་རྐྱེན་བྱས་ཏེ། ལོ་གཉིས་ལྷག་ལ་ཁྲིམས་འགལ་བཙོན་འཇུག་བཀག་ཉར་གྱི་རྗེས་སུ། ཟླ་འདིའི་ཚེས ༤འི་ཉིན། བཀྲ་ཤིས་དབང་ཕྱུག་ལགས་ལ་ཁྲིམས་དཔྱོད་བྱས་ཡོད་པ་དང་། བཀྲ་ཤིས་དབང་ཕྱུག་ལགས་ཀྱིས་ཁྲིམས་དཔྱོད་སྐབས། “གང་གི་བྱ་སྤྱོད་ནི་རྒྱལ་ཁབ་ཀྱི་དབང་བསྒྱུར་ལ་ངོ་རྒོལ་མིན་ལ་ངན་སྐུལ་བྱས་པའང་མིན” ཞེས་རང་གིས་རང་ལ་དག་འབུད་བྱས་འདུག
བཀྲ་ཤིས་དབང་ཕྱུག་ལགས་ད་ལྟ་ཕོ་ལོ ༣༢ ཡིན་ཞིང་། ཆུ་ཚོད་འགའི་རིང་གི་ཁྲིམས་དཔྱོད་དེ་ཁོང་གི་ཕ་ཡུལ་རྒ་སྐྱེ་རྒུ་མདོ་རུ་སྤེལ་འདུག རྒ་སྐྱེ་རྒུ་མདོ་མཚོ་སྔོན་ཞིང་ཆེན་གྱི་ཁོངས་སུ་གཏོགས་ཤིང་། ལོ་གཉིས་ཀྱི་སྔོན་ལ་ཉེན་རྟོག་པས་བཀྲ་ཤིས་དབང་ཕྱུག་ལགས་འཛིན་བཟང་དང་བཀག་ཉར་བྱས་པ་རེད།
༢༠༡༥ལོར། ཨ་རིའི་སྨྱན་བྱེད༼ནིའུ་ཡོག་དུས་བབ༽ཀྱིས་སྔ་རྗེས་སུ་བཀྲ་ཤིས་དབང་ཕྱུག་ལགས་ཀྱིས་ཕ་སྐད་སྲུང་སྐྱོབ་དང་ཐོབ་ཐང་རྩོད་ལེན་དང་འབྲེལ་ཡོད་གསར་འགྱུར་ཞིག་དང་དངོས་བྱུང་བརྙན་ཐུང་ཞིག་བཟོ་སྒྲིག་སྤེལ་གཏོང་གནང་རྗེས། རྒྱ་ནག་དེང་གཞུང་གིས་བཀྲ་ཤིས་དབང་ཕྱུག་ལགས་ལ “རྒྱལ་ཁབ་ཁ་བྲལ་ངན་སྐུལ” ཞུས་པའི་ཉེས་མིང་བཙུགས་པ་རེད། གལ་སྲིད་ཉེས་མིང་དེ་ཕོག་པའི་དབང་དུ་སོང་ཚེ། ཉུང་མཐའ་ཡང་ལོ ༡༥འི་བཙོན་འཇུག་ཁྲིམས་ཆད་ཕོག་སྲིད་པ་རེད། གཞུང་ཕྱོགས་ཀྱི་ཞུ་སྦྱོར་གྱི་དཔང་རྟགས་ཀྱི་ཡོང་ཁུངས་གཙོ་བོ་དེ ‘བརྙན་ཐུང’ དེ་ཡིན་ཞིང་། ཡུལ་ཤུལ་མི་དམངས་འབྲིང་རིམ་ཁྲིམས་ཁང་གིས་ཁྲིམས་དཔྱོད་སྐབས ༼ནིའུ་ཡོག་དུས་བབ༽ཀྱིས་བཟོ་སྒྲིག་གནང་བའི་དངོས་བྱུང་བརྙན་ཐུང་དེ་གཟིགས་འབུལ་གནང་ཡོད་ཚུལ་བཀྲ་ཤིས་དབང་ཕྱུག་གི་ཁྲིམས་རྩོད་པས་འགྲེལ་བརྗོད་གནང་འདུག
འདྲི་ཞིབ་ཆུ་ཚོད་འགའི་རིང་ལས་བྱས་མེད་མོད། ཁྲིམས་དཔོན་ཆེ་མོས་དཔྱད་མཚམས་རྗེས་སུ་གསལ་བསྒྲགས་བྱ་རྒྱུ་ཡིན་ལུགས་བསྒྲགས་པ་ལས་དུས་ཆད་བསྒྲིགས་མེད། རྒྱུན་སྲོལ་ལྟར་ན། རྒྱ་ནག་དམར་ཤོག་ཚོགས་པས་བཏང་འཛིན་འོག་གི་ཁྲིམས་ཁང་གིས་ཞུ་སྦྱོར་ཕྱི་མའམ་གྱོད་ཡ་ཉེས་མེད་དུ་གཏོང་བའི་དཔེ་ནི་ཉིན་མོའི་སྐར་མ་བཞིན་ཤིན་ཏུ་དཀོན། ལྷག་པར་དུ་ཆབ་སྲིད་རྩོད་ཉོག་ལ་ཐུག་པའི་གྱོད་དོན་རིགས་དེ་བས་ཀྱང་ངོ།
ཁྲིམས་ཞིབ་སྐབས་སུ། བཀྲ་ཤིས་དབང་ཕྱུག་ལགས་ཀྱིས་རྒྱ་སྐད་ཀྱིས་རང་ཉིད་ལ་དག་འབུད་བྱས་ཡོད་པ་དང་། གང་ཉིད་ཀྱིས་བོད་ཀྱི་སྐད་དང་ཡི་གེ་སླར་གསོའི་ཆེད་ཧུར་བརྩོན་གནང་བའི་བྱ་སྤྱོད་རིགས་ནི་ཉེས་པ་བསགས་པའི་བྱ་སྤྱོད་ཡིན་ལུགས་ཉེས་མེད་ཉེས་འཛུགས་ཀྱི་འཁྱོག་བཤད་ལ་ངོས་ལེན་མཐའ་གཅིག་ཏུ་བྱས་མེད་པ་དང་། བཀྲ་ཤིས་དབང་ཕྱུག་ལགས་ཀྱིས “ངས་བོད་རང་བཙན་སྒྲོག་གིན་མེད་མོད། འོན་ཀྱང་རྒྱ་ནག་གི་རྩ་ཁྲིམས་སུ་མངའ་བའི་གྲངས་ཉུང་མི་རིགས་ཀྱི་རང་སྐྱོང་ཐོབ་ཐང་དང་ཁེ་ཕན་རྩོད་ལེན་བྱེད་རྒྱུ་ཡིན” ཞེས་གསལ་འདེབས་གནང་ཞིང་། དེ་ཡང་ཁོང་གིས། “བདག་གིས་ཞུ་གཏུག་གི་ཐབས་ལམ་ལ་བརྟེན་ནས་ས་གནས་གཞུང་གིས་བོད་ཀྱི་སྐད་ཡིག་སློབ་གསོ་སྣང་མེད་དུ་བཞག་དང་འཇོག་གིན་པའི་ཁྲིམས་ལུགས་དང་འགལ་བའི་བྱ་སྤྱོད་ལ་ཁ་ལོ་བསྒྱུར་རྒྱུར་འབད་བརྩོན་བྱས་པ་ཙམ་ཡིན་ན། བདག་གིས་མི་སེར་གྱི་སྐྱོན་བརྗོད་ཀྱི་ཐོབ་ཐང་བཀོལ་སྤྱོད་བྱས་པ་ལས་ཁྲིམས་འགལ་གྱི་བྱ་བ་སྤྱོད་པ་ཅི་ཡང་སྤེལ་མེད” ཅེས་གསེད་བཀྲོལ་གནང་བ་དང་ཆབས་ཅིག “བདག་གིས་རྒྱལ་ཁབ་ཁ་བྲལ་གཏོང་རྩིས་མེད་ལ། རང་ཉིད་ནི་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་མི་སེར་ཞིག་ཡིན་པའི་ཆ་ནས་མི་སེར་ཐོབ་ཐང་ལོངས་སུ་སྤྱད་པ་ཙམ་ཡིན། བོད་རིགས་རྣམས་ཀྱང་རྒྱ་ནག་གི་མི་སེར་ཡིན” ཞེས་ནན་གྱིས་བརྗོད་ལུགས་ཁོང་གི་ཁྲིམས་རྩོད་པའི་གྲས་ལིང་ཞོ་ཇུན་གྱི་ཁྲིམས་ཁང་ཕྱི་རོལ་དུ་བཤད་འདུག
༼ནིའུ་ཡོག་དུས་བབ༽ཀྱི་གསར་འགོད་པ་ཞིག་ཁྲིམས་དཔྱོད་སྐབས་ཟུར་ཉན་བྱེད་རྒྱུའི་དགོས་འདུན་སྙན་ཞུ་ཐེངས་མང་པོར་ཕུལ་ཡང་། དགོས་འདུན་དེ་ཁྲིམས་ཁང་གིས་རྩིས་མེད་རྣམ་པར་བཅད་འདུག
གྱོད་དོན་དེར་རྒྱལ་སྤྱིའི་སྤྱི་ཚོགས་ཀྱིས་དོ་སྣང་མི་ཆུང་ཞིག་གནང་ཡོད་ལ། ཨ་མེ་རི་ཀ་དང་། འཇར་མཱ་ནེ། དབྱིན་ཇུ། ཁཱ་ན་ཌ། ཡོ་རོབ་མཉམ་འབྲེལ་སྒྲིག་འཛུགས་བཅས་ཀྱི་ཕྱི་འབྲེལ་མི་སྣ་སོགས་ཀྱིས་ཀྱང་ཁྲིམས་དཔྱོད་སྐབས་ཟུར་ཉན་ཆོག་པའི་འདོད་མོས་བཏོན་ཡོད་ཀྱང་། ཚང་མ་རྩིས་མེད་རྣམ་པར་བཅད་འདུག
རྒྱ་ནག་གཞུང་གི་བྱ་སྤྱོད་དེ་ནི་མི་རྣམ་བློ་ཕམ་ཡིད་ཆད་ཆོག་པའི་གསལ་བརྡ་ཞིག་ཡིན། གཞུང་ལ་སྐྱོན་བརྗོད་བྱས་མི་ཆོག་པ་དང་བྱེད་མཁན་བྱུང་ན་དྲག་གནོན་བྱེད་རྒྱུ་དེ་རེད། ཅེས ༼ནིའུ་ཡོག་དུས་བབ༽ཀྱི་མགྲིན་ཚབ་པ་སྐུ་ཞབས་ཧཱ་ལགས་ཀྱིས་གློག་འཕྲིན་བརྒྱུད་བརྗོད་འདུག
ཁྲིམས་དཔྱོད་མ་བྱས་གོང་། བཀྲ་ཤིས་དབང་ཕྱུག་ལགས་ཀྱི་གཉེན་ཉེ་དང་སྤུན་མཆེད་བཅུ་གྲངས་ཤིག་ཁྲིམས་ཁང་ཕྱི་རོལ་དུ་འདུས་ཡོད་པ་དང་། ཁྲིམས་ཁང་གིས་ཁོང་ཚོའི་ཁྲོད་ཀྱི་མི ༡༥ ཁྲིམས་དཔྱོད་སྐབས་ཟུར་ཉན་དུ་ཕེབས་ཆོག་ལུགས་སྔ་ས་ནས་བརྡ་བརྒྱབས་འདུག ཡིན་ན་ཡང་། ཁྲིམས་དཔྱོད་དངོས་སུ་བྱེད་སྐབས་ཁོང་གི་ནང་མི་གསུམ་ལས་ཁྲིམས་དཔྱོད་སར་བཏང་མི་འདུག
བཀྲ་ཤིས་དབང་ཕྱུག་གི་གཅེན་མོའི་བཟའ་ཟླ་བསོད་ནམས་ཚེ་རིང་ལགས་ཀྱིས་ཁྲིམས་དཔྱོད་ཀྱི་རྗེས་སུ་བཤད་རྒྱུར། “ཁོང་ཚོས་བཀྲ་ཤིས་དབང་ཕྱུག་ལ་བཙུགས་པའི་ཉེས་མིང་གཙོ་བོ་དེ་བརྙན་ཐུང་དེ་རེད། ཁོང་ཚོའི་བཤད་སྟངས་ལྟར་ན། ཕྱི་རྒྱལ་གྱི་སྨྱན་བྱེད་ཅིག་ལ་དེ་ལྟ་བུའི་སྨྲ་བ་བརྗོད་པ་དེ་ནི་རྒྱ་ནག་རྒྱལ་ཁབ་ལ་བརྙས་བཅོས་བཏང་བ་རེད་ཟེར”། བསོད་ནམས་ཚེ་རིང་གིས་བཤད་པའི ‘བརྙན་ཐུང’ དེ་ནི ༼ནིའུ་ཡོག་དུས་བབ༽ ཀྱིས་བཟོ་སྒྲིག་གནང་བའི་བཀྲ་ཤིས་དབང་ཕྱུག་དང་འབྲེལ་བའི་བརྙན་ཐུང་དེ་རེད།
བཀྲ་ཤིས་དབང་ཕྱུག་ལགས་དུས་ཡུན་རིང་པོར་གཞི་མེད་སྐྱོན་འཛུགས་ཀྱིས་བཀག་ཉར་བྱས་པར། མི་ཐོབ་སྒྲིག་འཛུགས་དང་། བཙན་བྱོལ་བོད་མིའི་སྒྲིག་འཛུགས་དང་སྐྱིད་སྡུག ཚོགས་པ་ཁག དེ་བཞིན་ཨ་མེ་རི་ཀའི་རྒྱ་ནག་གཞུང་ཚབ་པ་ཟུར་བ་ཐེ་བའི་ཕྱི་རྒྱལ་གཞུང་ཁག་གིས་སུན་འབྱིན་དང་སྐྱོན་བརྗོད་རབ་དང་རིམ་པ་བྱས་ཡོད།
བཀྲ་ཤིས་དབང་ཕྱུག་གི་གྱོད་དོན་གྱིས་ཁོང་གིས་དེ་སྔ་བཏང་བའི་ཉེན་བརྡ་དེ་ལ་མི་རྣམས་པའི་དོ་སྣང་ཡང་བསྐྱར་བསླངས་ཡོད། ཉེན་བརྡ་དེ་ནི། རྒྱ་ནག་གཞུང་གི་བོད་ཀྱི་སྐད་ཡིག་སློབ་གསོ་དང་བཀོལ་སྤྱོད་བྱེད་རྒྱུ་ཚད་བཀག་གི་སྲིད་ཇུས་འོག བོད་ཀྱི་སྐད་དང་ཡི་གེ་འཇིག་ཉེན་ལ་ཐུག་ཡོད་ལ། གནད་དོན་དེ་བོད་ཁུལ་ཧྲིལ་བོར་ཁྱབ་ཡོད་ལ་རྒ་སྐྱེ་རྒུ་མདོ་ནའང་གནད་དོན་དེ་ཡོད་མུས་སུ་ཡིན།
རྒྱ་ནག་གཞུང་གིས་བོད་རིགས་རང་སྐྱོང་ལྗོངས་གཅིག་མ་གཏོགས་དབྱེ་འཛུགས་བྱས་མེད་ལ། བོད་ཁུལ་གཞན་རྣམ་རྒྱ་ནག་གི་ཞིང་ཆེན་བཞི་རུ་ཁ་འབྲལ་ཁག་བགོས་བྱས་ཡོད། དེ་ནི་རྒྱ་ནག་གི “ཁག་བགོས་ནས་དབང་བསྒྱུར་བའི” ཆབ་སྲིད་རིག་གནས་དེའི་འབྲས་བུ་ཡིན་པ་སྨོས་མ་དགོས་ཤིང་། བོད་ཀྱི་སྐད་དང་ཡི་གེས་གཙོས་རིག་གཞུང་རྩ་མེད་གཏོར་བཤིག་གི་སྲིད་ཇུས་རིགས་ནི་དམར་ཤོག་སུ་ལེན་གྱི་སྲིད་འཛིན་ཟུར་པ་ཧྲི་ཏཱ་ལིན་གྱིས “མི་རིགས་ཤིག་རྩ་མེད་དུ་གཏོང་དགོས་ན་ཐོག་མར་མི་རིགས་དེའི་རིག་གཞུང་རྩ་མེད་དུ་གཏོང་དགོས་པའི” སློབ་སྟོན་ལས་བྱུང་བ་ཤར་སྟག་ཡིན།
རྒྱ་ནག་གིས་པེ་ཅིང་ས་ཁུལ་གཅིག་གི་ཡུལ་སྐད་རྒྱ་ནག་ཧྲིལ་བོའི་སྤྱི་སྐད་དུ་གཏན་འབེབས་བརྒྱུད། སློབ་གསོ་དང་། ཐུང་མོང་ལས་དོན། རླུང་བརྙན་འཕྲིན་སོགས་སྨྱན་བྱེད་ཁག་ཏུ་རྒྱ་ནག་གཞུང་གིས་གཏན་འབེབས་བྱས་པའི་སྤྱི་སྐད་དེ་ཁོ་ན་མ་གཏོགས་བཀོལ་སྤྱོད་མ་ཆོག་པའི་སྲིད་ཇུས་འོག གྲང་ཉུང་མི་རིགས་དང་། ཐ་ན་ཀྲུང་ཡོན་ས་ཆེན་སྟེང་གི་བཙན་གྱིས་གཅིག་གྱུར་བྱས་པའི་ཡུལ་གྲུ་མང་པོའི་ཡུལ་སྐད་མང་པོ་ཞིག་དང་ས་གནས་རིག་གནས་མང་པོ་ཞིག་རྩ་བརླག་ཏུ་འགྲོ་བཞིན་བའི་གནས་སྟངས་སྔ་མོ་ནས་ཤར་ཡོད། གལ་ཏེ་རྒྱ་ནག་གི་འདོད་མོས་ལྟར་སོང་ཚེ། རྒྱ་ནག་རང་གི་གྱོང་ཆེན་པོ་ཞིག་ཡིན་པའི་མ་ཚད་སྤྱིར་ན་འགྲོ་བ་མིའི་གྱོང་གུད་ཞིག་ཀྱང་ཡིན།
༢༠༠༨ལོར། ནག་གཞུང་གིས་ཆེད་དུ་གཏན་འབེབས་དང་ལག་ལེན་དུ་བསྟར་བཞིན་པའི་གདུག་རྩུབ་ཆེ་བའི་སྲིད་ཇུས་རིགས་ལ་ངོ་རྒོལ་མཚོན་ཆེད། བོད་ས་ཧྲིལ་བོར་ས་བྱི་ཞི་རྒོལ་ཆེན་མོ་ལངས་པ་རེད། དུས་དེ་ནས་བཟུང་། རྒྱ་ནག་གཞུང་གིས་མངོན་གསལ་དོད་པོས་གདུག་ཇེ་རྩུབ་དང་། ངམ་ཇེ་ནག གཞི་ཇེ་ཆེ། སྣ་ཇེ་མང་གི་སྲིད་ཇུས་མང་པོ་ཞིག་བདེ་འཇགས་སྲུང་སྐྱོབ་ལ་ཁ་གཡར་ནས་བོད་ཁུལ་ཡོངས་སུ་ལག་བསྟར་བྱས་དང་བྱེད་ཀྱིན་ཡོད། ནང་སྒོས་སུ་བོད་ཀྱི་སློབ་གསོ་དང་། དགོན་སྡེ། རིག་གཞུང་འཚོ་བར་བཀག་བསྡོམས་ནན་མོ་བྱས་ཡོད། དཔེ་མཚོན་གསལ་བོ་ཞིག་ནི། རང་སྐྱོང་བཏགས་པའི་བོད་ཁུལ་གྱི་སློབ་གྲྭ་ཆེ་འབྲིང་ཆུང་གསུམ་དུ་བོད་ཀྱི་སྐད་ཡིག་གཅིག་པུ་ལས་གཞན་བསླབ་གཞི་ཚང་མ་རྒྱ་ཡིག་གིས་སློབ་ཁྲིད་བྱེད་རྒྱུའི་སྲིད་ཇུས་དང་། དེ་བཞིན་རྒྱ་ནག་གཞུང་ལ་ངོ་རྒོལ་རིགས་ཀྱི་ལས་འགུལ་རིགས་ཐེངས་གཅིག་ལའང་བྱུང་མྱོང་མེད་པའི་བླ་མ་རུང་ཆོས་སྒར་གྱི་གྲྭ་བཙུན་ཕྱིར་ཕུད་དང་གྲྭ་ཤག་གཏོར་བཤིག ལོ་སྔོན་མའི་སྤྱི་ཟླ ༨ པ་ནས་བླ་རུང་ཆོས་སྒར་དུ་ཏང་གི་རྩ་འཛུགས་བཙུགས་ནས་ཆོས་སྒར་ཏང་སྒར་དུ་བསྒྱུར་བ་ལྟ་བུའོ།
གནས་སྟངས་དེ༧རྒྱལ་བ་པན་ཆེན་གཉིས་དང་མཛའ་གྲོགས་ཡིན་པའི་རྒྱ་ནག་གི་དབུ་ཁྲིད་འདས་པོ་ཞི་ཀྲུང་ཞོང་གི་བུ་ཞི་ཅིན་ཕེང་གི་སྲིད་འཛིན་དུས་ཡུན་རིང་ལྷག་པར་ཇེ་དམ་ཇེ་དྲག་ཏུ་ཕྱིན་ཡོད། ཞི་ཅིན་ཕེང་རིང་གི་གྲངས་ཉུང་མི་རིགས་ཐད་ཀྱི་སྲིད་ཇུས་རིགས་ཀྱིས་འདུ་ཤེས་ཤིག་མངོན་པར་གསལ་ཡོད། དེ་ནི་གྲངས་ཉུང་མི་རིགས་ཚོ་རྒྱ་ནག་ཆེན་པོའི་སྤྱི་ཚོགས་སུ་འཐིམ་རྒྱུར་སྐུལ་འདེད་བྱ་རྒྱུ། དེ་ཡིས་ཁོངས་སུ་གྲངས་ཉུང་མི་རིགས་ཚོས་རང་གི་ཕ་སྐད་གཡུག་ནས་རྒྱའི་སྤྱི་སྐད་སློབ་རྒྱུ་དང་བཤད་རྒྱུ། དབུས་གཞུང་གིས་དེ་ཚོ་དབུལ་ཕོངས་ལས་ཐར་ཐབས་སུ་འབད་རྒྱུ། དེའི་དྲིན་ལན་ལྟ་བུ་རུ་པེ་ཅིང་གཞུང་ལ་བློ་དཀར་སེམས་དཀར་འཛིན་རྒྱུ།
དེ་སྔ་དགོན་པ་ཞིག་ཏུ་ལོ་གསུམ་རིང་དགེ་འདུན་པའི་སྐྱེ་བ་བླངས་མྱོང་བའི་བཀྲ་ཤིས་དབང་ཕྱུག་ལགས་ཁོང་གི་ཕུ་བོའི་རོགས་འདེགས་འོག་བོད་ཡིག་རང་སློབ་བརྒྱབས་པ་དང་། ཁོང་ནི་བོད་མི་རིགས་ཀྱི་སྐད་ཡིག་རིག་གནས་སྲུང་སྐྱོབ་ལ་འབད་པའི་དགེ་རྒན་དང་། གྲྭ་བཙུན། གཞས་པ་གཞས་མ། སྒྱུ་རྩལ་བ། ཚོང་པ་བཅས་ཀྱིས་གྲུབ་པའི་ཚོགས་པ་ཞིག་གི་ཚོགས་མིའང་ཡིན།
བོད་ཁུལ་གྱི་རིག་གནས་དང་སྐད་ཡིག་སྣ་མང་རང་བཞིན་ལ་ཞིབ་འཇུག་གནང་མཁན་ཨོ་སི་ཊི་རེ་ལེ་ཡའི་འགྲོ་བ་མིའི་རིག་པ་བ་སྐུ་ཞབས་རོ་ཁེ་ལགས་ཀྱིས་གསུང་པ་ནང་བཞིན། “བོད་ཁུལ་དུ་བོད་ཀྱི་སྐད་དང་ཡི་གེ་སྲུང་སྐྱོབ་དང་དར་སྤེལ་ལ་འབད་པའི་ལས་འགུལ་སྣ་མང་ཞིག་འདུག དོན་དངོས་སུ་ཅི་ཞིག་བྱུང་ཟིན་པ་ཤེས་ཐབས་བྲལ། གནས་ཚུལ་མང་པོ་ཞིག་མི་རྣམས་པས་ཤེས་མི་ཐུབ་པའི་གནས་སུ་བྱུང་གིན་ཡོད”། ཅེས་པ་ལྟ་བུ་རེད། བཀྲ་ཤིས་དབང་ཕྱུག་གི་དོན་རྐྱེན་དེ་ཨ་རིའི་ནིའུ་ཡོག་དུས་བབ་དང་འབྲེལ་བ་ཆགས་སྟབས། དུས་ནས་དུས་སུ་རྒྱལ་སྤྱིའི་སྨྱན་བྱེད་ཁག་ཏུ་ཐོན་གྱིན་ཡོད་པ་རེད། དེ་མ་ཡིན་པའི་གནས་ཚུལ་མང་པོ་ཞིག་རྩ་བ་ཉིད་ནས་ཤེས་ཐུབ་ཀྱིན་མེད་ལ། ལ་ལ་ཞིག་ལོ་ཤས་རྗེས་སུ་གཞི་ནས་ཕྱི་རོལ་ཡུལ་གྱིས་ཤེས་ཀྱིན་ཡོད།
དེ་སྔ་བཀྲ་ཤིས་དབང་ཕྱུག་ལགས་འཛིན་བཟུང་བཀག་ཉར་མ་བྱས་གོང་། དྲྭ་རྒྱ་བརྒྱུད་བོད་ཀྱི་ཐོན་རྫས་བཅའ་དངོས་རིགས་ཏེ་དབྱར་རྩྭ་དགུན་འབུ་སོགས་བཙོང་ནས་འཚོ་བ་རོལ་ཐབས་བྱེད་ཀྱིན་ཡོད་མོད། ལས་ཞོར་དུ་རང་མི་རིགས་ཀྱི་རིག་གཞུང་དར་སྤེལ་དང་སྲུང་སྐྱོབ་ཀྱི་ལས་དོན་ཐད་འགན་ཁུར་ལེན་བྱས་ནས་ཐོབ་ཐང་རྩོད་ལེན་པ་ཞིག་གི་བྱ་བཞག་འགོ་ཚུགས་འདུག
༢༠༡༥ལོར ༼ནིའུ་ཡོག་དུས་བབ༽ཀྱིས་བཟོ་སྒྲིག་བྱས་པའི་དུས་ཡུན་སྐར་མ ༩ ཅན་གྱི་བརྙན་ཐུང་དེའི་ནང་། བཀྲ་ཤིས་དབང་ཕྱུག་ལགས་ཀྱིས། “ཆབ་སྲིད་ཀྱི་ཆ་ནས་བཤད་ན། མི་རིགས་ཤིག་གིས་མི་རིགས་གཞན་ཞིག་རྩ་མེད་དུ་གཏོང་དགོས་ན། ཐོག་མར་མི་རིགས་དེའི་རིག་གཞུང་རྩ་མེད་དུ་གཏོང་དགོས། ཕུགས་ཀྱི་དམིགས་ཡུལ་ནི་མི་རིགས་དེ་རྩ་མེད་དུ་གཏོང་རྒྱུའི་ཆེད་དུ་ཡིན”། ཞེས་བརྗོད་འདུག
དངོས་བྱུང་བརྙན་ཐུང་དེའི་ནང་། བཀྲ་ཤིས་དབང་ཕྱུག་ལགས་རྒྱ་ནག་གི་རྒྱལ་ས་པེ་ཅིང་ལ་སོང་ནས། ཆེས་མཐོ་ཁྲིམས་ཁང་དང་། ཁྲིམས་རྩོད་པ། དེ་མིན་རྒྱ་ནག་གི་བརྙན་འཕྲིན་ཁང་གཙོ་བོ་དབུས་བརྙན་འཕྲིན་ཁང་སོགས་ཀྱི་རྒྱབ་སྐྱོར་དང་དོ་སྣང་ཡོང་ཐབས་གནང་ཡང་ལེགས་འགྲུབ་བྱུང་མེད།
བརྙན་ཐུང་དེ་དང་འབྲེལ་ཡོད་གནས་ཚུལ་སྤེལ་ནས་ཟླ་གཉིས་ཀྱི་རྗེས་སུ། བཀྲ་ཤིས་དབང་ཕྱུག་ལགས་གློ་བུར་དུ་འཇའ་ཡལ་བ་ལྟར་འཇིག་རྟེན་མི་ཡུལ་ནས་ཆ་མེད་རྒྱུས་མེད་དུ་གྱུར་སོང་། ཁོང་བོར་བརླག་ཏུ་ཕྱིན་ནས་ཟླ་གཉིས་ཀྱི་རྗེས་སུ་ད་གཟོད་ཁོང་གི་ནང་མིའི་ཁོང་རྒྱ་ནག་གི་ཉེན་རྟོག་པས་འཛིན་བཟུང་དང་བཀག་ཉར་བྱས་ཡོད་པའི་གནས་སྟངས་ཤེས་རྟོགས་བྱུང་བ་རེད།
ཟླ་བ་འདིའི་ཚེས ༤འི་ཉིན། ཁྲིམས་ཁང་ཕྱི་རོལ་ན་བཀྲ་ཤིས་དབང་ཕྱུག་གི་གཉེན་ཆེ་སྤུན་མཆེད་སྐོར་ཞིག་ལས་རྒྱབ་སྐྱོར་བ་གཅིག་ཀྱང་མི་འདུག ༼ནིའུ་ཡོག་དུས་བབ༽ཀྱི་གསར་འགོད་པ་ཁི་རི་སི བྷག་ལེ(Chris Buckley)ལགས་ཀྱིས་ཉེ་འཁྲིས་ཀྱི་བོད་མི་ཚོ་དང་། གྲྭ་བཙུན་སྐོར་ཞིག་ལ་བཀྲ་ཤིས་དབང་ཕྱུག་གི་དོན་རྐྱེན་དེ་ཤེས་རྟོགས་ཡོད་མེད་འདྲི་རྩད་བྱས་དུས། མི་ཉུང་ཉུང་ཞིག་གིས་ཤེས་ལུགས་བཤད་པ་ལས་མང་ཆེ་བས་ཤེས་མི་འདུག
༧ཀུན་གཟིགས་པན་ཆེན་སྣང་བ་མཐའ་ཡས་བཅུ་བ་ཆེན་མོ་མཆོག་གི་སྐུ་དྲན་ལ། བོད་ཁམས་གང་སར་མི་རིགས་སློབ་གྲྭ་ཟེར་བ་བཙུགས་ནས་སློབ་གྲྭ་དེ་དག་ཏུ་སྐད་གཉིས་སློབ་གསོ་ཞེས་པའི་མ་དཔེ་ལག་བསྟར་བྱས་སྟབས། བོད་ཀྱི་སྐད་དང་ཡི་གེར་སློབ་གྲྭའི་ར་སྐོར་ནང་དུ་ཁྲིམས་གཞུང་དུ་མངའ་བའི་ཐོབ་ཐང་དེ་རེག་ཡོད་པ་དང་། དུས་སྐབས་དེའི་བོད་མི་གཞོན་སྐྱེས་ཕལ་མོ་ཆེར་བོད་ཡིག་བོད་སྐད་སློབ་རྒྱུའི་སྐལ་བ་བཟང་པོ་ཐོབ་ཡོད། ཡིན་ན་ཡང་སྐྱིད་པའི་ཉི་མ་དེ་ཅུང་ཞིག་ལས་ཤར་མེད་ལ། ༧ཀུན་གཟིགས་པན་ཆེན་བཅུ་བ་ཆེན་མོ་མཆོག་དགོངས་པ་ཆོས་དབྱིངས་སུ་འཐིམ་རྗེས། བོད་ཁམས་ཡོངས་སུ་ཡང་བསྐྱར་རྒྱ་གཞུང་གི་ཆེད་དམིགས་སྲིད་ཇུས་མུན་ནག་ཅན་གྱིས་བཀླུབས་ཤིང་། དུས་དེ་ནས་བཟུང་པའི་མི་ལོ ༣༠ ཙམ་གྱི་རིང་། རྒྱ་ནག་གཞུང་གིས་བོད་མི་རིགས་རྒྱ་མི་རིགས་སུ་རིགས་བསྒྱུར་བྱ་རྒྱུར་དམིགས་པའི་གཡོ་ཧམ་ཆེ་བའི་སྲིད་ཇུས་རབ་དང་རིམ་པ་སྤེལ་ནས། དེ་རིང་བོད་མི་རིགས་འདི་ཤི་གསོན་ཆགས་འཇིག་གི་སོ་ཁ་ན་འདར་སིག་སིག་གིས་གནས་ཡོད་པས། བོད་ཀྱི་ལོ་རྒྱུས་སུ་བྱུང་མྱོང་མེད་པའི་ཧ་ཅང་ཧ་ཅང་ཉག་ཕྲ་བའི་དུས་སྐབས་ཤིག་ལ་ཐུག་ཡོད།
གལ་ཏེ་བོད་ཀྱི་སྐད་དང་ཡི་གེས་མཚོན་པའི་རིག་གཞུང་བཙོན་དུ་འཇུག་ཐུབ་པའི་དབང་དུ་སོང་ཚེ། རྒྱ་ནག་གཞུང་གིས་སྔ་མོ་ནས་བཅུགས་ཚར་ཡོད་རྒྱུ་རེད། ཡིན་ན་ཡང་བོད་ཀྱི་སྐད་ཡིག་སྲུང་སྐྱོང་དང་ཐོབ་ཐང་རྩོད་ལེན་པ་བཀྲ་ཤིས་དབང་ཕྱུག་ལྟ་བུའི་སྐྱེས་བུ་དག་བཙོན་ལ་བཅུགས་པ་དེ་དོན་གྱིས་བོད་ཀྱི་སྐད་དང་ཡི་གེས་མཚོན་པའི་རིག་གཞུང་བཙོན་ལ་བཅུགས་པ་དང་གཉིས་སུ་མ་མཆིས། གནད་འགག་དེ་ཤེས་ན་ད་གཟོད་རྒྱ་ཆེའི་བོད་མི་དམངས་ཀྱིས་རང་ཉིད་ཀྱིས་ལངས་ཕྱོགས་གང་ཞིག་འཛིན་དགོས་མིན་ལ་ངེས་ཤེས་གསར་བ་ཞིག་རྙེད་སྲིད།
རྒྱ་ནག་གཞུང་གིས་དུས་དང་རྣམ་པ་ཀུན་ཏུ་ཐོབ་ཐང་ཡོད་དོ་ཅོག་བཀོད་པའི་ཁྲིམས་ལུགས་རིགས་དགུང་དུ་མཐོར་པོར་བསྒྲེངས་ནས། ལྐོག་ཏུ་རང་ཉིད་ཀྱི་གཏན་འབེབས་བྱས་པའི་ཁྲིམས་ལུགས་དང་ཡོངས་སུ་རྒྱབ་འགལ་ཡིན་པའི་ལས་དག་སྤེལ་དང་སྤེལ་མུས་སུ་ཡོད་པས། དོན་དམ་པའི་རྒྱ་ནག་ན་ཁྲིམས་ལུགས་མེད། ཡོད་པ་དེ་སྲིད་ཇུས་ཡིན། རྒྱ་ནག་གཞུང་ལ་མཚོན་ན། ཁྲིམས་ཟེར་བ་དེ་མང་ཚོགས་ལ་གཉའ་གནོན་བྱེད་ཀྱི་ལག་ཆ་ཞིག་ཡིན་པ་ལས། གཞུང་གི་བྱ་སྤྱོད་ལ་སྟངས་འཛིན་བྱེད་སྤྱད་ཅིག་མིན། དེ་བཞིན་དུ་མི་དམངས་ལ་མཚོན་ནའང་། ཁྲིམས་ཟེར་བ་དེ་བསྲུང་བྱ་ཞིག་ཡིན་པ་ལས་རང་ཉིད་སྲུང་བྱེད་ཅིག་མིན། དེ་ལ་རིག་གཞུང་གི་རྒྱབ་ལྗོངས་དང་འདུ་ཤེས་ཀྱི་འཛིན་སྟངས་སོགས་རྒྱུ་རྐྱེན་མང་པོ་ཡོད། འོན་ཀྱང་སྐབས་སུ་བབ་པའི་བརྗོད་བྱ་མིན་ན་གླེང་གིན་མིན།
ཡིན་ཡང་། བཀྲ་ཤིས་དབང་ཕྱུག་ལགས་ཀྱིས་ཁྲིམས་དེ་རང་ཉིད་དང་རང་མི་རིགས་སྲུང་བྱེད་ཅིག་དང་། ཁྲིམས་ལུགས་སུ་བཀོད་པའི་ནང་དོན་དག་ནི་དེར་གཏོགས་མི་སེར་གྱི་ཐོབ་ཐང་ཡིན་པ་གསལ་བོར་མཁྱེན་པའི་སྒོ་ནས། བོད་མི་ཚོ་ལམ་ཁ་གསར་བ་ཞིག་ལ་ཁྲིད་བཞིན་ཡོད། དེ་བཞིན་ཁོང་གིས་ཐོབ་ཐང་ཟེར་བ་དེ་རྩོད་རིན་ཡོད་པ་ཞིག་དང་། རྩོད་དགོས་པ་ཞིག་ཡིན་པ་བསྟན་ཡོད། ལྷག་དོན་རྒྱ་ནག་དེང་གཞུང་གི་གདུག་རྩུབ་ཆེ་བའི་སྲིད་ཇུས་འོག འཆི་རྒྱུར་སྒུག་རྒྱུ་ལས་ཐོབ་མིན་ལ་མ་ལྟོས་པར་རྩོད་ལེན་ཐེངས་ཤིག་བྱས་ན། མ་མཐའ་ཡང་རེ་བ་ཞིག་གི་ཆེད་དུ་ཡིན་ཆོག


text:
རྩོམ་པ་པོ།    ཚེ་གཡང་།དུས་ཚོད།   2017-12-05རྩོམ་ཁུངས།    རྔ་བའི་གསར་འགྱུར་དྲ་བ།
མཚོན་པ་གཉིས་གཏིང་ཟབ་མོར་གཏོང་བ་དང་། འགྱུར་ཡིག་ཆ་ཚང་དང་ཚད་ལྡན། གསོན་ཉམས་ལྡན་པར་བྱེད་པའི་མེད་དུ་མི་རུང་བའི་རིམ་པ་ཞིག་ཀྱང་ཡིན།
ང་ཚོས་རྩོམ་ཡིག་འབྲི་ན་ངེས་པར་དུ་ཡང་ནས་ཡང་དུ་དག་བཅོས་བྱེད་དགོས་པ་ཀུན་གྱིས་ཤེས་གསལ་ལྟར། ཡིག་སྒྱུར་བྱེད་ནའང་དེ་དང་འདྲ་བར་ངེས་པར་དུ་ཡང་ནས་ཡང་དུ་དག་བཅོས་བྱེད་དགོས། དེ་ནི་རྩོམ་པ་པོ་དང་ཡིག་སྒྱུར་བ་རྣམས་ཀྱིས་གསར་རྩོམ་དང་ཡིག་སྒྱུར་གྱི་ལག་ལེན་ཁྲོད་ཕྱོགས་སྡོམ་བྱས་པའི་ཉམས་མྱོང་བཟང་བོ་ཞིག་རེད། ང་ཚོས་སྔོན་རབས་པའི་མཁས་པ་རྣམས་ཀྱི་ཉམས་མྱོང་འདི་རྒྱུན་འཁྱོངས་དང་དར་སྤེལ་བྱེད་དགོས། ཡིན་ནའང་གསར་འགྱུར་ཡིག་སྒྱུར་ལ་དུས་ཚོད་ཀྱི་ཚད་བཀག་ངེས་ཅན་ཞིག་ཡོད་དེ། དཔེར་ན། དེ་རིང་གི་དུས་ཚོད་ག་གེ་མོའི་ཐོག་ལ་བསྒྱུར་ཚར་དགོས་པའི་གསར་འགྱུར་ཅིག་ཡིན་ན། ངེས་པར་དུ་དུས་ཐོག་ཏུ་འགྲུབ་དགོས། གལ་ཏེ་མ་འགྲུབ་ན་གསར་འགྱུར་གྱི་རིན་ཐང་ཤོར་ནས་འགྱུར་བ་ཇི་འདྲ་ལེགས་རུང་དོན་སྙིང་ཅི་ཡང་མེད། དེས་ན་གསར་འགྱུར་མ་ཡིག་གིས་ཁྱོད་ལ་དུས་ཚོད་ཀྱི་ཁོམ་པོ་སྟེར་ན་གཤམ་གྱི་གོ་རིམ་གསུམ་པོ་ངེས་པར་དུ་འཁྱོངས་དགོས།
གོ་རིམ་དང་བོ་ནི། གསར་འགྱུར་མ་ཡིག་དང་བསྡུར་ནས་ནན་ཏན་གྱིས་འགྱུར་ཡིག་ལ་ཞུ་དག་དང་དག་བཅོས་བྱེད་དགོས། འདིའི་སྐབས་སུ་གཙོ་བོ་ཤོག་ངོས་སམ་ཡང་ན་དུམ་མཚམས། ཚིག་ཕྲེང་། མིང་ཚིག་སོགས་ལྷག་ལུས་བྱུང་ཡོད་མེད་ལ་ལྟ་བ་དང་། མིང་ཚིག་དང་བརྡ་སྤྲོད་བསྒྱུར་བ་ཡང་དག་པ་ཡིན་མིན། མ་ཡིག་གི་བསམ་བློའི་ནང་དོན་ལ་བསྟུན་མིན་ལ་ལྟ་དགོས། གོང་དུ་བརྗོད་པ་ལྟར་ནོར་འཁྲུལ་ཡོད་ན་ངེས་པར་དུ་དུས་ཐོག་ཏུ་བཅོས་དགོས། མ་ཡིག་གི་བསམ་བློའི་ནང་དོན་དེ་ཡིག་སྒྱུར་ཚད་གཞིའི་ནང་དོན་གྱི་ཆ་ཡང་དག་པ་ཡིན་པའི་བླང་བྱ་དང་བསྟུན་པ་རེད།
རིམ་པ་གཉིས་པ་ནི། གསར་འགྱུར་མ་ཡིག་དང་བྲལ་ནས་འགྱུར་ཡིག་གི་ཚིག་བརྗོད་བདེ་མིན་དང་རིག་ལམ་ལ་གོ་རིམ་ལྡན་མིན་ལ་ནན་ཏན་གྱིས་གཞིགས་དགོས། གལ་ཏེ་བརྡ་སྤྲོད་འོས་ཤིང་འཚམས་ལ། རིག་ལམ་གསལ་ཞིང་གོ་རིམ་ལྡན་པ་ཞིག་ཡིན་ན། འགྱུར་ཡིག་གི་ཚད་གཞི་གཉིས་པ་དོན་མཚོན་པ་དང་བསྟུན་སོང་བ་རེད།
གོ་རིམ་གསུམ་པ་ནི། གསར་འགྱུར་འགྱུར་ཡིག་ཐད་ཀྱི་ཚིག་རྒྱན་སྤྱོད་སྟངས་དང་རྩོམ་གཤིས། ཚིག་ཉམས་སོགས་ཀྱི་གནད་དོན་ཐག་གཅོད་ལེགས་པོ་བྱེད་པ་དེ་ཡིན་མོད། བསྡུས་འཕྲིན་ཡིན་ན་དེས་ཐད་ཀྱི་བླང་བྱ་ནན་པོ་མེད་པས་འདིའི་ཕྱོགས་ཀྱི་དག་བཅོས་ལ་ཉམས་འཇོག་མ་བྱས་ན་ཆོག། འོན་ཀྱང་རྒྱས་འཕྲིན་ནམ་ཡང་ན་སྙན་ཞུའི་རྩོམ་རིག་སོགས་ཡིན་ན་ཚིག་རྒྱན་གྱི་སྤྱོད་སྟངས་དང་རྩོམ་གཤིས། ཚིག་ཉམས་བཅས་མ་ཡིག་ལྟར་འཁྱོངས་དགོས། དེ་འདྲ་བྱུང་ན་ད་གཟོད་ཡིག་འགྱུར་གྱི་ཚད་གཞི་ཉམས་ཀྱི་ཆའི་བླང་བྱ་དང་འཚམས་པ་རེད།
མདོར་ན། གསར་འགྱུར་འགྱུར་ཡིག་བཟང་བོ་ཞིག་ཡིན་ན། གསར་འགྱུར་མ་ཡིག་ལ་གོ་བ་ཡང་དག་པ་པར་མ་ཟད། མ་ཡིག་གི་ནང་དོན་ཡང་ཆ་ཚང་ཞིང་ཡང་དག་པར་མཚོན་ཐུབ་དགོས་ལ། མ་ཡིག་གི་ཉམས་ཀྱི་ཆའང་འགྱུར་ཡིག་ཏུ་ཐོན་ཡོད་ན་ཕུལ་དུ་བྱུང་བའི་གསར་འགྱུར་འགྱུར་ཡིག་ཅིག་ཡིན།།


text: སྲིད་གྲོས་སྐབས་བཅུ་པའི་བོད་རང་སྐྱོང་ལྗོངས་ཨུ་ཡོན་ལྷན་ཁང་གི་ཀྲུའུ་ཞིའི་ཚོགས་འདུ་ཐེངས་56པའི་ཐོག་ཞིབ་འཇུག་བྱས་པ་བརྒྱུད། སྲིད་གྲོས་སྐབས་བཅུ་པའི་བོད་རང་སྐྱོང་ལྗོངས་ཨུ་ལྷན་རྒྱུན་ལས་ཨུ་ལྷན་གྱི་ཚོགས་འདུ་ཐེངས་ཉེར་དྲུག་པ་2018ལོའི་ཟླ་1པོའི་ཟླ་དཀྱིལ་དུ་འཚོག་རྒྱུའི་གཏན་འཁེལ་བྱས་པ་དང་ཚོགས་ཡུན་ཉིན་གཅིག་ཡིན་པ་རེད། གྲོས་འགོའི་ཚོགས་འདུའི་གྲོས་རིམ་ནི། སྲིད་གྲོས་སྐབས་བཅུ་གཅིག་པའི་བོད་རང་སྐྱོང་ལྗོངས་ཨུ་ལྷན་གྱི་ཚོགས་འདུ་ཐེངས་དང་པོ་འཚོག་རྒྱུའི་སྐོར་གྱི་གཏན་འབེབས་ལ་གྲོས་ཞིབ་བྱས་ཏེ་གྲོས་འཆམ་བྱ་རྒྱུ་དང་། སྲིད་གྲོས་སྐབས་བཅུ་གཅིག་པའི་བོད་རང་སྐྱོང་ལྗོངས་ཨུ་ལྷན་ནང་ཞུགས་མཁན་ཚན་པ་དང་། ཨུ་ཡོན་གྱི་མི་གྲངས་དང་འོས་མི། རིགས་ཁོངས་བཀོད་སྒྲིག་བཅས་ལ་གྲོས་ཐག་གཅོད་རྒྱུ། སྲིད་གྲོས་སྐབས་བཅུ་གཅིག་པའི་བོད་རང་སྐྱོང་ལྗོངས་ཨུ་ལྷན་གྱི་ཚོགས་འདུ་ཐེངས་དང་པོར་གྲོས་ཞིབ་ལ་འབུལ་རྒྱུའི་སྲིད་གྲོས་སྐབས་བཅུ་པའི་བོད་རང་སྐྱོང་ལྗོངས་ཨུ་ལྷན་རྒྱུན་ལས་ཨུ་ལྷན་གྱི་ལས་དོན་སྙན་སྒྲོན་ལ་གྲོས་ཞིབ་བྱས་ནས་གྲོས་འཆམ་བྱ་རྒྱུ། སྲིད་གྲོས་སྐབས་བཅུ་གཅིག་པའི་བོད་རང་སྐྱོང་ལྗོངས་ཨུ་ལྷན་གྱི་ཚོགས་འདུ་ཐེངས་དང་པོར་གྲོས་ཞིབ་ལ་འབུལ་རྒྱུའི་གྲོས་གཞིའི་ལས་ཀའི་གནས་ཚུལ་སྐོར་གྱི་སྲིད་གྲོས་སྐབས་བཅུ་པའི་བོད་རང་སྐྱོང་ལྗོངས་ཨུ་ལྷན་རྒྱུན་ལས་ཨུ་ལྷན་གྱི་སྙན་སྒྲོན་ལ་གྲོས་ཞིབ་བྱས་ནས་གྲོས་འཆམ་བྱ་རྒྱུ། སྲིད་གྲོས་སྐབས་བཅུ་གཅིག་པའི་བོད་རང་སྐྱོང་ལྗོངས་ཨུ་ལྷན་གྱི་ཚོགས་འདུ་ཐེངས་དང་པོའི་གྲོས་རིམ(འཆར་ཟིན)དང་ཉིན་རེའི་ལས་རིམ(འཆར་ཟིན)ལ་གྲོས་ཞིབ་བྱ་རྒྱུ། ཀྲུའུ་ཞིའི་ཚོགས་འདུར་ཐག་གཅོད་མ་བྱུང་བའི་དོན་ཚན་སྲིད་གྲོས་སྐབས་བཅུ་པའི་བོད་རང་སྐྱོང་ལྗོངས་ཨུ་ལྷན་རྒྱུན་ལས་ཨུ་ལྷན་གྱི་ཚོགས་འདུ་ཐེངས་ཉེར་དྲུག་པར་ཐག་གཅོད་བྱེད་དབང་སྤྲོད་རྒྱུའི་གཏན་འབེབས་ལ་གྲོས་ཞིབ་བྱས་ནས་གྲོས་འཆམ་བྱ་རྒྱུ། ལྗོངས་སྲིད་གྲོས་ཀྱི་ཆེད་དོན་ཨུ་ལྷན་ཁག་གི་ལས་དོན་ཕྱོགས་སྡོམ་ལ་ཡིག་ཐོག་ནས་གྲོས་ཞིབ་བྱ་རྒྱུ། སྲིད་གྲོས་སྐབས་བཅུ་གཅིག་པའི་བོད་རང་སྐྱོང་ལྗོངས་ཨུ་ལྷན་གྱི་ཚོགས་འདུ་ཐེངས་དང་པོའི་ཟུར་ཞུགས་མི་སྣའི་མིང་ཐོར་གྲོས་ཞིབ་བྱས་ནས་གྲོས་འཆམ་བྱ་རྒྱུ། དོན་ཚན་གཞན་དག་བཅས་རེད།